ކެމްޕޭން ދަތުރުފުޅުގައި ޑރ. މުހައްމަދު ޝަހީމް ޢަލީ ސަޢީދާއި އެމަނިކުފާނުގެ ޓީމް ހދ އަދި ށ އަތޮޅައަށް ވަޑައިގަތުން - Progressive Party of Maldives\nކެމްޕޭން ދަތުރުފުޅުގައި ޑރ. މުހައްމަދު ޝަހީމް ޢަލީ ސަޢީދާއި އެމަނިކުފާނުގެ ޓީމް ހދ އަދި ށ އަތޮޅައަށް ވަޑައިގަތުން\nBy Ahmed Nihan | September 5, 2018 | Campaign, Election | No Comments\nޕީ.ޕީ.އެމްގެ އިންތިޚާބީ ބައިވެރިޔާ ޑރ. މުޙައްމަދު ޝަހީމް ޢަލީ ސަޢީދު މިހާރު ކުރައްވަމުން ގެންދަވާ ކެންޕޭން ދަތުރުފުޅެއްގައި ޕީ.ޕީ.އެމްގެ އިސްބޭފުޅުންނާއިއެކު މިއަދު ށ އަތޮޅުގެ ތިން ރަށަކަށް ވަޑައިގަންނަވާނެއެވެ.\nހަ ދުވަހުގެ މުއްދަތަށް ކުރައްވަމުން ގެންދަވާ މި ދަތުރުފުޅުގައި މިއަދު ހެނދުނު ފޯކައިދޫއަށް ވަޑައިގެން އެރަށުގެ ޕީ.ޕީ.އެމް މެމްބަރުންނާ ބައްދަލުކުރައްވާ ޑޯޓުޑޯ ގެ ހަރަކާތްތައް ކުރިއަށް ގެންދަވާފައެވެ.\nރަނިންމޭޓާއި ކެންޕެއިން ޓީމް މިއަދު މެންދުރުފަހުގެ ވަގުތެއްގައި މަރޮށި އަދި ކޮމަންޑޫއަށް ފުރާވަޑައިގަތުމަށް ވަނީ ހަމަޖެހިފައެވެ.\nއެމަނިކުފާނު މި ދެރަށަށް ވަޑައިގެން އެރަށުގެ ޕީ.ޕީ.އެމް މެންބަރުންނާ އެންމެ ގާތުން ބައްދަލުކުރައްވާނެއެވެ.\nއަދި ހަމަ އެރަށުގައި ޑޯޓުޑޯ ގެ ހަރަކާތްތައް ކުރިއަށް ގެންދެވުމަށްވަނީ ރާއްވަވާފައެވެ.ޖުމްލަ ދިހަ ރަށަކަށް ވަޑައިންނަވާ މި ދަތުރުފުޅު ނިންމަވާލެއްވުމަށްފަހު ރަނިންމޭޓް އާއި ކެމްޕޭން ޓީމް މާލެ ވަޑައިގަތުމަށް ހަމަޖެހިފައިވަނީ މާދަމާގެ ވަގުތެއްގައެވެ.\nއެމަނިކުފާނު ހދ. ހަނިމާދޫ، ހދ ނޮޅިވަރަމް، ހދ. ކުޅުދުއްފުށި، ހދ. ކުމުންދޫ، ހދ ނެއްލައިދޫ، އަދި ހދ. ނާވައިދޫއަށް ވަޑައިގަތުމުން އެމަނިކުފާނަށް މި ރަށްތަކުގެ ރައްޔިތުން ވަރަށް ހޫނު މަރުހަބާއެއް ދަންނަވާފައިވެއެވެ


ކާގޯ ފެރީއާ ގުޅުވައިގެން ދައްކާ ވާހަކަތަކަށް އިކޮނޮމިކް މިނިސްޓަރ ރައްދު ދެއްވައިފި ކާގޯ ފެރީއާ ގުޅުވައިގެން ދައްކާ ވާހަކަތަކަށް އިކޮނޮމިކް މިނިސްޓަރ ރައްދު ދެއްވައިފި\nރައީސުލްޖުމްހޫރިއްޔާ، "ނެޝަނަލް ޓާސްކްފޯރސް އޮން ރެސިލިއަންސް ބިލްޑިންގ އެންޑް އިކޮނޮމިކް ރިކަވަރީ" އާއި ބައްދަލުކުރެއްވުން. ފޮޓޯ: ރައީސް އޮފީސް\nއިންޑިއާގެ ކޮޗިންއާއި ރާއްޖެއާއި ދެމެދު ފަށާ ކާގޯ ފެރީގެ ސަބަބުން ދިވެހި ވިޔަފާރިވެރިންނަށް ގެއްލުންވާނެކަމަށް ބުނެ ދައްކާ ވާހަކަތަކަށް އިކޮނޮމިކް މިނިސްޓަރ ފައްޔާޒު އިސްމާއިލް ރައްދު ދެއްވައިފިއެވެ.\nކޮޗިން ކާގޯ ފެރީއާ ގުޅުވައިގެން ބައެއް ފަރާތްތަކުން ކަންބޮޑުވުން ފާޅުކުރަމުންދާއިރު، ބައެއް ވިޔަފާރިވެރިން ބުނަމުންދަނީ އެ ފެރީގެ ސަބަބުން ރާއްޖޭގެ ވިޔަފާރިވެރިންނަށް ގެއްލުންވާނޭކަމަށެވެ. އެގޮތުން ވިޔަފާރީގެ ވާދަވެރިކަން ގެއްލި ބައެއް ވިޔަފާރިތައް ބަނގުރޫޓްވުމުގެ ފުރުޞަތު އެބައޮތްކަމަށްވެސް ބައެއް ފަރާތްތަކުން ބުނެއެވެ. މީގެއިތުރުން ކުރީ ސަރުކާރުގެ އިކޮނޮމިކް މިނިސްޓަރ މުހައްމަދު ސައީދު ވަނީ އިންޑިއާއިން ރާއްޖެ ގެންނަނީ ވަކި ޤައުމަކުން ބޭނުންވެގެން ގެންނަ މުދާކަމަށް ތުހުމަތުކޮށްފައެވެ.\nކާގޯ ފެރީއާ ގުޅުވައިގެން ދައްކާ ހަޤީޤަތާ ޚިލާފު ވާހަކަތަކަށް ރައްދު ދެއްވަމުން އިކޮނޮމިކް މިނިސްޓަރ ފައްޔާޒު އިސްމާއިލް ވިދާޅުވީ، އިންޑިއާއިން އަންނަ ކާގޯ ފެރީގައި ގެންނާނީ ހަމައެކަނި ދިވެހި ވިޔަފާރިވެރިން ގަނެފައިވާ މުދާކަމަށެވެ. އަދި އެކަމުގެ ސަބަބުން ރާއްޖޭގެ ވިޔަފާރިވެރިންނަށް އެއްވެސް ގެއްލުމެއް ނުވާނެކަމަށާއި އޭގެ ބަދަލުގައި މި ފެރީގެ ނިޒާމުގެ ސަބަބުން ރާއްޖެއާއި އިންޑިއާއާއި ދެމެދު މެދުކެނޑުމެއްނެތި މުދާ ގެނައުމުގެ މަގު ފަހިވެގެންދާނެކަމަށް މިނިސްޓަރ ވިދާޅުވިއެވެ\nފައްޔާޒް ވިދާޅުވީ މީގެކުރިން އަންނަ ކާގޯ ފެރީތަކާއި އަލަށް ފަށާ ފެރީގައި ތަފާތެއް ހުންނާނެކަމަށެވެ. އެގޮތުން އަލަށް ފަށާ ކާގޯ ފެރީއަކީ ވަކި ޝެޑިއުލްއެއްގެ ދަށުން ދަތުރުކުރާ އަދި ވިޔަފާރީގެ ނިޒާމަށް ފަސޭހަކަން ގެނުވާނެ ފެރީގެ ނިޒާމަކަށްވާނޭކަމަށް މިނިސްޓަރ ފައްޔާޒު ވިދާޅުވިއެވެ.\nއިންޑިއާއިގެ ކޮޗިންއާއި ކުޅުދުއްފުއްޓާއި ދެމެދު ފަށާ ކާގޯ ފެރީގެ ޚިދުމަތުން ގިނަ ފަސޭޙަތަކަކާއި ކުރިއެރުންތަކެއް ލިބޭނެކަމަށް އުތުރުގެ ވިޔަފާރިވެރިންވެސް ފާޙަގަކުރެއެވެ. އަދި މިއީ މުޅި އުތުރަށްވެސް ބޭނުންވެފައިވާ މުހިންމު ޚިދުމަތެއް ކަމަށާއި، ބޭނުންވަނީ ދެމެހެއްޓެނިވި ގޮތެއްގައި އެކަން ކުރެވޭނެކަމުގެ ޔަގީންކަން ކަމުގައި ކުޅުދުއްފުށީގެ ވިޔަފާރިވެރިންވެސް ވަނީ ބުނެފައެވެ. މީގެއިތުރުން ކުޅުދުއްފުއްޓަކީ މަޝްހޫރު ބޮޑެތި ވިޔަފާރިތައް މިވަގުތު ގިނަ ރަށަކަށް ނުވުމާއެކު ކާގޯ ފެރީއާއެކު އާ ވިޔަފާރިތައް އުތުރަށް އައިސް، ވަޒީފާގެ ގިނަ ފުރުސަތުތައް ހުޅުވުމަށްވެސް މަގުފަހިގެންދާނެކަމަށް ވިޔަފާރިވެރިން ބުނެއެވެ.\nއިންޑިއާ އާއި ރާއްޖެއާއި ދެމެދުގައި ފަށާ ކާގޯ ފެރީގެ ޚިދުމަތުގައި ބޭނުން ކުރާ ފެރީގެ ފުރަތަމަ ދަތުރު މިހާރު ވަނީ ފަށާފައެވެ. މި ބޯޓު ރާއްޖެ އައުމަށް ދަތުރު ފަށާފައިވަނީ އިންޑިއާ ކޮޗިން ބަނދަރުންނެވެ. ޝިޕިންގ ކޯޕަރޭޝަން އޮފް އިންޑިއާގެ މި ބޯޓު ކުޅުދުއްފުއްޓަށް ބަނދަރުކުރާނީ މިމަހުގެ 26 ވަނަ ދުވަހުއެވެ. އަދި 28 ވަނަ ދުވަހު މާލެއަށް ބަނދަރުކުރާނެއެވެ. ފިނިކުރާ ނިޒާމް ހިމެނޭ މި ބޯޓުގައި 3000 މެޓްރިކް ޓަނުގެ މުދާ އުފުލޭއިރު، މަހަކު ދެފަހަރު މުދާ ހިފައިގެން މިބޯޓު ރާއްޖެ އަންނާނެއެވެ.


Haahakahvure gina touristunaa eku cruise lineh bandharukohfi\nހާހަކަށްވުރެ ގިނަ ޓޫރިސްޓުންނާއެކު ކްރޫޒްލައިނެއް ބަނދަރުކޮށްފި\nކްރޫޒްލައިނާތަކުން ޓޫރިޒަމް ދާއިރާގެ އާމްދަނީ މަތިވޭ\nމި އަހަރު ގިނަ ކްރޫޒްލައިނާތަކެއް އަންނަމުންދޭ\nރާއްޖެއަކީ ކްރޫޒްލައިނާތަަކަށް މަގުބޫލު މަންޒިލެއް\nހާހަކަށްވުރެ ގިނަ ޓޫރިސްޓުންނާއެކު ކްރޫޒްލައިނާއެއް މާލެ އަށް މިއަދު ބަނދަރުކޮށްފި އެވެ.\nފްރާންސުގެ ކުންފުންޏެއް ކަމަށްވާ "ކޮސްޓާ ނެއޯވިރާ" ކުންފުނީގެ މި ކްރޫޒްލައިނާއަކީ 1،700 ފަސިންޖަރުން ހިމެނޭ އުޅަނދެވެ. މީގައި 670 ފަޅުވެރިން ހަރާކާތްތެރިވާއިރު މި އުޅަނދުގައި އެންމެ ޒަމާނީ ރިސޯޓަކުން ލިބޭ ހުރިހާ ހިދުމަތެއް ޓޫރިސްޓުންނަށް ފޯރުކޮށްދެ އެވެ. ދިގުމިނުގައި 709 ފޫޓު ދިގު، 48،200 ޓަނުގެ މިއުޅަނދަކީ ކްރޫޒްލައިނާ ލައިވް އެކްސްޕީރިއަންސް ކުރާ ޓޫރިސްޓްގެ މެދުގައި މަގުބޫލު އުޅަނދެކެވެ.\nމި އަހަރަކީ ރާއްޖޭގެ ތާރީހުގައި އެންމެ ގިނައިން ކްރޫޒްލައިނާތައް އަންނަ އަހަރެވެ. މި އަހަރު ފެށުނީއްސުރެން ފެށިގެން ހަ ކްރޫޒްލައިނާއެއް ރާއްޖެ އައިސްފައިވެ އެވެ. މިގޮތުން ޖެނުއަރީ މަހު ރާއްޖެއަށް އައި ދެ ކްރޫޒްލައިނާއިން އެއްވަގުތެއްގައި 5،000 އެއްހާ ޓޫރިސްޓުން މާލެ ފައިބާފައިވެ އެވެ.\nކްރޫޒްލައިނާތައް ރާއްޖެ އައުމުގެ ސަބަބުން މި ދާއިރާގައި މަސައްކަތްކުރާ މީހުންގެ އާމްދަނީ ވަރަށް ބޮޑުތަން އިތުރުވެގެންދެ އެވެ. އެގޮތުން ކްރޫޒްލައިނާ ޓޫރިސްޓުން ރިސޯޓުތަކަށް ގެންގޮސްދިނުމާއި ސޭންޑް ބޭންކް އަދި ޑައިވިން ފަދަ އެކްސްކާޝަން ހަރަކާތްތައް ބާއްވައިގެން ގިނަ ފައިސާ ލިބެ އެވެ. މީގެ އިތުރުން ޓެކްސީ ޑްރައިވަރުންނާއި ގެސްޓް ފިހާރަތަކަށްވެސް ލިބޭ އާމްދަނީ މަތިވެ އެވެ.


Luboafen Abadhu Boanama Fenidhane' Side Effects - TrendingRED\nލުނބޯ ފެން އަބަދު ބޯނަމަ ފެނިދާނެ ސައިޑް އެފެކްޓްސް\n9 ނޮވެންބަރ 2017 - 22:00\nކޮންމެ ކާނާއަކީވެސް އެކާން އޮންނަ މިންގަނޑަށްވުރެ އިތުރަށް ބޭނުންކުރާނަމަ އެއިން ނޭދެވޭ ނަތީޖާ ފެނިދާނެ އެއްޗެކެވެ. ލުބޮޔަކީވެސް ހަށިގަނޑަށް ފައިދާހުރި އެއްޗަކަށް ވާއިރު އޭގެ ބޭނުން މާގިނައިން ކުރާނަމަ ނޭދެވޭ ނަތީޖާ ފެނިދާނެ މޭވާއެކެވެ. އޭގެ ތެރޭގައި\nކޯކާއި ތަފާތު ސޮފްޓް ޑްރިންކްސް ފަދައިން ލުނބޮޔަކީ ދަތްތަކުގެ ބޭރުގައިވާ ފަށަލަ ގިރުމަށް މަގުފަހިކުރާ އެއްޗެކެވެ. ލުނބޯ ފެން ބުއިމަށްފަހު ހުސް ފެންފޮދަކުން އަވަހަށް އަނގަ ދޮވުން ބުއްދިވެރިއެވެ.\nއަގައިގައި ފޮޅުނަގާފައި ހުރިނަމަ ފާރު އިތުރަށް ބޮޑުވުން\nއަގައިގައި ފޮޅުނަގައިފައި ހުންނަ މީހުން ލުނބޯފެން ބޯނަމަ ފޮޅުތައް އިތުރަށް ފާރުވުމަކީ ވެދާނެކަމެކެވެ.\nލުނބޮޔަކީ އެސިޑިކް އެއްޗެއް ކަމުން ބައެއް މީހުން މާގިނައިން ލުނބޯ ފެނުމުން މޭއެންދުމާ ކުރިމަތިލާންޖެހެއެވެ.\nލުނބޯގައި ވިޓަމިން ސީ މާގިނައިން އެކުލެވޭތީ ބޭނުންވާ ވަރަށްވުރެ އިތުރަށް ލުނބޯ ބޭނުންކޮށްފިނަމަ މޭނުބައިކުރުމާއި ހޮޑުލެވުމަކީ ވެދާނެ ކަމެކެވެ. ހަށިގަނޑަށް ބޭނުންވާވަރަށްވުރެ އިތުރަށް ވިޓަމިންސީ އެތެރެވުމުން އިތުރުވާބައި ބޭރުކުރަން ހަށިގަނޑު މަސައްކަތްކުރާނެއެވެ.\nމާބޮނޑަށް ހަށިގަނޑުގައި ދަގަނޑުގެ ބައި ގިނަވުން\nލުނބޮލުއި ވަރަށް ގިނައިން ދަގަނޑު އެކުލެވިގެންވެއެވެ. ދަގަނޑަކީ ލޭގެ ސެލްތައް އުފެއްދުމަށް މުހިންމު އެއްޗަކަށްވިޔަސް މާގިނައިން ދަގަނޑު އެތެރެވެއްޖެނަމަ ހަށިގަނޑަށް ގެއްލުންވުމަކީ އެކަށީގެންވާ ކަމެކެވެ.\nމާގިނައިން ކުޑަކަމުދެވުމަކީ ލުނބޯ ގިނައިން ބޭނުންކުރާ ފަރާތްތަކަށް ދިމާވެދާނެ ކަމެކެވެ. މިކަމުގެ ސަބަބުން ހަށިގަނޑުގައި ހުންނަ އިލެކްޓްރޮލައިޓްސް އާއި ފެން މަދުވެ ހަށިގަނޑު ޑީހައިޑްރޭޓްވުމަށް މަގުފަހިވެދާނެއެވެ.\nދުވާލަކު ދެތިން ލުނބޮޔަށްވުރެ ގިނައިން ބޭނުންކުރުން އެދެވިގެންނުވެއެވެ. އިތުރަށް ބޭނުންކުރާނަމަ ޑޮކްޓަރެއްގެ ލަފާ ހޯދާށެވެ.


ދުޅަހެޔޮކަން – dhirun\nލޯބީގެ ބަހުން ފަރިތަކަމާއެކު ވާހަކަ ދައްކަން އިނގޭތަ\nލޯބީގެ ބަހުން ( ނުވަތަ ހަރަކާތުން ) ވާހަކަ ދައްކަން ބޭނުންވާނަމަ ފަސްކަމެއްގެ މައްޗަށް ސަމާލުކަން ދޭންޖެހެއެވެ. މީގެ ތެރޭގައި ހިމެނޭ ކަންތައްތަކުގެ ތެރޭގައި ތަފާތުމަރުހަލާތުގައި ނުވަތަ ކުރިމަތިވާ ތަފާތު ކަންކަމުގައި އެހީތެރިކަން ފޯރުކޮށްދިނުމާއި، ކޮލެޓީ ވަގުތުއާއި، ހަދިޔާ ދިނުން ނުވަތަ ހަދިޔާ ބަދަލުކުރުމާއި، ޚިދުމަތުގައި ދެމިހުރުމާއި...\nދެމީހުންގެ މެދުގައި އުފެދިފައިވާ ލޯބި މުޅިއުމުރަށް ނުވަތަ ދިގުމުއްދަކަށް ދަމަހައްޓާނެ ގޮތުގެ ސިއްރު އިގެން ބޭނުންތަ؟ ފަހުގެ ދިރާޘާ އަކުން ދައްކާގޮތުގައި މިގުޅުން ދެމެހެއްޓުމަށްޓަކައި ހަތަރު ދާއިރާއަކަށް ވިސްނައިގެން މަސައްކަތްކުރެވިދާނެއެވެ. ބައެއް މީހުންބުނެ އުޅެ ” މިވެނި މީހަކު ނުވަތަ އަހަރެން އުޅެނީ ލޯބީގެ ގޮތުން ގުޅިގެން...\nދުރުގައި އުޅޭ ދެމީހުންގެ ގުޅުން ދަމަހައްޓާނެ ގޮތް\nލޯބީގެ ގޮތުން ގުޅިގެން އުޅޭ ނުވަތަ ކައިވެނި ކޮށްގެން އުޅޭ ދެމީހުން، ބައެއް ހާލަތްތަކުގައި އެކަކު އަނެކަކާއި ވަކިން ދުރުގައި އުޅެންޖެހޭގޮތް ވެގެންދެއެވެ. މިހެން ވަކިން ދުރުގައި އުޅުމަކީ އެހާ ފަސޭހަކަމެއް ނޫނެވެ. މިގޮތަށް އުޅެން ޖެހުމުގެ ސަބަބުން ދެމީހުންގެ ދެމެދުގައި އޮންނަ ގުޅުންތެރިކަން ހީނަރުވާތަން އާދެއެވެ....\nއެންމެ ފުރަތަމަ މީހަކާއި ބައްދަލުކޮށް ވާހަކަ ދައްކާލުމުންވެސް، ދެވަނަ ފަހަރަށް އެފަރާތާއި ބައްދަލުކޮށް ވާހަކަ ދައްކާލަން ބޭނުންވާގޮތްހުރެއެވެ. މިއީ ބައްދަލުވާ ދެމީހުންގެ ކިބައިގައިވެސް އެކަކު އަނެކަކު ޝައުގުވެރިވާ ފަދަ ސިފަތަކެއް ހުރުމުން ވާގޮތެކެވެ. ތިމާ އެހެންމީހަކާއި ބައްދަލުކުރާއިރު، އެމީހެއްގެ ހިތް ފަތަހަ ކުރުމަށް ނުވަތަ ޝައުގުވެރިވާ ފަދަ...\nއަންހެން ކުދިން، އެކުދިންގެ ބައްޕަ ގާތް އެކުވެރިޔަކަށް ހަދާނީ ކިހިނެއް؟\nއާންމު ގޮތެއްގައި އާއިލާގައި އަންހެން ކުދިންނާއި އަޅާ ބަލާއިރު ފިރިހެން ކުދިން އެކުދިންގެ ބައްޕަ އާއި އޮންނަ ގުޅުން ގާތެވެ. އާއިލާގައި ފިރިހެން ކުދިން ތިބި ނަމަ ގިނަފަހަރު ގެއިން ބޭރަށް ދާއިރުވެސް އަންހެން ދަރިފުޅުގެ ބަދަލުގައި ގޮވައިގެން ދާނީ ފިރިހެންކުދިންނެއެވެ. ގިނަ ވަގުތު އެކުގައި ވަގުތު...


Sanju: kommehen ves balaalanvaane filmeh\nރިޕޯޓު - ސަންޖޫ\nސަންޖޫ: ކޮންމެހެން ވެސް ބަލާލަންވާނެ ފިލްމެއް\nސަންޖޭއާ ވީހާވެސް ވައްތަރުކުރުމަށް މޭކަޕްކުރުމާއި ހެދުން އެޅުމުގައި އެއްގޮތް ކުރުމަށް މަސައްކަތް ކޮށްފައިވޭ\nފިލްމު ނެރެފައިވަނީ ޖޫން 29 ގައި\nފުރަތަމަ ހަފްތާގައި ވެސް ވަނީ 200 ކުރޯޑް އިންޑިއަން ރުޕީސް ލިބިފައި\nކ. މާލެ 15 ޖުލައި 2018 | އާދީއްތަ 13:08 2,526\nސަންޖޫގެ ޕޯސްޓަރ - ޓްވިޓަރ\nސަންޖޭދަތުގެ ހަޔާތުގެ މައްޗަށް ކުޅެފައިވާ ފިލްމު ސަންޖޫއަށް 500 ކުރޯޑް އިންޑިއަން ރުޕީސް 17 ދުވަހުން ލިބުމާއެކު މި ފިލްމަށް ކުރެވޭ އުއްމީދުތައް ބޮޑުވެއްޖެއެވެ. 500 ކުރޯޑް އިންޑިއަން ރުޕީސް އަކީ އިންޑިއާގެ މަދު ފިލްމަކަށް ނޫނީ ނުލިބޭވަރުގެ އާމްދަނީއެކެވެ. އަދި މީހެއްގެ ހަޔާތުގެ މައްޗަށް އުފައްދާފައިވާ އިންޑިއާގެ ފިލްމަކަށް އެހާ ބޮޑު އާމްދަނީއެއް ލިބުނު މިއީ ފުރަތަމަ ފަހަރެވެ.\nސަންޖޫއަކީ މަޝްހޫރު އެކްޓަރ ސަންޖޭ ދަތުގެ ހަޔާތުގެ މައްޗަށް އެކްޓަރ ރަންބީރު ކަޕޫރު ކުޅެފައިވާ ފިލްމެކެވެ.\nރާޖްކުމާރް ހިރާނީ ޑައިރެކްޓު ކުރި މި ފިލްމުގައި ފެނިގެން ދަނީ ސަންޖޭ ފިލްމީ ހަޔާތަށް ގުޅުނު ގޮތާއި އޭނާ މަސްތުވާތަކެތީގެ ވަބާގައި ޖެހި ދިރިއުޅުން ހަލާކުވެގެންދިޔަ ގޮތެވެ. މީގެ އިތުރުން ހަތިޔާރު ގެންގުޅުނު ކަމުގެ ތުހުމަތުގައި އޭނާ ޖަލަށް ދާން ޖެހުނު ގޮތާއި އޭނާ މިހާތަނަށް ކުރި ތިން ކައިވެނީގެ ވާހަކަ އާއި ފިލްމީދާއިރާގައި އޭނާގެ ލޯބީގެ ހަޔާތެވެ. ފިލްމްގެ ކާސްޓުންގެ ތެރޭގައި ހިމެނެނީ ރަންބީރު ކަޕޫރުގެ އިތުރުން ސޯނަމް ކަޕޫރް، ވިކީ ކޯޝަލް، އަނުޝްކާ ޝަރްމާ، މަނީޝާ ކޮއިރަލާ، ޕަރޭޝް ރާވަލް، ދިއާ މިރްޒާ، ޖިމް ސަރްބް އަދި ކަރިޝްމާ ތަންނާ އެވެ.\nފިލްމުގައި ސަންޖޭ ލޯބީގެ ގޮތުން ގުޅުނު މީހުންގެ ރޯލުން ފެނިގެންދަނީ އަނުޝްކާ ޝަރުމާ އާއި ސޯނަމް ކަޕޫރެވެ. އޭނާގެ އަންހެނުންގެ ރޯލުން ފެނިގެންދާނީ ދިއާ މިރްޒާއެވެ. މީގެ އިތުރުން މަންމަ އާއި ބައްޕަގެ ރޯލުން ފެނިގެންދާނީ މަނީޝާ ކޮއިރަލާ އާއި ޕަރޭޝް ރާވަލްއެވެ.\nފިލްމުގެ ލިޑު ރޯލުން ފެނިގެންދާ ރަންބީރު ކަޕޫރުގެ އެކްޓިން\nއެ ފިލްމަށް މިހާބޮޑު އާމްދަނީއެއް ލިބިގެންދަނީ ފިލްމުގައި ރަންބީރުގެ މޮޅު އެކްޓިންގެ ސަބަބުން ކަމަށް ގިނަ ބަޔަކު ގަބޫލުކުރެއެވެ. ފިލްމަށް އާންމުންގެ އިތުރުން ކްރިޓީކުންގެ ބޮޑު ތަރުހީބެއް އަންނަނީ ލިބެމުންނެވެ.\nސަންޖޫގައި އެންމެ ބޮޑަށް އަޅައިގަންނަނީ ރަންބީރުގެ ސިފަ ސަންޖޭއާ ވައްތަރު ކުރުމަށް ކޮށްފަ ހުރި ބުރަ މަސައްކަތެވެ. ރަންބީރު މި ފިލްމުން ފެނިގެންދާއިރު ހީވަނީ ހަމަ ސަންޖޭހެންނެވެ. އެހާވެސް ވައްތަރެވެ.މީގެ އިތުރުން ސަންޖޭގެ ވައްޓަފާޅި ގެނައުމަށް ރަންބީރު ކޮށްފައިހުރި މަސައްކަތްތައް ފާހަގަ ކޮށްލެވެއެވެ. ސަންޖޭގެ ސިފައާއި ވައްތަރު ކުރުމަށް ރަންބީރު ހެނދުނު7ޖަހާއިރު ފަށާ ޝޫޓިން އަށް މޭކަޕް ކުރުމަށް ދަންވަރު3ޖަހާއިރުން ފެށިގެން މަސައްކަތްފަށާ ކަމަށް ވެއެވެ. ސަންޖޭގެ ރޯލް ކުޅެން ރަންބީރު ވަނީ އޭނާގެ ހަށިގަނޑަށް ވެސް ތަފާތު އެކި ކަހަލަ ބަދަލުތައް ގެނުވައި އެތައް ބަޔަކު ހައިރާންކޮށްލައިފަ އެވެ.\nމިފިލްމު އެހާ ވައިގައި ހިފީ ކީއްވެ؟\nފިލްމު ބެލުމަށްފަހު ނިކުތް ބެލުންތެރިން ބުނި ގޮތުގައި މި ފިލްމަކީ އަސަރުން ފުރިގެންވާ ފިލްމެކެވެ. ފިލްމުގައި ސަންޖޭގެ ހަޔާތް ވަރަށް ރަނގަޅަށް ދައްކުވައިދީފައިވާ ކަމަށެވެ. މީގެ ކުރިން ސަންޖޭގެ މުހިއްމު ވާހަކަތައް އިވެނީ ޓީވީތަކުންނާއި އެކިއެކު ނޫސްތަކުން ކަމަށާއި މި ފިލްމު ބެލުމުން ސަންޖޭ އުޅެފައިވާ ގޮތްތައް ފެނި ތަޖުރިބާ ކުރެވުނު ކަމުގެ އިހުސާސްތައް ކުރެވޭކަމަށެވެ.\nއޭގެތެރެއިން އެންމެ އަޅައިގަންނަ މަންޒަރުތަކުގެ ތެރޭގައި ސަންޖޭ މަސްތުވާތަކެއްޗަށް ދެވި ހިފައިގެން އޭނާ ރަނގަޅުވުމަށް ރިހިބިލިޓޭޝަން ސެންޓަރުގައި އުލެންޖެހުނު ހިތްދަތި ދުވަސްތައް ހިމެނޭކަމަށް ބެލުންތެރިން ބުނެއެވެ. މި މަންޒަރުތައް ރަންބީރު އެކްޓް ކޮށްފައިވަނީ ވަރަށް ފުރިހަމައަށެވެ.\nރަންބީރުގެ އެކްޓިން އެކަންޏެއް ނޫނެވެ. ފިލްމުން ފެނިގެންދާ އެހެން ތަރިންގެ އެކްޓިންވެސް ވަރަށް ފުރިހަމައެވެ. ސޯނަމް ކަޕޫރް، ވިކީ ކޯޝަލް، އަނުޝްކާ ޝަރްމާ، މަނީޝާ ކޮއިރަލާ، ޕަރޭޝް ރާވަލް، ދިއާ މިރްޒާ، ޖިމް ސަރްބް އަދި ކަރިޝްމާ ތަންނާގެ އެކްޓިންވެސް އެއީ ވަރަށް ފުރިހަމަ އެކްޓިންއެވެ.\nކުރިއަށް އޮތް ދުވަސްތަކުގައިވެސް ފިލްމަށް ލިބޭނެ އާމްދަނީ ބޮޑުވާނެކަމަށް ތަޖުރިބާކާރުން ބުނެއެވެ.\nއެހެންކަމުން މިއީ ނުބަލާ ދޫކޮށްލާވަރުގެ ފިލްމެއް ނޫންކަމަށް ފިލްމު ބެލި އެންމެންވެސް ބުނެއެވެ.


ސަހަރާ 12 – Araamagu – Entertainment website\nވާހަކަ ސަހަރާ 12 22 November,20161 November,2016\n” ކަލެޔަކީ މީހުން މަރާ މީހެއް … ” އެއްވެސް އިޙްތިޔާރަކާއި ނުލައި އާސިމަށް ބުނެވުނެވެ.\n” އަނގަ މަޑުކުރޭ … ” އަސްނާދު އައިގޮތަށް އައިސް އާސިމުގެ މޫނުމަތީގައި ކަހަލަ ގޮތަކަށް ޖެހިއެވެ. އަސްނާދަށް އޭނާގެ ރުޅި ކޮންޓުރޯލު ނުކުރެވޭ ކަހަލައެވެ.\n” އަހަރެންނަކީ މީހުން މަރާ މީހެއްނޫން … އެކަމަކު ރީތިއެއްޗެތީގެ ވެރިއެއް … ވިސްނިއްޖެތަ ؟ …. ކުރިއަކުން ވެސް ކަލެއަކަށް ނުވިސްނުނު. ކަލެޔާއި ނީމާ ތަންތަނުގައި އުފާކޮށް މަޖާކުރަމުން ދިޔައިރު އަހަރެން މަޑުން ހުރީ ކީއްވެ ކަމެއް ވެސް ކަލެއަކަށް ނުވިސްނުނު. އަހަރެން ބޭނުންވީ ކަލެޔާއި ނީމާ ވީހާ ވެސް ގިނައިން މީހުންނަށް އެކުގައި ފެނުން …. ސަބަބަކީ …. ކަންތައް ކުރަނީ އަހަރެން …… ނަންވަނީ ކަލޭ. ނީމާ އަހަރެންނާއި ދިމާއަށް އެއްޗެތި ކީ ދުވަހު އަހަރެން ވަރަށް ރުޅި އައި …. އެދުވަހު އޭނާ އަހަރެންނާއި ދިމާއަށް ބުނި އޭނާ ލޯބިވަނީ އާސިމު ދެކެޔޭ. ” ހަޅޭލަވައިގަންނަ ފަދައަކުން އެހެން ބުނަމުން އަސްނާދު ގޮސް އާސިމުގެ ގަމީހު ކަރުގައި ހިފިއެވެ.\n” އަހަރެންގެ އާސިމުއަކީ މީހުން މަރާ މީހެއްނޫން . . އެދުވަހު އޭނާ ވަރަށް ފޮނިވެލާފައި ހަރު އަޑުން ބުނި …. އެހެންވެ އަހަރެން ވެސް ފޮނިވީ … ތިގެއިން ނީމާއަށް ފެނުނު ސިރިންޖްތަކާއި ފޮޓޯތައް ވެސް އެތަނަށް ލީ އަހަރެން. އެހުރިހާ ކަމެއް ވެސް ކުރީ އަހަރެން … އެކަމަކު .. އެއްކަލަ ނީމާ އަހަރެންގެ މޭގައި ލައްގަނެގެން ހުރެ ބުނި އާސިމު އަކީ މީހުން މަރާ މީހެކޭ … އޭނާ ހައްޔަރުކުރާށޭ … ކަންކުރީ އަހަރެން. ނަންވީ ކަލޭ …. ވަރަށްގިނަ ރެޔަށްފަހު އަހަރެންނަށް ހަމަޖެހިގެން ނިދާލެވުނީ އެރޭ. އެކަމަކު ނާސިމާގެ ލޯހުޅުވިއްޖެ … ނޭނާއަށް އަހަރެން ފެނިފައި މަރުވީ … އެހެންވެ ނާސިމާއަށް ޝައްކުވާން ފެށީ. އަދި އޭނާގެ މާމަގާތު އެވާހަކަ ދެއްކީ …. އޭނާއަށް އެހުރިހާ ވާހަކައެއް ކިޔައިދިނީ …. އޭނާއަށް ކިޔައިދޭންވީ ކީއްކުރަންދޯ ؟ …. އެހެންވެ އަހަރެންނަށް މަޖުބޫރުވީ ނާސިމާ ހުއްޓުވަން … ” ރުޅިއައިސް ރަތްވެފައި ހުރި އަސްނާދު ވާހަކަ ދައްކަމުން ދިޔައިރު ފަހަރަކަށްވުރެ ފަހަރެއް އަޑުބާރުވަމުން ދިޔައެވެ.\nކުޑަކޮށް ހަމަޖެހިލުމަށްފަހު އާސިމު ކައިރިއަށް ޖެހިލަމުން ނާސިމާގެ ވާހަކަތައް އަސްނާދު ކިޔައިދޭން ފެށިއެވެ.\nނާސިމާއަށް އަސްނާދުއާ މެދު ޝައްކުވީ ހިސާބުން ފެށިގެން އޭނާ މަސައްކަތްކުރީ އަތޮޅުއޮފީހަށް އެޚަބަރު ދޭށެވެ.\nނާސިމާ އޮފީހާއި ދިމާއަށް ދިޔައިރު އަސްނާދު ހުރީ ނާސިމާއަށް ފާރަލައިގެން ނަމަވެސް ނާސިމާ އަކަށް އެކަމެއް ނޭނގެއެވެ. މަގެއްމަތިން މީހަކު ނުފެންނާތީ މަގުތައް ވަރަށްފަޅެވެ. އަނދިރިމަގުތަކާއި ގޯޅިތަކުގައި ހިނގަމުން އައި ނާސިމާއަށް އަސްނާދު ފެނުނީ އޭނާއާ ވަރަށް ގާތުންނެވެ.\nނާސިމާއަށް އަސްނާދު ފެނުނު ވަގުތު ގަތްބިރުގެ ސަބަބުން އޭނައަށް ވީގޮތެއް ވެސް ނޭނގުނެވެ. ތަނެއް ދޮރެއް ނުބަލައި ދުއްވައިގަނެވުނީ އޭނާގެ އިޙްތިޔާރުގައި ކަމެއް ނުވަތަ ބޭއިޙްތިޔާރުގައި ކަމެއް ވެސް ނޭނގެއެވެ. އަނދިރި މަގުތަކާއި ގޯޅިތަކުގައި ދުވަމުން ދިޔައިރު ދެވޭ ނުދެވޭ ތަނެއް ވެސް ނާސިމާ އަކަށް ނޭނގެއެވެ. އަނދިރީގައި ދުވަމުންދިޔަ ނާސިމާއަށް ތަފާތުމަގުތަކާއި ގޯޅިތައް ކަޑަތުކުރަމުން ގޮސް ވަދެވުނީ އަސްނާދުގެ ގެއަށެވެ. އޭނާގެ ފަހަތުން އަސްނާދު ވެސް ދުވަމުން އައެވެ. ސަލާމަތަށް އެދި ގޮވާ އަޑާއި ރުއިމުގެއަޑު ނާސިމާގެ އަނގައިން ބޭރުވަމުން ދިޔައެވެ.\nނާސިމާގެ ފަހަތުން ގޭތެރެއަށް ވަތް އަސްނާދު ދުއްވައިގަތް ވަގުތު، ނާސިމާގެފައި ކައްސާލައިގެން ގޮސް ވެއްޓުނީ ވަޅުގަނޑެއް ކަހަލަ ތަނެއްގެ ތެރެއަށެވެ.\nއަވަސް އަވަހަށް ވަށައިގެން ހޯދާލިއިރު އެއީ ވަރަށް ރީތިކޮށް ހަދާފައިވާ ބިންގަރާހެއް ކަހަލަ ތަނެކެވެ. އެތަނުގެ ތެރޭގައިވާ ބިއްލޫރި ފޮށިތަކެއްގައި ރަށުން ގެއްލުނު ބައެއް އަންހެންކުދިންގެ ހަށިތައް ބަހައްޓާފައި ހުއްޓެވެ. ތަނުގެ ރީތިކަމަށް އިތުރު ފުރިހަމަކަމެއް ގެނެސްދެނީ އެތަނުގައި ހަދާފައިވާ މަސްފެންގަނޑާއި އެތަނުގައި ހަރަކާތްތެރި ވަމުންދާ ދޫނި ސޫފާސޫފީގެ ސަބަބުން ނެވެ. އެބޮޑު މަސްފެންގަނޑުގެ އެއްފަރާތުން އަނެއް ފަރާތަށް ދިއުމަށްޓަކައި ފާލަމެއް ވެސް އަޅާފައި ވެއެވެ. އެތަނުގެތެރެއިން ގިނައިން ފެންނަމުންދަނީ ބިއްލޫރީގެ އުފެއްދުންތަކެވެ. އެކިވައްތަރުގެ ހަންޖަރުތަކާއި ޒާތްޒާތުގެ ވަޅިތައް އެތަނުގެ އެތަންމިތަނުން ފެންނާން ހުއްޓެވެ. ގިނަގުނަބައިތަކެއް ހިމަނައިގެން ހަދާފައިވާ އެތަނުގައި ދެތިންސިޑި ވެސް ހުއްޓެވެ. އެކިވައްތަރުގެ ކުދިގަސް ހައްދާފައިވާއިރު ތަފާތުފާޑުގެ ބޮކިތަކުން އެތަން އަލިކޮށްފައި ވެއެވެ.\nސިއްރުކުރެވިފައިވާ އަދި ސިއްރުތަކުން ފުރިގެންވާ އެތަން ފެނިފައި ނާސިމާ ހުރީ ހައިރާން ވެފައެވެ.\nއެތަނަށް ވަދެނުކުމެ ހަދަން ތައްޔާރުކޮށްފައިވާ ސިޑިތަކުން ސިޑިއަކުން އަސްނާދު ވަދެގެން އައެވެ. ނާސިމާއަށް އަސްނާދު ފެނުމާއިއެކު އޭނާއަށް ފިލޭތޯ މަސައްކަތް ފެށިއެވެ.\nއަސްނާދު ހުރީ ވަރަށް ވިސްނައިގެން ނެވެ. ސިޑިއެއްގެ އެއްފަރާތުން ދުވެފައިދިޔަ ނާސިމާއަށް ހުއްޓުން އެރިއެވެ. ހީވީ ފަހަތުން އައި މީހަކު ހިފެހެއްޓި ހެންނެވެ. ގަތްފައިހުރި ބިރާއިއެކު ވެސް މަޑުމަޑުން ފަހަތް ބަލާލިއިރު އޭނާގެ ހެދުމާއިއެކު ސިޑިއަށް ޖަހާފައިވަނީ ވަރަށް ވަރުގަދަ ބޮޑު ހަންޖަރެކެވެ. ނުރުހުމާއިއެކު ނާސިމާއަށް ބަލަމުން އެދިމާއަށް އަސްނާދު އާދެއެވެ. ނާސިމާގެ މަރުގެ ވަގުތު އައިސް ޖެހުނީކަމުގައި ނާސިމާއަށް ގަބޫލުކުރެވެން ފެށިއެވެ. އޭރު އޭނާ ބިރުން ތުރުތުރު އަޅައެވެ.\nއަސްނާދު އައިގޮތަށް އައިސް ނާސިމާ ގާތަށް ހުއްޓެމުން ހަންޖަރު ދަމައިގަތެވެ. ރޮމުން ރޮމުން އަސްނާދުގެ ފައިބުޑަށް ނާސިމާ ތިރިވިއެވެ.\n” އަހަރެން ނުމަރާ …. އަހަރެން ދޫކޮށްލާ … އަހަރެންދާން ދޫކޮށްލާ … އަހަރެން އަބަދުވެސް ދެކެނީ ކަލެއަކީ އަހަރެންގެ ވަރަށްގާތް ރައްޓެއްސެއްގެ ގޮތުގައި …. އަހަރެންގެ ބައިވެރިއެއްގެ ގޮތުގައި. އަހަރެން ތެދުވެރި ހިތަކުން ކަލޭދެކެ ލޯބިވިން. ” ނާސިމާ ރޮމުން ހުއްޓަމުން ހުއްޓަމުން ކަހަލަގޮތަކަށް ވާހަކަދެއްކި އެވެ.\nއަސްނާދު ގުދުވެ ނާސިމާގެ ދަތްދޮޅީގައި ހިފައި ކޮޅަށްނެގި އެވެ. ނާސިމާގެ ރުއިމަކަށް ބަދަލެއް ނާދެއެވެ. ހުރިގޮތަށްހުރެ އަސްނާދު ބަލާލީ ނާސިމާގެ މޫނަށެވެ.\n” އެކަމަކު އަހަރެން ކަލޭ ބޭނުމެއްނޫން .. އެނަޒަރަކުން ނުވެސް ދެކެން. އެހެންވެ މިތަނަކަށް ކަލޭ ނުގެންނަމެއްނު … އެކަމަކު މިއަދު ކަލޭ އަމިއްލައަށް މިތަނަށް ތިއައީ … ދެން އަނބުރާ ކިހިނެތް ދާނީ ؟ ދެވިއްޖެނަމަ ހުރިހާ ސިއްރެއް ހާމަ ކޮށްލާނެ. އެންމެން ކައިރީ މިވާހަކަތައް ދައްކާނެ. ” ހިތްހަމަނުޖެހުމާއިއެކު އަސްނާދު ވާހަކަދެއްކި އެވެ.\n” ނޫން .. ނުބުނާނަން. އެއްވެސް މީހެއް ކައިރީ އެއްވެސް ވާހަކައެއް ނުބުނާނަން. ” ރޮމުން ރޮމުން ނާސިމާ ބުންޏެވެ.\n” ކީއްކުރަން ކަލޭ މާމަގާތު އެވާހަކަތައް ދެއްކީ ؟ ” ރުޅިވެރިކަމާއިއެކު ހަޅޭލަވައިގަންނަ ފަދައަކުން އަސްނާދު އެހިއެވެ. އޭނާގެ އަތުގައިއޮތް ހަންޖަރު ނާސިމާއާ ދިމާއަށް މަޅާލިއެވެ.\n” އާން ….. ބުނިން. އަހަރެންގެ ހިތްބުނަނީ ކަލޭ އެގޮތަކަށް ކަންތަކެއް ނުކުރާނެޔޭ ….. ކޮންމެ ވެސް ބައްޔެއް އެބަހުރި ….. ނޫނީ ސިކުނޑީގެ މައްސަލައެއް އުޅެނީ. ” ރޮމުން ރޮމުން ވާހަކަދައްކަމުން ދިޔަ ނާސިމާ ހާމަކުރީ އޭނާއަށް ހީވާ ގޮތެވެ.\n” އަހަރެންގެ ގައިގާ އެއްވެސް ބައްޔެއްނެތް …. ސިކުނޑީގަ ވެސް މައްސަލައެއް ނެތް. އަހަރެންނަކީ މޮޔައެއްނޫން …. އަހަރެންގެ މަންމައަކީ ވެސް މޮޔައެއް ނޫން … އަހަރެންގެ މަންމައަކީ މޮޔައެއްނޫން. ” އަސްނާދު ވާހަކަދައްކަމުން ދިޔައިރު ފަހަރަކަށްވުރެ ފަހަރެއް ރުޅިގަދަވަމުން ދިޔައެވެ.\nކުއްލިއަކަށް އަސްނާދު އަތްދަމާފައި ނާސިމާގެ ގަޔަށް ހަންޖަރު ހަރާލިއެވެ. މުޅިތަނަށް ވެރިވެގެން ދިޔައީ ނާސިމާގެ ވޭނުން ފުރިގެންވީ ރުއިމާއި ސަލާމަތަށް އެދި ލަވަމުންދިޔަ ހަޅޭކުގެ އަޑެވެ. ނާސިމާގެ ގަޔަށް ދެތިން ފަހަރަކު ހަންޖަރު ހަރާލާއިރަށް ނާސިމާގެ ޚަބަރު ހުސްވެގެން ވެއްޓިއްޖެ އެވެ. އެކަމުގެ ސަބަބުން އަސްނާދަކަށް އެއްވެސް އަސަރެއް ނުކުރެއެވެ.\nވަރަށް ޝައުޤުވެރިކަމާއި ފަރުވާތެރިކަމާއިއެކު ނާސިމާއަށް ބަލާލަމުން އަސްނާދު ނާސިމާއާ ދިމާއަށް ތިރިވާން ފެށިއެވެ. ހިތްހަމަޖެހުމާއިއެކު ހީލަމުން ނާސިމާގެ ކަރުގައި އަނގަޖެހި އެވެ. ނާސިމާގެ އަނގައިން ވޭނުން ފުރިގެންވީ އާހެއްގެއަޑު ނުކުމެގެން ދިޔައެވެ. އެކަމަށް އެއްވެސް ސަމާލުކަމެއްނުދީ އަސްނާދު އެޢަމަލު ތަކުރާރު ކޮށްލިއިރު ނާސިމާގެ އަނގައިން ލެޔާއި ފޮނު ނުކުންނަމުން ދިޔައެވެ.\nނިކަގަހުގައި ތިބި ވާތަކާއި ކާޅުތައް ކުއްލިއަކަށް ކަހަލަ ގޮތަކަށް އަޑުއަޑު ލައްވަމުން އުދުއްސައިގަތް އިރު ހީވީ ކުއްލި ނުރައްކަލެއް ކުރިމަތިވި ހެންނެވެ.\nއަސްނާދު ބޭނުންވިފަދައިން ކަންތައްކޮށް ނިންމާލުމަށްފަހު މަޑުމަޑުން ކޮޅަށް ތެދުވިއެވެ. އޭރު އޭނާގެ ދެލޮލުގެކުލަ ވަނީ ގަދަރަތް ކުލައަކަށް ބަދަލުވެފައެވެ. އަސްނާދު މައްޗަށް ބަލާލަމުން ދެއަތްއުފުލައި ހަޅޭލަވައި ގަތުމާއިއެކު އަސްނާދަށް ބަދަލުތަކެއް އަންނަން ފެށިއެވެ. މަދު ސިކުންތު ކޮޅެއްތެރޭގައި އަސްނާދުގެ ސިފަ ބަދަލުވީ ބާޒެއް ކަހަލަ ދޫންޏަކަށެވެ. އޭގެ ދެލޮލެކޭ އަނގުރު އަލިފާންކޮޅެކޭ އެއްފަދައެވެ.\nރަށްމަތީގައި އުދުހެމުންދިޔަ ބާޒެއްފަދަ އެދޫނި ގޮސް ސަހަރާގައިވާ ބިޔަ ނިކަގަހުގެ ތެރެއަށް ޖެހުމާއިއެކު ގެއްލިއްޖެ އެވެ. ގަހުގައިތިބި ކާޅުތަކާއި ވާތައް އަޑު އަޑުލައްވަމުން އުދުއްސައިގަތްއިރު، މަރުވެފައިވާ ކާޅެއް ގަސް ދަށަށް ވެއްޓުނެވެ.\nނާސިމާގެ މަރުގެ ހާދިސާ އަސްނާދު ކިޔައިދީ ނިމުނުއިރު އާސިމު ހުރީ ބިރުން ހަލާކުވާވަރު ވެފައެވެ. ދެރަ ވެސް ވެފައެވެ.\n” ކަލޭ ބުނެބަލަ .. އަހަރެންނަކީ މޮޔައެއްހެން ހީވޭތަ ؟ އަހަރެން ގައިގާ ބައްޔެއް އެބަހުރިތަ ؟ … ނާސިމާ އެހެދީ ދޮގެއްނުދޯ ؟ … އެހެންވެ އަބަދުގެ އަބަދަށް އޭނާގެ ކިބައިން ސަލާމަތްވީ. އޭނާގެ ހަށިގަނޑު ތިޔަ ގެއަށް ގެންދިޔައީ ވެސް އަހަރެން … ކަންކުރީ އަހަރެން …. ނަންވަނީ ކަލޭ. އެކަމަކު ނީމާ ލިބުމުން ހުރިހާ ކަމެއް ރަނގަޅުވާނެ … އަހަރެމެންގެ ދުނިޔެއަށް އަހަރެން ދާނީ ނީމާ ގޮވައިގެން. އޭގެ ފަހުން ވެސް އެރީތިކަމާއި ފުރިހަމަކަމަށް ބަދަލެއް ނާންނާނެ. އޭނާ އެހުރިގޮތަށް އަބަދު ވެސް ހުންނާނެ … އޭގެފަހުން ކަލޭ ކައިރިއަށް އަހަރެން އަންނާނަން. އޭރުން ނީމާ ވެސް ވާނީ ގެއްލުނު ކުދިންގެ ތެރޭގައި. އާސިމު …. ” އަސްނާދު ވާހަކަދައްކަމުން ދިޔައިރު ނީމާ ހުރީ އެވާހަކަތައް އަޑުއަހާށެވެ. އަސްނާދާއި އާސިމަކަށް އެކަމެއް ނޭންގެއެވެ.\n” އަހަރެންގެ އަތުގައި ހެކި ވެސް އެބައޮތް … ކަލޭ .. އަޑުއަހަން ބޭނުންތަ ؟ އަޑުއަހާ … ” އާސިމުއާ ވާހަކަ ދައްކަމުން އަސްނާދު ޖީބުން ފޯނު ނެގިއެވެ.\nއަސްނާދު ފޯނުގެ ފިތްތަކާއި ކުޅެލުމާއިއެކު އިވެން ފެށީ ނީމާ ވާހަކަދައްކާ އަޑެވެ. އާސިމުގެ ކިބައިން ސަލާމަތްކުރުމަށް ނީމާ ކުރަމުންދިޔަ އާދޭހެވެ. އާސިމު އަކީ މީހުންމަރާ މީހެއްކަމާއި ނީމާ ވެސް މަރާލަން އުޅޭކަމަށް ނީމާ ބުނަމުން ދިޔަ ބުނުމެވެ.\n” މިފަހަރު ކަންތައް ކުރާނީ ކަލޭ ….. ނަންވާނީ އަހަރެން … ނީމާއަށްފަހު ހުރިހާކަމެއް ވެސް ރަނގަޅުވާނެ. ” ވާހަކަދައްކަމުން ދައްކަމުން ނިކަގަހުގެ އެއްފަރާތަކަށް ޖެހިލުމަށްފަހު އަސްނާދު ނުކުތީ ނީމާގެ ބޮލު އިސްތަށިގަނޑުގައި ހިފައިގެން ނީމާ ގޮވައިގެން ނެވެ. ނީމާ ހުރީ ބިރުން ސިހިސިހި އެވެ. ރުއިމުގެ އަޑު ވެސް ކޮންމެ ވެސް ވަރަކަށް ފާޅުވަމުން ދިޔައެވެ.\nއަސްނާދު އައިގޮތަށް އައިސް ހުއްޓުނީ އާސިމުގެ ކުރިމައްޗަށް ކަހަލަ ގޮތަކަށެވެ. އޭނާގެ އިސްތަށިގަނޑުން އަސްނާދުގެ އަތް ނެއްޓޭތޯ ނީމާ މަސައްކަތް ކުރަމުން ދިޔައެވެ. އާސިމުގެ މޫނުމަތިން ރުޅިވެރިކަމުގެ އަސަރުތައް ފާޅުވާން ފެށިއެވެ.\n” އަސްނާދު! ހަމަ މިހާރު ނީމާގެ ގައިން ދޫކޮށްލާ … އޭނާގެގައިގާ އަތްނުލާ … ” ހިތްހަމަ ނުޖެހުމާއިއެކު އަސްނާދަށް ބަލާލަމުން އާސިމު އަމުރުކުރި އެވެ.\n” ނީމާ!. އަހަރެން ދަސްވެއްޖެ ދޯ ؟. އަހަރެން ދެއްކި ވާހަކަތައް ކަލޭ އަޑުއަހައިފިން ދޯ ؟ ” ނީމާގެ އިސްތަށިގަނޑުގައި ހިފައިގެން ހުރިގޮތަށް ހުރެ އަސްނާދު ވާހަކަދެއްކި އެވެ.\n” އަހަރެން ބޭނުމެއްނޫން ކަލެއެއް ….. އަހަރެން ބޭނުމެއްނޫން …. އަޑުއިވެއްޖެތަ ؟ ” ނުރުހުމާއިއެކު ނީމާ އަވަސް އަވަހަށް ނީމާ ބުންޏެވެ.\n” ނޫން … ކަލޭ ލޯބިވަނީ އަހަރެންދެކެ .. އަހަރެން ވެސް ލޯބި ވަނީ ކަލޭދެކެ. ” ނީމާގެ ވާހަކަތަކަށް ޖަވާބު ދެމުން އަސްނާދު ބުންޏެވެ.\n” ދޫކޮށްލާ.” އާސިމު ހަޅޭލަވައިގަތެވެ.\n” އަނގަ މަޑުކުރޭ.” ހިތްހަމަނުޖެހުމާއިއެކު އާސިމާއި ދިމާއަށް އަސްނާދު ބުންޏެވެ.\n” ނީމާ! ކަލެޔާއި ކަލޭގެ ހަށިގަނޑަކީ އަހަރެންގެ އެއްޗެއް. ހިނގާ އަހަރެންނާއިއެކު ދާން. ” އަސްނާދު އެދުނެވެ.\n” ނޫން … ނޫން. ” ރޮމުން ރޮމުން ނީމާ ބުންޏެވެ.\n” ހިނގާ …. ހިނގާ އަހަރެމެންގެ ދުނިޔެއަށް. ” ގަދަކަމުން ކަހަލަގޮތަކަށް ނީމާ ގޮވައިގެން ހިނގައި ގަންނަމުން އަސްނާދު ބުންޏެވެ. އޭނާގެ އަތްދަށުން ސަލާމަތްވުމަށް ނީމާ މަސައްކަތް ކުރަމުން ދިޔަ ނަމަވެސް އަދި އެއްވެސް ކާމިޔާބެއް ނުލިބެއެވެ.\nއޭނަ އައްސާފައިވާ ވާގަނޑު ކަނޑާލައިގެން ނަމަވެސް ސަލާމަތްވުމަށް އާސިމު މަސައްކަތް ކުރަމުން ދިޔައެވެ.\nނީމާ ކުރަމުންދިޔަ އާދޭހަކަށް ރޮމުންދިޔަ ރުއިމަކަށް ބެލުމެއްނެތި ގަދަކަމުން ކަހަލަގޮތަކަށް ނީމާ ގޮވައިގެން އަސްނާދު ގޮސް ސަހަރާއިން ނުކުތެވެ. އޭނާ ސަލާމަތް ކޮށްދިނުން އެދި އާސިމުއަށް ވެސް ނީމާ ގޮވަމުން ދިޔައެވެ.\nނީމާ ގޮވައިގެން އަސްނާދު ގޮސް ކާރަށް އަރައި ދަތުރުފެށި އެވެ. ރޯލަ ރޯލައި އިނުން ފިޔަވައި އެހެން ކަމެއް ނީމާއަކަށް ނުކުރެވުނެވެ.\nހަދާނެގޮތް ހުސްވެ ހަތަރު އުދަރެސް ފެނުޖެހިފައިވާ ފަދައަކުން އާސިމު ހުއްޓެވެ. ކިތަންމެ ވަރަކަށް މަސައްކަތް ކުރި ނަމަވެސް މީހެއްގެ އެހީއަކާއިނުލައި ސަލާމަތް ނުވެވޭނެކަން އާސިމަށް ޔަގީން ވެއެވެ.\nނީމާ ގޮވައިގެން އަސްނާދު ދިޔަގޮތަށް ގޮސް ވަނީ އޭނާގެ ގޭގައިވާ ބިންގަރާސް ކޮޓަރި އަށެވެ. އެއީ އެހެން މީހަކަށް ތަނެއްދޮރެއް ނޭނގޭނެހެން ހަދާފައިވާ ތަނެއްކަން ނީމާއަށް ޔަގީންވި އެވެ.\n32% feel ރުޅިއައި. 9\n← ސަހަރާ 11\n” އަރާމަގު.ކޮމް ” އަށް ލިޔާނެ ލިޔުންތެރިން ހޯދަން ހުޅުވާލައިފި. →


އަޚާ މަރުވުމުން އަޚާއަށް ފައިދާކުރާނެ ކަންކަން ކުރުމަކީ ތިމާއަށްވެސް ފައިދާކުރާނެ ކަމެއް!\nމީހަކު މަރުވުމުން މިހާރަކަށް އައިސް އެންމެ ގިނަ ބައަކުކުރާ ކަމަކީ ވައިބަރ ގްރޫޕެއްގައި ނުވަތަ ފޭސް ބުކްފަދަ ސޯޝަލް މީޑިއާއެއްގައި "އިންނާ ލިﷲ ވައިންނާ އިލައިހި ރާޖިޢޫން" ލިޔެލުމެވެ. އެ ހިސާބުން ހުރިހާ ކަމެއް އެ ނިމުނީއެވެ. އެންމެ ކުޑަމިނުން ކަށުނަމާދުގައި ބައިވެރިިވަނީވެސް މަދު މީހެކެވެ.\nމިއީ މިހައި ފަސޭހައިން ނިންމައިލެވެން އޮތް ކަމެއްކަމަށް ދެކެގެން ނުވާނެއެވެ. މިއީ މާ ބޮޑަށް ވިސްނަންޖެހޭނެ ކަމެކެވެ. ކޮންމެ މީހަކުވެސް މަރުވާނެއެވެ. މިއަދު މަރުވީ އަޚާއެވެ. މާދަމާ މަރުވާނީ ތިބާ ނޫންކަން އެނގެނީ ކިހިނަކުން ހެއްޔެވެ؟\nއަޚާ ދުނިޔޭގައި ހުރިއިރު ދެ މީހުން އުޅުނީ އެކުގައެވެ. ދެ މީހުން ދެ މީހުންނަށް ވަނީ އެތައް ކަމެއްގައި އެހީތެރިވެދީފައެވެ. އެކުގައި އުފާކޮށްފައެވެ. އެކުގައި ކައިބޮއި ހަދައިފައެވެ. އެކަކަށްޓަކައި އަނެކަކު ވަނީ އެތައް ބުރައެއް އުފުލައިފައެވެ. އެފަދަ މީހަކު މަރުވުމުން "އަނހަ މަރުވީހޭ!" ބުނެ "އިންނާ ލިﷲ" ކިޔައިލުމުން ފުދޭނީ ކިހިނަކުން ހެއްޔެވެ؟\nޢަމިއްލަ އާއިލާއަށް ބެލި ނަމަވެސް އެކަންކަން މިހާރަކަށް އައިސް މިހިނގަނީ ވަރަށް ދެރަވަރު ގޮތަކަށެވެ. ޖަނާޒާގެ ކަންކަން ނިމެންދެން ދެރަވެގެން އުޅެފާނެއެވެ. ސަހަރާއިން ނުކުމެގެން ދިއުމާއިއެކު ކަމެއް ވެއްޖެކަންވެސް ގިނަ ބައަކު ހަނދާން ނުހުންނަ ފަދައެވެ.\nލޮބުވެތި އަޚުންނާއި އުޚުތުންނޭވެ! މަރުވި މީހާއަށްޓަކައި ހެޔޮ އަމަލުތައް ކުރުން ހުއްޓައިނުލާށެވެ. ފުދުންތެރިކަން ހުރި ނަމަ އަޚާއަށްޓަކައި ޞަދަޤާތްކުރަމުން ގެންދާށެވެ. ވީހައި ގިނައިން ހެޔޮ ދުޢާކުރާށެވެ.\nއަޚާއަށްޓަކައި ޞަދަޤާތް ކުރުމަކީވެސް އަދި ހެޔޮ ދުޢާ ކުރުމަކީވެސް އެކަމުގެ ސަވާބު އެކަން ކުރި މީހާއަށްވެސް ލިބޭ ކަމެކެވެ. އެކަމުގެ ފައިދާ ކުރާނީ ހަމައެކަނި އަޚާއަކަށް ނޫނެވެ. ތިބާ ކުރި ހެޔޮ އަމަލަށް ޙައްޤު ޖަޒާ ތިބާއަށް ވެސް ދެއްވަވާނެއެވެ. ވީމާ އެހެން މީހަކަށްޓަކައި ޞަދަޤާތްކުރުމާއި ދުޢާ ކުރުމަކީ އެކަމުގެ ފައިދާ ދެގުނައަށް ލިބޭނެ ކަމެކެވެ.\nވަކިވެގެން ދިއަ އަޚާގެ ޢާއިލާއަށް އެހީތެރިވެދޭށެވެ. ތަނަވަސްކަންހުރިނަމަ މާލީ އެހީތެރިކަން ފޯރުކޮށްދެމުން ގެންދާށެވެ. މާލީ އެހީތެރިކަން ފޯރުކޮށްދެވެން ނެތްނަމަ އަޚާގެ ޢާއިލާއަށް ބޭނުންވާ ކަންކަން ކޮށްދެވޭތޯ ބަލާށެވެ!\nކަންކަން ކޮށްދޭންވާނީ އެކަމުގެ އެއްވެސް ފައިދާއެއް އަޚާގެ ޢާއިލާ އިން ލިބޭނެ ކަމަށް އުންމީދުކޮށްގެނެއް ނޫނެވެ. އެކަމުގެ ސަވާބާއި ދަރުމަ މާތް ﷲ ދެއްވަވާނެ ކަމަށް ޔަޤީންކޮށްގެންނެވެ. އެއީ އަޚާގެ ޢާއިލާއިން ލިބިދާނެ ފައިދާއަކަށްވުރެ މާބޮޑު ނިޢުމަތެއް ކަމަށް ޔަޤީންކޮށްގެންނެވެ.


ކުރޯނާވައިރަސްގެ ވެކްސިން އިންސާނުންނަށް ޓެސްޓް ކުރަން ފަށައިފިMikal News\nކްރޯނާވައިރަހުގެ ވެކްސިން ފުރަތަމަ އަޖުމަބެލުން 16 މާރިޗު 2020 އެމެރިކާގައި. ފޮޓޯ:އެސޯސިއޭޓް ޕްރެސް\nކުރޯނާވައިރަސްގެ ވެކްސިން އިންސާނުންނަށް ޓެސްޓް ކުރަން ފަށައިފި\n18 މާރިޗު 2020, 20:51 |\nކްރޯނާ ވައިރަސްގެ ވެކްސިން އިންސާނުންނަށް ޓެސްޓްކުރަން އެމެރިކާ ސީޓްލްގައި ފަށައިފިއެވެ. މިދިޔަ ހޯމަދުވަހު ވަނީ ފުރަތަމަ މީހާއަށް އަޖުމަބެލުމުގެ ވެކްސިން ދީފައެވެ.\nބައޯޓެކްނޮލޮޖީ ކޮމްޕެނީ މޮޑާނާ އިން ތައްޔާރުކުރި މިވެކްސިނަށް ކިޔަނީ mRNA-1273 (އެމްއާރުއެންއޭ-1237) އެވެ. މިއީ އެމެރިކާގެ ސިއްހީ މައި އިދާރާ ނެޝެނަލް އިންސްޓިޓިއުޓް އޮފް ހެލްތު އާއި ގުޅިގެން އުފެއްދި ވެކްސިނެކެވެ.\nދެބަޔަކަށް ބަހާލެވިފައިވާ އަޖުމަބެލުމުގެ މަރުހަލާގައި ސިއްހަތު ރަނގަޅު 45 ޒުވާނުންނަށް (18-55 އަހަރު)3ޑޯޒް ވެކްސިން ދިނުމަށް ހަމަޖެހިފައި ވެއެވެ. މިވެކްސިންގެ ފުރަތަމަ ބުރަށްފަހު 28 ދުވަސް ވަންދެން ބަލާފައި ދެވަނަ ބައި ކުރިޔަށް ގެންދިއުމަށް ވަނީ ނިންމާފައެވެ. ފުރަތަމަ ބުރަށް ފަހު ވެކްސިން ދޭ މީހާގެ ސަލާތާއި ދިފާޢީ ނިޒާމަށް އަންނަ ބަދަލުތައް ކައިރިން ބަލައި ވަޒަން ކުރެވެމުންދާނެއެވެ.\nދެވަނަ މަރުހަލާއަށް ފަހު ބަލާނީ މި ވެކްސިންއިން ދިފާޢީނިޒާމު ކުރޯނާވައިރަހަށް ހަމަލަދިނުމުގައި އަމަލުކުރާ ގޮތްތައް ދެނެގަތުމަށެވެ. އެގޮތުން ކްރޯނާވައިރަހުގައި ބޭރުފަށާލާގައި ހިމެނޭ ޕްރޮޓީން SARS-CoV2 އާއި ކުރިމަތިލާ ގޮތް ދެނެގަނެވޭނެެއެވެ.\nޗައިނާއިން ފެނުނު މިވަރަހުގެ ޑީއެންއޭ ޗައިނާއިން ހާމަކުރިތާ 65 ދުވަހުގެ ތެރޭގައި މިވަނީ ޓެސްޓްގެ ފުރަތަމަ މަރުހަލާ ފަށާފައެވެ. ޗައިނާއި އިން ކްރޯނާވައިރަހުގެ ޑީއެންއޭ ސިކުއެންސް ހާމަކުރިތާ2ދުވަސް ފަހުން އެމެރިކާގެ ނެޝެނަލް އިންސްޓިޓިއުޓް އޮފް ހެލްތު (އެންއެޗްއައި) އިން ވެކްސިނެއް ޑިޒައިކޮށް، އެ ވެކްސިން އުފެއްދުމުގެ މަސައްކަތް ފަށާފައި ވެއެވެ. އެގޮތުން ފެބްރުއަރީ7ގައި ފުރަތަމަ ބެޗު ތައްޔާރުކޮށް 24 ފެބްރުއަރީގައި ލެބް ޓެސްޓިން ފަށާފައިވާ ކަމަށް ފޯބްސް މަޖައްލާއިން ހާމަކުރެއެވެ.\nމުޅި ދުނިޔެއިން ވެސް އެދިއެދި އެތިބެނީ މިކަމުގައި އަވަސް ހައްލެއް ލިބި ކްރޯނާ ވައިރަސް އިން ސަލާމަތް ވުމަށް ށެވެ. އެއީ މިހާރު މުޅި ދުނިޔޭގެ ހުރިހާ ގައުމަކުން ވެސް އެންމެ އިސްކަންދޭ ޕަބްލިކް ހެތުގެ މައްސަލައެވެ. މަށެވެ.\nމި ފުރަތަމަ ޓެސްޓިން ފޭސްއަކީީ ދުނިޔޭގެ ވެސް ރިކޯޑުހާ އަވަސް މިނެއްކަމަށާއި މިއީ މިކަމުގައި ކާމިޔާބީ ހާސިލުކުރުމަށް އެޅުުނު ފުރަތަ ފިޔަވަޅުކަމަށް އެންއެޗްއައިގެ އެލާރޖީ އެންޑް އިންފެކްޝަސް ޑިޒީސްގެ ވެރިޔާ ބުުންޏެވެ.\nއެހެން ވެކްސިންތަކާއި ޚިލާފަށް މިވެސްކްސިންއިން ކޯވިޑް19 ބަލި ނުޖެހޭނެ ކަމަށާއި މީގައި ކުރޯނާ ވައިރަސް ނުހިމެނޭ ކަމަށެވއެވެ. އޭގެ ބަދަލުގައި މިވެކްސިންގައި ހިމެނެނީ ސައިންސްވެރިން ކްރޯނާވައިރަހުން ނެގި ޖެނެޓިކް ކޯޑުގެ އެތިކޮޅެއް (mRNA) ކަމަށާއި އަދި އެ އެތިކޮޅު ލެބްގައި އިތުރަށް ފުރިހަމަކޮގެން ކަމަށެވެ. މިގޮތުން އުފައްދި ވެކްސިންގަިއ ހިމެނޭ mRNA އިން ކްރޯނާ ވައިރަހުގެ ސްޕައިކް (ދިގުކޮށް ނުކުމެފައި ހުންނަ ބައިތައް) ތައް ވަށާއިަލއި ފުރުފވައެވެ. މީގެ ސަބަބުން ކުރޯނާވައިރަހަށް ހަށިގަޑުގެ ސެލްތަކަށް ވަދެގަތުމުގެ ބާރު ކަނޑުވާލައެވެ. ކްރޯނާވައިރަހުން ހަށަގަޑުގެ ސެލްތަކަށް ވަންނަން ބޭނުންކުރަނީ މިސްޕައިކް (ޕްރޮޓީން މާއްދާ) އެވެ.\nމިވެކްސިން އުފެއްދި ސައިންސްވެރިން އުއްމީދުކުރާ ގޮތުގައި މީގެ ސަބަބުން މީހާގެ ދިފާއީ ނިޒާމު ހަލުއިކަމާއެކު ވައިރަހަށް ހަމަލާދިނުމަށް ތައްޔާރުވެއެވެ. އަދި މީގެސަބަބުން ކޯވިޑް19 ގެ އަސަރު މީހާއަށް ކުރުން ހުއްޓުވައެވެ.\nކްރޯނާވައިރަހުގެ ވެކްސިން ފުރަތަމަ އަޖުމަބެލުން 16 މާރިޗު 2020 އެމެރިކާގައި\nކްރޯނާ ވައިރަހަށް ވެކްސިނެއް ހެދުމުގެ ރޭހުގައި ވަރަށް ގިނަ ގައުމުތަކުން އަންނީ ކާމިޔާބީތައް ހޯދަމުންނެވެ. އެގޮތުން އެމެރިކާގެ އިތުރުން އޮސްޓްރޭލިއާ އާއި އިޒުރޭލް ފާހަގަ ކޮށްލެވެއެވެ. އެމެރިކާއިން އިންސާނުންނަށް ޓެސްޓްކުރަން މިފެށި މިވެކްސިނަށް mRNA-1273 (އެމްއާރުއެންއޭ-1237) އަކީ މިފަދަ ކަންކަމުގައި ގެންގުޅޭ އާއްމު މަރުހަލާތަކުގެ މިންގަޑުގެ ބައެއް ދޫކޮށްލާފައި ކުރިޔަށްގެންދާ ކަމަކަށްވުމުން އެހެން ސައިންސްވެރިންގެ ނުރުހުމާއި ފާޑުކިޔުން އަމާޒުވެފައިވެއެވެ. އެގޮތުން އެމެރިކާގެ ސައިންސްވެރިން ދޫކޮށްލާފައިވަނީ މީދާ ބޭނުންކޮށްގެން ޓެސްޓްތައް ހެދުމުގެ މަރުހަލާއެވެ.\nމިކަމަށް ތާއިދުކުރާ ސައިންސްވެރިން ބުނާގޮތުގައި ދުނިޔެއިން މިވަގުތު ވެކްސިންއަކަށް ބޭނުންވެފައިވާލެއް ބޮޑުކަމުން، މިފަދަ ގޮތަކަށް ވެސް އަވަސް ނަތީޖާއަކާއި ހަމަޔަށް ދިއުން ރަނގަޅު ކަމަށެވެ. އެހެންނަމަވެސް އެހެންމީހުން ބުނަނީ މިއީ މިފަދަ ކަންކަން ކުރުމުގެ ސުލޫކާއި ކަނޑައެޅިފައިވާ މިންގަނޑުތަކާއި ޚިލާފަށް ކުރިކަމެއް ކަމަށެވެ.\nކްރޯނާވައިރަހަށް ވެކްސްިނއެއް އުފެއްދުމަށް ކިތަންމެ އަވަހަކަށް ފަށައިގަނެ އެހާމެ ބާރު ސްޕީޑްގައި ވެކްސިން ތައްޔާރުކުރެއެއް ކަމަކު މިވެކްސިންގެ އެކިއެކި ކަންކަން ދެނެނެގަތުމަށް އަދިވެސް އިތުރު ދުވަސްތަކެއް ބޭނުންވެއެވެ. އެގޮތުން އަޖުމަބެލުމުގެ2ބަނަ ބުރަށްފަހު އހަރެއްހާ ދުވަސް ވަންދެން މީގެ ސަލާމަތްތެރިކަމާއި ކާމިޔާބުކަމުގެ މައުލޫމަތު ދެނެގަތުމަށް ބޭނުންވާނެއެވެ.\nވުމާއެކު ކްރޯނާވައިރަކަށް ވެކްސިނެއް ލިބޭނެކަމަށް އެންމެ އަވަސްވެގެން ވެސް ބެލެވެނީ އަންނަ އަހަރުއެވެ.


އިންޑިއާގެ ކެބިނެޓަށް ބޮޑެތި ބަދަލުތަކެއް ގެނެސްފި\nއަވަށްޓެރި އިންޑިއާގެ ކެބިނެޓަށް ބޮޑެތި ބަދަލުތަކެއް ގެނެސްފިއެވެ.\nބޮޑުވަޒީރު ނަރެންދުރަ މޯދީ އޭނާގެ ސަރުކާރުގެ ކެބިނެޓަށް ބޮޑެތި ބަދަލުތަކެއް ގެނައުމުގެ ގޮތުން، ކެބިނެޓްގެ 12 މިނިސްޓަރެއް ވަނީ މިދިޔަ ބުދަ ދުވަހު އެއް ފަހަރާ އިސްތިއުފާ ދެއްވާފައެވެ.\nމި ބަދަލު މިގެންނެވީ، ކޯވިޑްބަލީގެ ހާލަތުގައި މޯދީގެ ސަރުކާރުން ގެންގުޅެމުން އަންނަ ސިޔާސަތުތަކަށް ބޮޑެތި ފާޑުކިއުންތައް އަމާޒުވެފައި ވުމުން އެކަންކަން ރީތިކުރުމުގެ ގޮތުންނާއި، ސަރުކާރުގެ ތަސައްވުރު ރީތި ކުރެއްވުމުގެ ގޮތުންކަމަށް ވެއެވެ.\nމީގެއިތުރުން މިއީ އެ ގައުމުގެ ހަތް ސްޓޭޓެއްގެ އިންތިހާބު އަންނަ އަހަރު ބާއްވަން ތައްޔާރުވަމުން އެކަމަށް ތައްޔާރު ވުމުގެ ވެސް ގެނައި ބަދަލެއް ކަމަށް ބައެއް ރިޕޯޓުތައް ބުނެއެވެ.\nބުދަ ދުވަހު މޯދީގެ ކެބިނެޓުން އިސްތިއުފާ ދެއްވި ވަޒީރުންގެ ތެރޭގައި ކޯވިޑްގެ ހާލަތު މެނޭޖުކުރުމުގައި އެންމެ ބޮޑު ޕްރެޝަރަކާ ކުރިމަތިލާން ޖެހިފާ އުމުރުން 66 އަހަރު ހެލްތު މިނިސްޓަރު ހަރްޝް ވަރްދަން ހިމެނިވަޑައި ގަންނަވައެވެ. މިދިޔަ މޭމަހު އިންޑިއާގެ ކޯވިޑްގެ ހާލަތު އެތައް ގުނައެއް ގޯސްވެ ހޮސްޕިޓަލްތައް ފުރި އޮކްސިޖަން ހުސްވުން ފަދަ އެތައް ކަމެއް ދިމާވުމުން އޭނާ ހުންނެވީ ވަރަށް ބޮޑު ޕްރެޝަރެއްގައެވެ.\nމީގެއިތުރުން އިސްތިއުފާ ދެއްވި ވަޒީރުންގެ ތެރޭގައިބޮޑުވަޒީރު މޯދީއާއި ވަރަށް އަރިސް ބޭފުޅެއްކަމަށްވާ ލޯ އެންޑް ޖަސްޓިސް އެންޑް އިންފޮމޭޝަން ޓެކްނޮލޮޖީ މިނިސްޓަރު ރަވީ ޝަންކަރް ޕްރަސާދް އާއި، އެންވާރަމަންޓް، ފޮރެސްޓްސް އެންޑް ކްލައިމެޓް ޗޭން އަދި އިންފޮމޭޝަން، ބްރޯޑްކާސްޓިން އެންޑް ހެވީ އިންޑަސްޓްރީޒްގެ މިނިސްޓަރުކަން ކުރައްވާ ޕްރަކާޝް ޖާވަދޭކަރް އާއި އެޑިއުކޭޝަން މިނިސްޓަރު ރަމޭޝް ޕކްރިޔާލް ނިޝާންކް ވެސް ހިމެނި ވަޑައިގަންނަވައެވެ.\nއައު ހެލްތު މިނިސްޓަރަކަށް މޯދީ އައްޔަން ކުރެއްވީ، މަންސުކް ލަކްސްމަން މަންޑަވިޔާއެވެ. އޭނާ ހެލްތު މިނިސްޓަރަކަށް އައްޔަން ކުރެއްވީ، އެ މަގާމުގައި ކުރިން ހުންނެވި ހަރްޝް ވަރްދާންއާއި އޭނާގެ ނައިބް އިސްތިއުފާ ދެއްވުމަށް ދެންނެވިތާ މާ ގިނައިރެއް ނުވަނީހެވެ.\nސަރުކާރުގެ ތަސައްވުރު ރީތިކުރުމަށް ބޮޑުވަޒީރު މޯދީ ކެބިނެޓަށް ގެންނެވި ބަދަލުގެ ތެރެއިން 15 މިނިސްޓަރުންނާއި، 28 ޖޫނިއަރ މިނިސްޓަރުން އިންޑިއާގެ ރައީސް ރާމް ނާތު ކޯވިންދުގެ ކުރިފުޅުމަތީގައި އިއްޔެ މަގާމުގެ ހުވާ ކުރައްވާފައި ވާއިރު، މޯދީގެ ވެރިކަމުގެ ފުރަތަމަ ދައުރު ނިންމަވައި، ކެބިނެޓުން ވަކިކުރެއްވި 12 ބޭފުޅަކު އަލުން ކެބިނެޓަށް ވަނީ ގެންނަވާފައެވެ.\nއިންޑިއާ މިވަގުތު ވެސް އޮތީ ކޯވިޑްގެ ރާޅެއްގެ ދަށުގައެވެ. އެ ގައުމުގެ ވެކްސިން ޕްރޮގްރާމް ފެއިލްވެ ސިއްހީ ނިޒާމްގައި އެތައް ބާގަނޑެއް އުފެދިފައިވާ ކަމަށް ބުނެ މޯދީގެ ސަރުކާރަށް ވަނީ ބޮޑެތި ފާޑުކިޔުންތަކެއް އަމާޒުވެފައެވެ.\nއިންޑިއާއަކީ ދުނިޔޭގައި ދެވަނައަށް އެންމެ ގިނައިން ކޯވިޑްބައްޔަށް މީހުން ހުށަހެޅުނު ޤައުމެވެ. އެ ގައުމުގެ 30 މިލިއަނަށްވުރެ ގިނަ މީހުންނަށް މި ބަލިޖެހިފައިވާއިރު4ލައްކައަށްވުރެ ގިނަ މީހުން މި ބަލީގައި ވަނީ މަރުވެފައެވެ.


ފައިރޫޝް ރިޓަޔާރ ކުރިއިރު، އޭނާއާއި ބެހޭ މައްސަލައެއް ހުށަހަޅާފައި ނެތް: އިމްރާން | Sangu News\nފައިރޫޝް ރިޓަޔާރ ކުރިއިރު، އޭނާއާއި ބެހޭ މައްސަލައެއް ހުށަހަޅާފައި ނެތް: އިމްރާން\n23 ފެބްރުއަރީ 2021 - 15:26\nޑރ. ފައިރޫޝް ހިދުމަތުން ރިޓަޔާ ކުރެއްވުމުން އޭނާއަށް ހައްސަކޮށް ހެޑްކުއާޓާސްގައި ބޭއްވި ފެއާވެލްގެ ތެރެއިން/ ފޮޓޯ: ފުލުހުން\n20 އަހަރުގެ ހިދުމަތަށްފަހު، އެސިސްޓެންޓް ކޮމިޝަނާރ އޮފް ޕޮލިސްގެ މަގާމުން ޑރ. އަބްދުﷲ ފައިރޫޝް ރިޓަޔާރ ކުރެއްވިއިރު އޭނާގެ އެއްވެސް މައްސަލައެއް ހުށަހަޅާފައި ނެތްކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ\nފައިރޫޝް ރިޓަޔާރ ކުރެއްވިއިރު ފުލުހުންގެ ހިދުމަތުގެ ބިލް ތަސްދީގުކޮށް ގެޒެޓުގައި ޝާއިއު ކުރިތާ މާގިނަ ދުވަހެއް ނުވެއެވެ. ފުލުހުންގެ ބިލުގައި ބުނެފައިވާ ވާގޮތުން ޕޮލިސް ބޯޑް އެކުލަވާލާތާ ހަތަރު މަސް ދުވަހުގެ ތެރޭގައި ޕޮލިސް ކޮމިޝަނަރު ފިޔަވާ ސުޕްރިޓެންޓެންޑުން ފެށިގެން މަތީގެ ރޭންކުތަކުގައި ތިއްބެވި ފުލުހުންގެ އޮފިސަރުންގެ ތެރެއިން އެކި ތުހުމަތުތައް ކުރެވޭ އޮފިސަރުންގެ މައްސަލަ ބޯޑުން ބަލައި އެ ފަރާތްތައް މަގާމުގައި ބޭތިއްބުމާ މެދު އެ ބޯޑުން ގޮތެއް ނިންމަން ޖެހޭނެ އެވެ.\nފައިރޫޝް ރިޓަޔާރ ކުރުމުން އެކަމާއި އެމްޑީޕީ ތަމްސީލު ކުރައްވާ ރައްޔިތުންގެ މަޖިލީހުގެ މެމްބަރުންނާއި، ޕާޓީގެ އިސް މަގާމުތައް އަދާކުރާ ފަރާތްތައް ނުރުހުން ފާޅުކުރިއެވެ. އަދި ފައިރޫޝަކީ ބަޣާވާތަށް ހިއްވަރު ދިން އޮފިސަރެއްކަމަށް ބުނެ، އޭނާއަށް އެހާ ފަސޭހައިން ޝަރަފުގައި ރިޓަޔާރ ކުރެވިގެން ނުވާނެ ކަމަށް ބުންޏެވެ.\nމި މައްސަލަ ރައްޔިތުންގެ މަޖިލީހުގެ ސަލާމަތީ ހިދުމަތްތަކާއި ބެހޭ ކޮމިޓީއަށް ހުށަހެޅުއްވީ ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދެވެ. މައްސަލަ ހުށަހަޅާ ރައީސް ނަޝީދު ވިދާޅުވެފައިވަނީ ފައިރޫޝް ފުލުހުންގެ ހިދުމަތުގެ ގާނޫނު ފާސްކޮށް ތަސްދީގު ކުރައްވާފައިވަނިކޮށް އެ ގާނޫނުގައިވާ ގޮތުގެ މަތިން ނޫނީ ފުލުހުންގެ އޮފިސަރަކަށް ރިޓަޔާ ނުކުރެއްވޭނެ ކަމަށެވެ.\nމައްސަލައިގައި މަޖިލީހުގެ 241 ކޮމިޓީގައި އިމްރާން ވިދާޅުވީ، ފައިރޫޝާއި މެދު ތައުދީބީ ފިޔަވަޅެއް އެޅޭނެފަދަ އެއްވެސް މައްސަލައެއް ހުށަހަޅާފައި ނެތް ކަމަށެވެ. ފައިރޫޝް ރިޓަޔާރ ކުރެއްވީ ފުލުހުންގެ ބިލް އެކުލަވާލުމުގެ މަަސައްކަތް ފެށުމުގެ ވެސް ކުރިން ކަމަށާއި، އެ ގާނޫނުގައި ހިމެނޭނެ ކަންތައް އެނގިފައި ނޯންނާނެކަމަށް އިމްރާން ވިދާޅުވިއެވެ. އަދި ރިޓަޔާރ ކުރައްވަން އުޅޭކަން ފައިރޫޝް އެންގީ މީގެ ހަތް މަސް ކުރިންކަމަށް ވިދާޅުވިއެވެ.\nފުލުހުންގެ ހިދުމަތާއި ބެހޭ ގޮތުން ގާނޫނުގެ 112 ވަނަ މާއްދާގައި ބުނެފައިވަނީ ފުލުހެއްގެ މަގާމުގައި ހުރެ ކުރި ކަމެއްގެ ސަބަބުން އެޅިދާނެ ތައުދީބީ ފިޔަވަޅަކުން ސަލާމަތްވުމަށްޓަކައި ފުލުހުންގެ ހިދުމަތުން ވަކިވާ މީހާ ފިޔަވައި ފުލުހުންގެ ވަޒީފާއިން އަމިއްލަ އިހުތިޔާރުގައި އެއްވެސް ތައުދީބީ މައްސަލައެއް އުފުލާފައި ނެތް ހާލަތުގައި ނުވަތަ އެފަދަ މައްސަލައެއް ހުށަހެޅިދާނެ ޙާލަތެއް އުފެދިފައި ނެތީސް ވަކިވާ މީހުންނަކީ ޝަރަފުވެރިކަމާއެކު ފުލުހުންގެ ވަޒީފާއިން ވަކީވާ މީހުން ކަމަށެވެ.\nރައީސް ނަޝީދުގެ ވެރިކަން ބަދަލުވީ ދުވަހު، ފުލުހުންގެ މެދުގައި ވެސް ކުރިމަތިލުންތަކެއް ދިޔައެވެ. އަދި އެ ދުވަހު ހިނގަދިޔަ ކަންތަކުގެ ތެރޭގައި އިސްކޮށް އުޅުނީ ފުލުހުންނާއި، ސިފައިންގެ އިދާރާގެ އިސް އޮފިސަރުން ކަމަށް އެމްޑީޕީން ތުހުމަތު ކުރެއެވެ.\nފައިރޫޝްއަކީ ހަތެއް ފެބްރުއަރީގައި ވަގުތީ ގޮތުން ޕޮލިސް ކޮމިޝަނަރުކަމާއި ހަވާލުވެވަޑައިގެންނެވި ބޭފުޅާއެވެ. އޭރު ކޮމިޝަނަރަކަށް ހުންނެވި އަހުމަދު ފަސީހު އިސްތިއުފާ ދެއްވުމާއި ގުޅިގެން ފުލުހުންގެ ބޯޑުގެ މަޝްވަރާއަށްފަހު އެ ގޮތަށް ނިންމީއެވެ. އެމްޑީޕީއިން ގަބޫލު ކުރާ ގޮތުގައި ފައިރޫޝްއަކީ ފުލުހުންގެ މެދުގައި ބައިބައިވުން އުފެއްދުމުގައި އިސްކޮށް ހުރި މީހާއެވެ. އަދި ފައިރޫޝްއަކީ ބަޣާވާތުގެ އަޑީގައި ހުރި އެކަކެވެ.\nފުލުހުންގެ ތެރޭގައި ނުތަނަވަސްކަން އުފައްދަން އުޅޭކަމުގެ ތުހުމަތުގައި ފައިރޫޝް ފުލުހުންގެ ވަޒީފާއިން ވަކިކޮށްފައިވަނީ 2017 ވަނަ އަހަރުގެ އޮކްޓޯބަރު މަހުގެ ތެރޭގައެވެ. އޭރު ފައިރޫޝް ހުންނެވީ ޕީއެޗްޑީ ހާސިލް ކުރެއްވުމަށް އޮސްޓްރޭލިއާގައެވެ. ރައީސް ޔާމީންގެ ސަރުކާރާއި ވެސް ދެކޮޅަށް ފައިރޫޝް ވާހަކަ ދައްކަވާފައި ވެއެވެ. އަދި ފުލުހުންގެ އިދާރާ ހިންގުމާއި ގުޅުވާ ވެސް ވާހަކަތައް ހިއްސާ ކުރެއްވިއެވެ.\nމަގާމުން ވަކި ކުރުމާއި އެކު ރައީސް ޔާމީންގެ ސަރުކާރަށް އަމާޒުކޮށް ފައިރޫޝް ދެއްކެވި ވާހަކަތައް ވަރަށް ބޮޑަށް އިތުރުވެގެން ދިޔައެވެ.\nފައިރޫޝްއަށް އަލުން ވަޒީފާ ދީފައިވަނީ ރައީސް އިބްރާހިމް މުހައްމަދު ސޯލިހުގެ ސަރުކާރުގައެވެ. އެއީ ސިވިލް ކޯޓުގެ ޑިސްޕިއުޓް ރިޒޮލިއުޝަން ޑިވިޒަންއިން އެގޮތަށް ހުކުމް ކުރުމުންނެވެ. އަދި ހުކުމަށްފަހު ފައިރޫޝް އަލުން ވަޒީފާއަށް ނިކުމެވަޑައިގަންނަވަން ފެއްޓެވީ 2019 ވަނަ އަހަރުގެ ޑިސެމްބަރު މަހުގައެވެ. އެއަށްފަހު ފައިރޫޝް އެސިސްޓެންޓް ކޮމިޝަނާރ އޮފް ޕޮލިސްގެ މަގާމަށް އައްޔަން ކުރެވުނެވެ. އޭރު ވެސް ފައިރޫޝްއަށް އެމްޑީޕީގެ މެމްބަރުން ފާޑުވިދާޅުވެ ވާހަކަ ދެއްކެވިއެވެ.\nފައިރޫޝް ރިޓަޔާރ ކުރެއްވިއިރު އޭނާ ފުލުހުންގެ އިދާރާގައި ކުރެއްވި ހިދުމަތަށް ވަނީ 20 އަހަރު ފުރިފައެވެ.\nޕޮލިސް ބޯޑުގެ ރައީސަކަށް ފާއިޒު، ނައިބަކަށް ފަޔާޒު އައްޔަނުކޮށްފި\nފައިރޫޝް ރިޓަޔާރ ކުރެއްވި މައްސަލަ ރައީސް ނަޝީދުގެ ފަރާތުން 241 ކޮމެޓީއަށް!\nއިހުތިޔާރު ކުރާ ދާއިރާއެއް ނިގުޅައިގަތުމުގެ ހައްގު އެއްވެސް މީހަކަށް ނޯންނާނެ: ފައިރޫޝް\nފައިރޫޝް ރިޓަޔާރ ކުރުން: ޖަމީލް ވިދާޅުވީ އެމްޑީޕީން ޒުވާނުންގެ މުސްތަގުބަލް ކަތިލަނީ ކަމަށް!


Ras Online - ޔޯގާއާ ދެކޮޅު ހަމަނުޖެހުމުގެ މައްސަލައިގައި މުހައްމަދު އިސްމާއީލް ހައްޔަރުކޮށްފި\nޔޯގާއާ ދެކޮޅު ހަމަނުޖެހުމުގެ މައްސަލައިގައި މުހައްމަދު އިސްމާއީލް ހައްޔަރުކޮށްފި\nއިބްރާހިމް ފަހީމް 22 ޖޫން 2022 - 19:13\nއިންޓަނޭޝަނަލް ޔޯގާ ދުވަސް ފާހަގަ ކުރުމަށް އިއްޔެ ގަލޮޅު ދަނޑުގައި ބޭއްވި ހަރަކާތަށް ހުރަސްއަޅާ ހިންގި ހަމަނުޖެހުމާއިގުޅިގެން ރައްޔިތުންގެ މަޖިލީހުގެ ހޯރަފުށީ ދާއިރާގެ ކުރީގެ މެންބަރު މުޙައްމަދު އިސްމާޢީލް ފުލުހުންގެ ބެލުމުގެ ދަށަށް ގެންގޮސްފިއެވެ.\nފުލުހުން މިރޭ ބުނީ، އިއްޔެ ހިނގި ހަމަނުޖެހުމާއި ގުޅިގެން ކޯޓު އަމުރެއްގެ ދަށުން އިތުރު3މީހަކު ހައްޔަރު ކޮށްފައިވާ ކަމަށެވެ. އެ މީހުންގެ ނަންތައް ފުލުހުން ހާމަ ނުކުރިނަމަވެސް، އޭގެ ތެރޭގައި މުޙައްމަދު އިސްމާޢީލް ހިމެނޭކަމަށް ވަނީ މައުލޫމާތު ލިބިފައެވެ.\nޔޯގާއަށް ހުރަސްއެޅި މައްސަލައިގައި މުޙައްމަދު އިސްމާއީލް ހައްޔަރުކޮށްފައިވާއިރު، އެ އެއްވުމުގައި ބޭނުންކުރި ދިދައާއި ސައުންޑު ޕީޕީއެމްގެ އޮފީހުން ނެރުނުއިރު އެތަނުގައި މުޙައްމަދު ހުރި ފޮޓޯތަކެއްވަނީ އާންމުވެފައެވެ.\nއިއްޔެ ބޭއްވި ޔޯގާ ހަރަކާތް ކުރިއަށް ދަނިކޮށް ގިނަ އަދަދެއްގެ ބަޔަކު ވަނީ އެތަނަށް ވަދެ، އެތަނުގައި ތިބި މީހުން ފައްސާލާފައެވެ. އިސްލާމީ ޝަރީއާގައި ހުއްދަނޫން ކަމެއްކަމަށް ބުނެ ޔޯގާ އިވެންޓާއި ދެކޮޅަށް ރާއްޖޭގެ ގިނަ އިލްމުވެރިން ވަނީ ފަތުވާވެސް ނެރެފައެވެ. އޭގެ ތެރޭގައި ސަރުކާރަށް ތާއީދުކުރާ އިލްމުވެރިންވެސް ހިމެނެއެވެ.


SunOnline: Hulhumale' Police station ge aa imaaraiy hulhuhvaifi\nހުޅުމާލެ ޕޮލިސްޓޭޝަންގެ އާ އިމާރާތް ރަސްމީކޮށް ހުޅުވައިފި\nއަހުމަދު ޖައިޝަން 01 Sep 2020, 10:06\nހުޅުމާލެ ޕޮލިސް ސްޓޭޝަން ހުޅުވުމުގެ ރަސްމިއްޔާތުގެ ތެރެއިން -- ފޮޓޯ/ ޕޮލިސް\nހުޅުމާލޭގައި ގާއިމުކޮށްފައިވާ ޕޮލިސް ސްޓޭޝަން މިއަދު ރަސްމީކޮށް ހުޅުވައިދެއްވައިފި އެވެ.\nހުޅުމާލޭގައި ހުންނަ ޕޮލިސް ސްޓޭޝަންގައި މިއަދު ބޭއްވި ރަސްމިއްޔާތެއްގައި އެ ޕޮލިސް ސްޓޭޝަން ރަސްމީކޮށް ހުޅުވައްިދެއްވާފައިވަނީ ހޯމް މިނިސްޓަރު އިމްރާން އަބްދުﷲ އާއި ކޮމިޝަނާ އޮފް ޕޮލިސް މުހައްމަދު ހަމީދެވެ.\nމިއަދު ހުޅުވި ޕޮލިސް ސްޓޭޝަނަކީ 2015 ވަނަ އަހަރުގައި ބިންގާ އަޅާފައިވާ ތަނެކެވެ. އެހެންނަމަވެސް އެތަނުގެ އިމާރާތުގެ މަސައްކަތް ފަށާފައިވަނީ 14 ޖޫން 2017ގަ އެވެ.\nއެ މަޝްރޫއުގެ ދަށުން މިދިޔަ އަހަރު ވަނީ އެ ބިލްޑިން އިމާރާތްކޮށް ނިންމާލާފަ އެވެ. އެ ބިލްޑިންގައި ތިން ފަންގިފިލާ ހުންނާނެ އެވެ.\nއެ ޕޮލިސް ސްޓޭޝަންްގެ ބޮޑުމިނުގައި 23،225 އަކަފޫޓު ހުންނައިރު އެތަން ހެދުމަށް 27.5 މިލިއަން ރުފިޔާ ވަނީ ހޭދަކޮށްފަ އެވެ.\nގިނަ އަދަދެއްގެ މީހުން ދިރިއުޅެމުން އަންނަ ހުޅުމާލޭގައި ފުލުހުންގެ ހިދުމަތް މީގެކުރީން ދެމުން ގެންދިޔައީ ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ)ގައި ގާއިމުކޮށްފައިވާ ވަގުތީ ތަނެއްގަ އެވެ.\nއެ ސްޓޭޝަން ރަސްމީކޮށް ހުޅުވުމުގެ ރަސްމިއްޔާތުގައި ވާހަކަދައްކަވަމުން ކޮމިޝަނާ އޮފް ޕޮލިސް މުހައްމަދު ހަމީދު ވިދާޅުވީ ހުޅުމާލެއަކީ ގިނަ ބަޔަކު ދިރިއުޅެމުންދާ ތަނެއް ކަމަށާއި ކުރިއަށް އޮތް ތަނުގައި އެތަން އިތުރަށް ތަރައްގީވެ ހިދުމަތްތައް ފުޅާވެގެންދާނެ ކަމަށެވެ.\nއެއާއެކު އެތަނުގައި ދިރިއުޅޭ ފުލުހުންގެ ދައުރު އިތުރުވެގެންދާނެ ކަމަށްވެސް ހަމީދު ވިދާޅުވި އެވެ.\n"އެ މަސައްކަތްތައް އިތުރަށް ފުޅާ ކުރުމަށްޓަކައި އަޅުގަނޑުމެން މިހާރުވެސް ދަނީ އިތުރު ވަސީލަތްތައް ހޯދުމަށް މަސައްކަތްކުރަމުން. އަޅުގަނޑުގެ އުއްމީދަކީ ދައުލަތުގެ ފަރާތުން ފުލުހުނަށް އިތުރު ވަސީލަތްތަކާއި ބިނާތައް ފޯރުކޮށްދިނުން" ހަމީދު ވިދާޅުވި އެވެ.\nއުއްމީދަކީ ހުޅުމާލެ އަކީ އިތުރަށް އަމާން ތަނެއްގެ ގޮތުގައި ބޭއްވުމަށްޓަކައި ފުލުހުންގެ ފަރާތުން އިތުރަށް މަސައްކަތް ކުރުން ކަމަށް އޭނާ ފާހަގަކުރެއްވި އެވެ.\nއޭނާ އިތުރަށް ވިދާޅުވީ ފުލުހުންނާއި އާންމުންނާ ދެމެދު އޮންނަ ގުޅުން ވަރުގަދަކޮށް ފުލުހުންނަށް އޮންނަ އިތުބާރު ބޮޑުކުރުމަށް މަސައްކަތް ކުރާނެ ކަމަށް އުއްމީދު ކުރައްވާ ކަމަށެވެ.


Mudhaluge Agu Hifahahtan MMA Aai Sarukaarun Avas Fiyavalhuthakeh Alhan Jehey - VB MD - Vaguthu\nމުދަލުގެ އަގު ހިފަހައްޓަން ސަރުކާރުން އަވަސް ފިޔަވަޅުތަކެއް އަޅަންޖެހޭ - ވީބީ އެމްޑީ\n10 މަސް ކުރިން ( ޖުލައި 8, 2020 )\nމުދަލުގެ އަގު ހިފަހައްޓައި ހުރިހާ ގިންތިއެއްގެ ވިޔަފާރިއެއް ދެމެހެއްޓުމަށް އެމްއެމްއޭ އާއި ސަރުކާރުން އަވަސް ފިޔަވަޅުތަކެއް އަޅަންޖެހޭ ކަމަށް އާއްމު ދިރިއުޅުމަށް ބޭނުންވާ ވަރަށް ގިނަ ތަކެތި ރާއްޖެ އަށް އިމްޕޯޓްކޮށް، ހޯލްސޭލް ކުރާ ވީބީ ބްރަޑާސްގެ މެނޭޖިން ޑިރެކްޓަރ ހަސަން ޝިޔާމް ވިދާޅުވެއްޖެއެވެ.\nވީބީގެ މެނޭޖިން ޑިރެކްޓަރ ހަސަން ކުރެއްވި ޓްވީޓެއްގައި ވިދާޅުވީ އެންމެންގެ އާމްދަނީ އަށް އަސަރުކޮށްފައިވާ މި ދަނޑިވަޅުގައި ޑޮލަރުގެ އަގު މަތިވަމުން ދިއުމުގެ ސަބަބުން މުޅި މުޖްތަމައަށް ބޮޑެތި އަސަރުތަކެއް ކުރާނެ ކަމަށެވެ.\n"އެންމެންގެ އާމްދަނީ އަށް އަސަރުކޮށްފައިވާ މި ދަނޑިވަޅުގައި ޑޮލަރުގެ އަގު މަތިވަމުން ދިއުމުގެ ސަބަބުން މުޅި މުޖްތަމައަށް ބޮޑެތި އަސަރުތަކެއް ކުރާނެ. މުދަލުގެ އަގު ހިފަހައްޓައި ހުރިހާ ގިންތިއެއްގެ ވިޔަފާރިއެއް ދެމެހެއްޓުމަށް އެމްއެމްއޭ އާއި ސަރުކާރުން އަވަސް ފިޔަވަޅުތަކެއް އަޅަންޖެހޭ." ހަސަންގެ ޓްވީޓްގައި ވިދާޅުވިއެވެ.\nއެންމެންގެ އާމްދަނީ އަށް އަސަރުކޮށްފައިވާ މި ދަނޑިވަޅުގައި ޑޮލަރުގެ އަގު މަތިވަމުން ދިއުމުގެ ސަބަބުން މުޅި މުޖްތަމައަށް ބޮޑެތި އަސަރުތަކެއް ކުރާނެ. މުދަލުގެ އަގު ހިފަހައްޓައި ހުރިހާ ގިންތިއެއްގެ ވިޔަފާރިއެއް ދެމެހެއްޓުމަށް އެމްއެމްއޭ/ސަރުކާރުން އަވަސް ފިޔަވަޅުތަކެއް އަޅަންޖެހޭ\n— Hassan Shiyam (@HassanShiyam) July 7, 2020\nކޮވިޑް-19 އާއި ގުޅިގެން ރާއްޖޭގެ އާމްދަނީ އަށް އަސަރު ކޮށްފައި ވާއިރު، ބްލެކް މާކެޓްގައި ޑޮލަރުގެ އަގު ދަނީ އުފުލެމުންނެވެ. ޑޮލަރެއް އެންމެ ބޮޑުވެގެން ވިއްކޭނީ 15.45 ރުފިޔާ އަށް ކަމަށް އެމްއެމްއޭ އިން ކަނޑައަޅާފައި ވީނަމަވެސް ބައެއް ވިޔަފާރިވެރިން ބުނާ ގޮތުގައި މިހާރު ބްލެކް މާކެޓުން ޑޮލަރެއް ގަންނަން ޖެހެނީ 18 ރުފިޔާ އަށެވެ.\nޑޮލަރުގެ އަގު އުފުލެމުން ދާތީ ކުރިއަށް އޮތް ދުވަސްތަކުގައި ތަކެތީގެ އަގު އުފުލިގެން ހިނގައިދާނެ ކަމުގެ އިންޒާރު ވެސް ވިޔަފާރިން ދަނީ ދެމުންނެވެ.\nވީބީ މާޓުން މިހާރު އޮންލައިންކޮށް ވިޔަފާރި ކުރެވޭނެ\nތިން ދުވަހުގެ ތެރޭގައި ބީ ޓީމެއް އުފައްދައި ވީބީ އަލުން ރައްޔިތުންގެ ހިދުމަތަށް\nޖުލައި 8, 2020 09:51\nވަގު ވިޔަފާރިތައް ހުއްޓުވަން ވެސް ސަރުކަރުން ފިޔަވަޅު އަޅަންޖެހޭ. މީހުންނައް އެނގޭ ބާ މޯޓީމަހާލް ހިންގީ ކުލި، ފެންބިލް އެކައްޗެއްވެސް ނުދައްކާކަން؟ ޗިކިން ފަދަ ތަންތތަނު ގެ އަޑީގަ ތިބީ ކޮން ކޮން ބައެއްކަން؟ ކިހިނެއް ހޯދި ލާރިއެއްކަން؟\nޖުލައި 8, 2020 10:15\nވީބީ އެމްޑީވަރެއްނެތް. އޭނާ ވިޔަފާރި ކުރިޔަސް ގަންނަމީހުންގެ ހައްގަށް ވާހަކަ ދައްކާ.\nޖުލައި 8, 2020 15:11\nކަމެއް އެނގޭ ބައެއް ތިބި ސަރުކާރެއްނަމަނު. ދިވެހިން ވެރިންނަށް ބޭނުންވަނީ ހައްޕުނޑުވީމަ ތިޒާތުގެ ވާހކަ ފަހުމެއްނުވާނެ.\nޖުލައި 8, 2020 11:15\nއަދިވެސް ދާންވީ ދިމާގެ ވާހަކަ ގިނަ ބަޔަކު ނުދައްކާ. ވިސްނައިލަމާ. މާދަންވެސް ޑޮލަރު ބަންދުވެދާނެ. އެހެން ބޭރު ފައިސާޥެސް ނުލިބިދާނެ. ވީއިރު ރާއްޖޭގެ ބިމުގައި ރާއްޖޭގެ އަތްތަކަކުން ދަނޑުވެރިކަން އިތުރުކުރަން ވިސްނަންވީ. ރާއްޖޭގެ އީޖާދު އިތުރުކުރަންވީ. މި ނޫންގޮތެއް އެއްވެސް ޤައުމެއްގެ ފުދުންތެރިކަމަކަކަށް ނޯންނާނެ. މި ނޫން ކޮންމެ ގޮތަކީ ވަގުތީ ހައްލެއް. އެއީ ބިރެއް. ބަޮޑު ބިރެއް. ހައްތާ ދަރަނިވެރިވުން ނޫންގޮތެއް ނޯންނާނެ.\nޖުލައި 8, 2020 13:50\nމިޒަމާނުގައި ގައުމުތައް މިހިންގަނީ ވިޔަފާޜި މޮޑެލް އަށް އެހެންވުމުން ވިޔަފާރި އާއި އިގްތިސާދުނޭގޭ ބަޔަކަށް ވެރިކަން ލިބުމުން ވާނެ ހަތަރެތި މިވަނީ ބަލަން ތިބޭ ވަޒީފާ ނެތް މީހުން އިތުރުވެ އިންފްލޭޝަން މަތިވެ ވައްކަން ކުރުމާއި ފޭރުން އިތުރު ވާނެ މިހާރު ގޭގޭން ވައްކަން ކުރަނީ ވަކި ގޮތަކަށް ނޫން މިއަދު ވެސް ސޮނީ ހާޑްވެއަރ އިން ދިމާވި މީހަކު ބުނީ ބޮޑެތި ތަޅު މިގަންނީ ރޭވެސް ވައްކަން ކޮށްފިއޭ މުޅި ހިސާބުގައި ވަގުން އެބައުޅެޔޭ\nޖުލައި 8, 2020 13:54\nސަރުކާރަކަށް ތިޔަކަމެއް ނުވާނެ ޑޮލަރު ދާނީއަގު ބޮޑުވަމުން އެވަރަށް ދިވެހިފައިސާ ޗާޕްކޮށްފި ކުރިން ސަރުކާރާ ހަވާލު ނުވާއިރު ގޮވި ފައިސާ ޗާޕެއް ނުކުރާނަމޭ ޑޮލަރުން މީހުންގެ ޖީބު ފުރާލާނަމޭ ރޯދައަށް އެސްޓީއޯ އަށ ްގެނައި ހާ އަލުވި ފިޔާއިން ބޮޑުވައި ކުނިވެގެންއުކަލީ ކިހާ ގެއްލުން ގައުމުތަކުން ހިލޭ ދިން ކާނާ ތައްވެސް ވީ ތަނެއް ނޭގޭ.. ނަންވާނީ ކަދުރު ފާތުމަ\nމިފަހަރު ކަދަރު ލިބުނު މީހަކުނެތް ހިލޭ ލިބުނު އަލުވި ފިޔާ ވީތަނެއް ނޭނގޭ\nހީވަނީ އަބްދުﷲ ޝާހިދު ގޭގައިހެން ހެ ހެ\nޖުލައި 8, 2020 13:55\nމިހާރު އެއް ގައުމެއް ވެސް ނުހިންގޭނެ އިގްތިސާދީ މާހިރުންނަށް ނޫނި\nހަމަ ގޮވާނީ އަތަށ ްބަލަން ތިބޭ .. މިއީ 2010 ގައި ވެސް ވީ ގޮތް\nޖުލައި 8, 2020 15:19\nއިގްތިސާދު ދައްވެ ބެރުފައިސާ ނުލިބެން ފެށީމަ ހެދި ގޮތަކީ 21 ބިލިއަން ރުފިޔާ ޕްރިންޓްކުރީ. އެމެރިކާއިންވެސް ޑޮލަރު ޕްރިންޓް ކުރީމަ އަމީރު ހެދިވަޑާމަކީ ސޯލިހު ކައިރީ ބުނީ ހިނގާށޭ އަހަރެމެންވެސް ޕްރިނޓް ކުރަން. އަމީރަށް އެނގޭ އިންފްލޭޝަން މަތިކޮށްލަނީކަން. އަމީރު ބުނީ އެމެެިކާއަށް ފައިސާ ޕްރިނޓް ކުރެވެންޏާ މިގައުމަށްވެސް ވާނޭ. ސޯލިހަށް ނޭނގޭ ކަމަކީ ޑޮލަރރަކީ އިނޓަރނޭޝަނަލް މަނީކަން. ދިވެހި ރުފިޔާ އަކީ އެއްވެސް އެހެން ގައުމަކަށް ގަބޫލުކުރާ އެއްޗެއްނޫންކަން.\nޖުލައި 8, 2020 16:20\n15.45 ނޫން އެމްއެމްއޭ ގެ ރޭޓަކީ. މީ މިހާރު ވަރަށް ބޮޑު މައްސަލައެއް. އެއް ޚަބަރެއް ބާރަ އޮންލައިނަ ނޫހުގަ ހުންނަނީ ބާރަ ގޮތަށް. ރައްޔިތުންނަކަށްނޭގެ ކޮން ނޫހެއްގަ ކަމެއް ތެދު ނޫނީ ރަންގަޅަށް އޮތީ. ނޫސްވެރިން މިޔަށްވުރެން ޒިއްމާ ދާރުވާން އެބަޖެހޭ. ސަރުކާރުނަ ކަންޑައަޅާފަ އިންނަ ޑޮލަރު ވިއްކަން އެއްމެ މަތީ އަގަކީ 15.42. ޝުކުރިއްޔާ.\nޖުލައި 8, 2020 19:14\nއެމްޑީޕީ ވެރިކަމަށް އައިސްފިތަ ޑޮލަރުގެ އަގުމަތިވާނެކަމީ %100 ޔަގީންކަމެކެވެ. މިހާރު މިމީހުންކިޔާނެ ކޮވިޑްގެ ސަބަބުންނޭ. އެކަމު 2008 ން2012 އަށް އަންނި އިރު ކޮވިޑެއްނެތް އެކަމު ޑޮލަރު ހުރީ 20 ން މަތީގައެވެ. އެގޭކަމަކީ ކޮންމެއެއްޗެއް ކިޔަސް ޑޮލަރުމަތިވެ އިގްތިޞާދު އިދަޖެހޭކަމެވެ.\nޖުލައި 8, 2020 19:52\nތަކެތީގެ އަގެއް ނުއުފުލޭނެ.. ހަމަ އުފުލޭތާ3މަސް ތެރޭ ދަށައްދާނެ ތަކެތި ނުވިކިގެން ވިޔަފާރިވެރީން ތަކެތި ސޭލްވެސް އަޅުވާނެ. ދިސް އިޒް ބޭސިކް އިކޮނޮމިކް ޕުރިންސިޕަލްސް.\nޖުލައި 8, 2020 19:53\nނޯތު ކޮރެޔާއިން ހަދާހެން ސަރުކާރުން ޑޮލަރު ޗާޕުކޮއްފަ ނެރެންވީ.


100000 Rufiya Libey Coffee Promotion Ge Muhdhath Ithurukoffi - Vaguthu\nއެއްލައްކަ ރުފިޔާ ލިބޭ ކޮފީ ޕްރޮމޯޝަންގެ މުއްދަތު އިތުރުކޮށްފި\n2 ހަފްތާ ކުރިން ( ޖުލައި 15, 2020 )\nދިވެހިންގެ މެދުގައި މަގުބޫލް ލޭންސްލޭ ސްލިމް ކޮފީގެ އެއްލައްކަ ރުފިޔާ ލިބޭ ކޮފީ ޕްރޮމޯޝަންގެ މުއްދަތު އިތުރު ކޮށްފިއެވެ.\nލޭންސްލޭ ކޮފީ ވިއްކާ "ލިބޭ" އިން މިރޭ "ވަގުތު" އަށް މައުލޫމާތު ދެމުން ބުނީ މާޗް މަހުގެ 15 ވަނަ ދުވަހުން ފެށިގެން މިމަހުގެ 15 ވަނަ ދުވަހުގެ ނިޔަލަށް ކުރިއަށް ގެންދަން ކުރިން ނިންމާފައި އޮތް ޕްރޮމޯޝަންގެ މުއްދަތު މިހާރު ސެޕްޓެމްބަރ މަހުގެ 15 ވަނަ ދުވަހާއި ހަމައަށް އިތުރު ކޮށްފައިވާ ކަމަށެވެ.\nޕްރޮމޯޝަންގެ މުއްދަތު އިތުރު ކުރީ ކޮވިޑް-19 އާއި ގުޅިގެން ދެމަހަށް ވުރެ ގިނަ ދުވަހު ފުރަބަންދުގައި ތިބެން ޖެހުމުން ކަމަށް "ލިބޭ" އިން ބުންޏެވެ.\n"ފުރަބަންދުގައި ތިބެން ޖެހުމުން ޕްރޮމޯޝަންގައި ބައިވެރިވާން ބޭނުންވި ބައެއް ފަރާތްތަކަށް އެފުރުސަތު ލިބިފައި ނުވާތީ ޕްރޮމޯޝަންގެ މުއްދަތު އިތުރު ކުރީ. ޕްރޮމޯޝަންގެ މުއްދަތު އިތުރު ކުރި އެންމެ ބޮޑު ސަބަބަކީ ވީހާވެސް ގިނަ ފަރާތްތަކަކަށް ޕްރޮމޯޝަންގައި ބައިވެރިވުމުގެ ފުރުސަތު ދިނުން." ލިބޭގެ އޮފިޝަލަކު ވިދާޅުވިއެވެ.\nމިޕްރޮމޯޝަންގައި ބައިވެރިވުމަށްޓަކައި ކޮފީ ގަތުމުން ލިބޭ ކޫޕަނެއް ފުރިހަމަކޮށް "ލިބޭ" އަށް ފޮނުވަން ޖެހޭނެއެވެ. އެކުންފުނިން ބުނީ ޕްރޮމޯޝަންގެ މުއްދަތު ސެޕްޓެމްބަރ މަހުގެ 15 ވަނަ ދުވަހު ހަމަވުމުން ސެޕްޓެމްބަރ 30 ވަނަ ދުވަހާއި ހަމައަށް ކޫޕަންތައް "ލިބޭ" އަށް ފޮނުވުމުގެ ފުރުސަތު އޮންނާނެ ކަމަށެވެ. ޕްރޮމޯޝަންގައި ބައިވެރިވި ފަރާތްތަކުގެ ތެރެއިން ނަސީބުވެރި ފަރާތްތައް ހޮވުން އޮންނާނީ އޮކްޓޯބަރ މަހުގެ 01 ވަނަ ދުވަހު އެވެ.\n"ލިބޭ" އިން ވިއްކާ ލޭންސްލޭ ކޮފީ ބޭނުންވާ ފަރާތްތަކުން ގުޅުއްވާނީ 9759452 އަށެވެ.\nމި ޕްރޮޑަކްޓު މާލެއާއި ހުޅުމާލެ ބައްލަވައިގަންނަވާ ފަރާތްތަކަށް އިތުރު އަގަކާއި ނުލާ ޑެލިވަރީ ކޮށްދިނުމުގެ ޚިދުމަތް "ލިބޭ" އިން ފޯރުކޮށްދެއެވެ. ރަށްރަށަށް ފޮނުވަން ބޭނުންވާ ނަމަ ބޯޓާއި ހަމައަށް އޯޑަރު ގެންގޮސްދޭނެއެވެ.\nލޭންސްލޭ ސްލިމިން ކޮފީ ޕްރޮމޯޝަން: ފަސް ފޮށި ގަތުމުން އެއް ފޮށި ހިލޭ\nލޭންސްލޭ ސްލިމިން ކޮފީ އޮރެންޖް މާޓުން ވިއްކަން ފަށައިފި


Civil court ge iss gaazee adhi Fandiyaaru Hassan ge massala eh balanee\nސިވިލް ކޯޓުގެ އިސް ގާޒީ އަދި ފަނޑިޔާރު ހަސަންގެ މައްސަލައެއް ބަލަނީ\nހައި ކޯޓުގެ ފަނޑިޔާރު ހަސަން އަލީ އާއި ސިވިލް ކޯޓުގެ އިސް ގާޒީ އަބްދުﷲ އަލީ--\nސިވިލް ކޯޓުގެ އިސް ގާޒީ އަބްދުﷲ އަލީ އާއި ފަނޑިޔާރު ހަސަން އަލީގެ މައްސަލައެއް ޖުޑީޝަލް ސާވިސް ކޮމިޝަން (ޖޭއެސްސީ)އިން ބަލަން ނިންމައިފި އެވެ.\nޖޭއެސްސީން މިއަދު ނެރުނު ބަޔާނުގައި ބުނެފައިވަނީ ތިން ފަނޑިޔާރެއްގެ ޝަކުވާ ބެލުމަށް ނިންމާފައިވާ ކަމަށެވެ. އެގޮތުން، ފަނޑިޔާރު ހަސަން އާއި އިސްގާޒީ އަބްދުﷲ އާ ބެހޭގޮތުން ހުށަހެޅިފައިވާ މައްސަލަ ބެލުމަށް ނިންމައި، ވަކި ދެ ކޮމެޓީއެއް އެކުލަވާލާފައިވާ ކަމަށެވެ. އެގޮތުން ފަނޑިޔާރު ހަސަންގެ މައްސަލަ ބެލުމަށް އެ ކޮމިޝަންގެ ނައިބު ރައީސް މަސްތޫރު ހުސްނީ އާއި އެ ކޮމިޝަންގެ މެމްބަރު މުހައްމަދު އީސާފުޅުގެ އިތުރުން އިބްރާހިމް ރިފްއަތު ހިމެނިވަޑައިގަންނަވާ ގޮތަށް ކޮމެޓީއެއް އެކުލަވާލައިފައިވާ ކަމަށް ބަޔާނުގައިވެ އެވެ.\nއިސް ގާޒީ އަބްދުﷲ ގެ މައްސަލަ ބެލުމަށް އެކުލަވާލި ކޮމެޓީގައި ތިއްބަވަނީ ނައިބު ރައީސް މަސްތޫރު ހުސްނީ އާއި އެ ކޮމިޝަން މެމްބަރު ފަނޑިޔާރު އަބްދުއްރައޫފް އިބްރާހިމާއި އިބްރާހިމް ރިފްއަތު ކަމަށް ޖޭއެސްސީން ބުންޏެވެ.\nމީގެ އިތުރުން ލ. ދަނބިދޫ ކޯޓުގެ އިސް މެޖިސްޓްރޭޓް އަހުމަދު ޝަރީފާ ގުޅޭ މައްސަލަ ވެސް ބަލަން ނިންމައި، ކޮމެޓީއެއް ވަނީ އެކުލަވާލާފަ އެވެ. އެ ކޮމެޓީގައި ތިއްބަވަނީ މަސްތޫރުގެ އިތުރުން ފަނޑިޔާރު ރައޫފާއި މެމްބަރު އީސާފުޅެވެ.\nމޯލްޑިވިއަންގެ ވަޒީފާ އަމީނަށް ދޭން ހުކުމްކޮށްފި\nރިޔާސީ ގަރާރުގެ މައްސަލަ ކޯޓުން ބޭރުކޮށްލައިފި\nހަވީރު މައްސަލަ ސުޕްރީމް ކޯޓުން އަލުން ބަލަން ހުއްދަ ދީފި\nހިޔާގެ ކުލީގެ މައްސަލަ ކޯޓުން ބޭރުކޮށްލައިފި


CNN Medhuverikoh Raajjeyge Reethikan Mulhi Dhuniye Ah - Vaguthu\n5 މަސް ކުރިން ( ފެބުރުއަރީ 28, 2020 )\nމޯލްޑިވްސް މާކެޓިން އެންޑް ޕީއާރް ކޯޕަރޭޝަން (އެމްއެމްޕީއާރްސީ)ން ދިވެހިރާއްޖޭގެ ފަތުރުވެރިކަން އިޝްތިހާރުކުރުމަށް ސީ.އެން.އެން އާއެކު އެއްބަސްވުމެއްގައި ސޮއިކޮށްފިއެވެ.\nއެމްއެމްޕީއާރްސީން ބުނީ، މި ކެމްޕެއިން ކުރިޔަށް ގެންދިޔުމަށް ހަމަޖެހިފައިވަނީ މާރިޗު 2020 އިން ފެށިގެން ތިން މަސް ދުވަހުގެ މުއްދަތަކަށް ކަމަށެެވެ.\nމި ކެންޕެއިން އަމާޒުކުރެވިފައިވަނީ ސައުތް އޭޝިއާ، އޭޝިއާ ޕެސިފިކް، މިޑްލް އީސްޓް، އެފްރިކާ އަދި ޔޫރަޕްގެ މާކެޓްތަކަށެވެ.\nއަދި މި ކެމްޕެއިންގެ ޒަރިއްޔާއިން ރާއްޖޭގެ ޤުދުރަތީ ރީތިކަމާއި، ދިވެހިންގެ ޘަޤާފަތާއި މަސައްކަތްތެރިކަން ދަައްކާލާނެ ކަމަށް އެމްއެމްޕީއާރްސީން ބުނެއެވެ. މީގެ އިތުރުން ފަތުރުވެރިންނަށް އެންމެ އެކަށީގެންވާ މަންޒިލްގެ ގޮތުގައި ޕްރޮމޯޓްކުރުމަށް ރާއްޖޭގެ އެންމެ ޙާއްސަ އަދި ތަފާތު އެކި އެކި ކަންތައްތައް މި ކެމްޕެއިންގައި\nޕްރޮމޯޓްކުރެވިގެންދާނެ ކަމަށް އެމްއެމްޕީއާރްސީން ބުނެއެވެ.\nމި ކެންޕެއިންގެ ދަށުން ސީ.އެން.އެން ގެ ޚަބަރު ޗެނަލްތަކާއި، ވެބްސައިޓްގެ އިތުރުން މީސްމީޑިއާގައިވެސް ރާއްޖޭގެ ފޮޓޯ އަދި ވީޑިއޯތައް ޝާއިއުކުރާނެއެވެ.\nއެމްއެމްޕީއާރްސީން ބުނީ، މި ކެންޕެއިންގެ މަޤްސަދަކީ، ސީ.އެން.އެން އާއި ގުޅިގެން ދިވެހިރާއްޖޭގެ ފަތުރުވެރިކަން އިތުރަށް ދުނިޔޭގެކަންކޮޅު ތަކުގައި އިޝްތިހާރުކުރުން ކަމަށެވެ. އަދި ދިވެހިރާއްޖެ ފަތުރުވެރި މަންޒިލެއްގެ ގޮތުގައި ބޭރުގެ މީޑިއާ މެދުވެރިކޮށް ދައްކައި ދިނުމެވެ.\nމި ކެންޕެއިން ވެގެންދާނީ އެމް.އެމް.ޕީ.އާރުސީ އިން ރާއްޖެ އިޝްތިހާރުކުރުމަށް މިއަހަރު ކުރިއަށްގެންދާ ހަރަކާތްތަކުގެ ތެރެއިން އެންމެ މުހިންމު އެއް ހަރަކާތަށެވެ. މީގެ އިތުރުން ދިވެހިރާއްޖެ މަގުބޫލު ފަތުރުވެރި މަންޒިލެއްގެ ގޮތުގައި ޕްރޮމޯޓްކުރުމަށް 23 މާކެޓަކަށް އަމާޒުކޮށްގެން ގިނަ ހަރަކާތްތަކެއް ހިންގުމަށް ވަނީ ރާވައިފައެވެ.\nހަލުވިކަމާ އެކު ފެތުރެމުންދާ ކޮވިޑް -19 ގެ ސަބަބުން ދުނިޔޭގެ ފަތުރުވެރިކަމަށް ދަނީ ގޮންޖެހުންތަކާ ކުރިމަތިލާން ޖެހިފައެވެ. އެމް.އެމް.ޕީ.އާރު.ސީ\nއިން މިހާރު އަންނަނީ މި ނާޒުކު ދަނޑިވަޅުގައި ރާއްޖެ އިތުރަށް ޕްރޮމޯޓްކުރުމަށް ގިނަ ގުނަ މަސައްކަތްތަކެއް ކުރަމުންނެވެ.\nފެބުރުއަރީ 28, 2020 16:20\nއަދި ވާނެ ރާއްޖޭގެ މީހުން އުޅެމުންދާ ހިތްފަސޭހަކަމުގެ ވާހަކަވެސް އެމީހުން ލައްވާދައްކައިދޭން.\nފެބުރުއަރީ 28, 2020 17:33\nއެމްއެމްޕީއާރުސީ ގެ ތައްޔިބަކީ ބޮޑު ދޮގުވެރި ހަސީލަތް ނުބައި ނުލަފާމީހެއް. ރައްޔިތުންނަށް އޮޅުވާލާ މީޑިއާއަށް މައުލޫމާތުދިން ބޮޑު ދޮގުވެރިއެއް. މިކަމުގައިވެސް ކޮންމެވެސް ނުބައި ހީލަތްތެރި ރޭވުމެއްވާނެ. ޓްރާންސިޝަން ކޮމިޓީގެ ބޮޑު ދޮގުވެރިނުބައި މީހާމީ.\nކޮރޯނާއާހުރެ ދުނިޔޭގެ ޓުރެވަލް މާރކެޓް ވެއްޓިފައިވާއިރު ކިތަންމެ އިސްތިހާރަކައް ޚަރަދުކުރިޔަސް ޓޫރިސްޓުން ދަތުރުފަތުރުކުރަން ބޭނުންވާނެތަ.؟


ނ. ކެނދިކުޅުދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީއަށް ވާދަކުރާ ކެންޑިޑޭޓުން\n10 ޖުލައި 2021, 07:34 އިއުލާން\nއަަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބު - CA/38/2021/652\n2021 އޮގަސްޓު 07 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގައި، ނ. ކެނދިކުޅުދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ މެންބަރުކަމަށް ވާދަކުރާ ކެންޑިޑޭޓުންގެ ނަންތައް ތަރުތީބު ކުރުމަށްފަހު، ޤާނޫނު ނަންބަރު: 2008/11 (އިންތިޚާބުތަކާބެހޭ ޢާންމު ޤާނޫނު) ގެ 14 ވަނަ މާއްދާ އާއި ގަވާއިދު ނަންބަރު: 2020/R-7 (އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގެ ގަވާއިދު) ގެ 13 ވަނަ މާއްދާގައިވާ ގޮތުގެ މަތިން ކެންޑިޑޭޓުންގެ ނަންތައް ޢާންމުކޮށް އިޢުލާން ކުރަމެވެ.\nދިވެހިރައްޔިތުންގެ ޑިމޮކްރަޓިކް ޕާޓީގެ ކެންޑިޑޭޓް، މަރްޔަމް ނުޒުނާ، ކެނދިކޮޅު. ފެހިވިލު، ނ. ކެނދިކުޅުދޫ؛ ކެންޑިޑޭޓަށް ފޮނުވަންޖެހޭ ރަސްމީ ލިޔުންތައް ފޮނުވާނެ އެޑްރެސް: ކެނދިކޮޅު. ފެހިވިލު، ނ. ކެނދިކުޅުދޫ\nއަމިއްލަގޮތުން ކުރިމަތިލި ކެންޑިޑޭޓް، ސާދުނާ ޙަސަން، ކުޅުދޫ. މަންޒިލް، ނ. ކެނދިކުޅުދޫ؛ ކެންޑިޑޭޓަށް ފޮނުވަންޖެހޭ ރަސްމީ ލިޔުންތައް ފޮނުވާނެ އެޑްރެސް: ކުޅުދޫ. މަންޒިލް، ނ. ކެނދިކުޅުދޫ\nކެންޑިޑޭޓް ނަންބަރު 2\nދިވެހިރައްޔިތުންގެ ޑިމޮކްރަޓިކް ޕާޓީގެ ކެންޑިޑޭޓް، ވަފާ ޢަބްދުއްރަޙްމާން، ކުޅުދޫ. ރޯޝަނީގެ، ނ. ކެނދިކުޅުދޫ؛ ކެންޑިޑޭޓަށް ފޮނުވަންޖެހޭ ރަސްމީ ލިޔުންތައް ފޮނުވާނެ އެޑްރެސް: ކުޅުދޫ. ބީޗްވިލާ، ނ. ކެނދިކުޅުދޫ


Dhe rashegge School thakah baeh imaaraiy thah ithuru kuranee - Hali News\nނިލަންދޫ އަދި ދެއްވަދޫ ސްކޫލަށް ބައެއް އިމާރާތްތައް އިތުރުކުރަނީ\n06 April 2021, 18:09\nހުވަދުއަތޮޅު ދެކުނުބުރީ ނިލަންދޫ ސްކޫލުގެ ހަތަރު ކުލާސްރޫމާއި، ދެއްވަދޫ ސުލްޠާން މުހައްމަދު ސްކޫލުގެ ދެ ކްލާސްރޫމާއި ހެލްތް ރޫމާއި ލައިބްރަރީ އިމާރާތް ކުރުމަށް ބަޔަކާ މިއަދު ހަވާލު ކޮށްފިއެވެ.\nނިލަންދޫ ސްކޫލުގެ 04 ކްލާސްރޫމް އިމާރާތުގެ މަސައްކަތް 120 ދުވަހުގެ ތެރޭގައި ނިންމުމަށް ވަނީ އެއްބަސްވެފައެވެ. އެ މަސައްކަތް ހަވާލުކޮށްފައިވަނީ ތިންމިލިއަން ދެލައްކަ ސާޅީސްހަހާސް އެއްސަތޭކަ އަށް ރުފިޔާ ސާދަލާރިއަށެވެ.\nއެމަސައްކަތް ހަވާލުކުރީ ވެލްމަން މޯލްޑިވްސް ޕްރައިވެޓް ލިމިޓެޑާއެވެ. ދެއްވަދޫ ސުލްޠާން މުޙައްމަދު ސްކޫލްގައި އަޅާ އިމާރާތްތައް 120ދުވަހުގެ ތެރޭގައި ނިންމުމަށްވަނީ އެއްބަސްވެފައެވެ. އެމަސައްކަތް ވެސް ހަވާލު ކުރީ ވެލްމަންއާއެވެ. އެކުންފުންޏަށް އެ މަސައްކަތް ހަވާލުކުރީ ތިންމިލިއަން ހަލައްކަ އަށްޑިހަ ހަތްހާސް އަށްސަތޭކަ ހަތަރު ރުފިޔާ ނުވަދިހަ ހަތަރު ލާރިއަށެވެ.\nމި ދެ އެއްބަސްވުމުގައި މިނިސްޓްރީ އޮފް އެޑިޔުކޭޝަންގެ ފަރާތުން ސޮއި ކުރެއްވީ ފައިނޭންސް އެގްޒެކެޓިވް ނައުޝާދު އިބްރާހީމެވެ. ވެލްމަން މޯލްޑިވްސްގެ ފަރާތުން ސޮއިކުރެއްވީ މެނޭގިންގ ޑިރެކްޓަރ އިބްރާހީމް ސަލީމެވެ.


ރައީސް މުޙައްމަދު ނަޝީދާމެދު ނަފްރަތުކަން އުފައްދަން ދެއްކި ވާހަކަތައް ތަޙްޤީޤު ކުރަން ގޮވާލުން – Maldivian Democratic Party\nމިޕާޓީގެ ރައީސް، ރައީސް މުޙައްމަދު ނަޝީދު ކީރިތި ޤުރްއާނާއި ރަސޫލު ޞައްލަﷲ އަލައިހި ވަސައްލަމް އާ ގުޅޭ ގޮތުން ދެއްކެވި ކަމަށް ބުނެ ރ. އަނގޮޅިތީމު ޖީޒާ ޢަލީ އިބްރާހީމް ދެއްކި ވާހަކަތައް މިޕާޓީން އެންމެ ހަރުއަޑުން ކުށްވެރިކުރަމެވެ.\nމިޕާޓީގެ އެންމެ އިސް އެއް އަމާޒަކީ އިސްލާމް ދީން ހިމާޔަތް ކުރުމެވެ. މިޕާޓީގެ އަސާސީ ޤަވާޢިދު ބިނާވެފައިވާނީ އަދި، މިޕާޓީން ކަނޑައަޅާ އެންމެހައި ސިޔާސަތުތައް އެކުލަވާލާފައިވާނީ އިސްލާމް ދީން ހިމާޔަތްކޮށް، އިންސާނީ ޤަދަރާއި ކަރާމާތް ރައްކާތެރިކޮށް ޑިމޮކްރެޓިކް އުޞޫލުތަކާއި ހަމަތައް ނެގެހެއްޓުމަށް އެންމެ އިސްކަން ދީގެނެއެވެ.\nމިޕާޓީގެ ރައީސް، ރައީސް މުޙައްމަދު ނަޝީދަކީ، ކީރިތި ޤުރްއާނާއި ރަސޫލު ސައްލަﷲ ޢަލައިހި ވަސައްލަމް ގެ ރިސާލަތު ފުރިހަމައަށް ޤަބޫލުފުޅު ކުރައްވާ ބޭފުޅެކެވެ. އަދި، އިސްލާމް ދީނުގެ ރިވެތި އުޞޫލުތަކާއި އަސާސްތައް މަތީ ދެމި ހުންނެވި މުސްލިމެކެވެ. “އަޅުގަނޑަކީ، ޝަހާދަތުގެ ދެ ކަލިމަ އެއްވެސް ޝައްކުކަމަކާ ނުލައި ހިތުގެ އަޑިން ޤަބޫލުކުރާ މީހެއް. ކީރިތި ރަސޫލާގެ ސުންނަތަކީ، އަޅުގަނޑު އެ ސުންނަތުގައިވާ ކަންކަމާ މެދު އިންތިހާއަށް އުފާކުރާ ކަންކަން ހިމެނޭ ސުންނަތެއް” ރައީސް މުޙައްމަދު ނަޝީދު ވިދާޅުވިއެވެ. ރައީސް މުޙައްމަދު ނަޝީދުގެ ދީނީ ޢަޤީދާ އާ ގުޅޭ ގޮތުން އެކިގޮތްގޮތުން ސުވާލު އުފައްދައި ރައްޔިތުންގެ މެދުގައި ރައީސް މުޙައްމަދު ނަޝީދާމެދު ނަފްރަތު އުފެއްދުމަށް ދައްކާ ވާހަކަތަކަކީ މިޕާޓީން ބަލައިގަންނާނެ ކަމެއް ނޫނެވެ. އިސްލާމް ދީން ހަތިޔާރެއްގެ ގޮތުގައި ބޭނުންކޮށް، ރައްޔިތުންގެ މެދުގައި ފިތުނަ ފަސާދައާއި، ރުޅިވެރިކަމާއި ނަފްރަތު އުފައްދައި، ބުހުތާނު ދޮގުހަދައިގެން ވާހަކަ ދައްކައި ރައްޔިތުންގެ ހިތްތަކުގައި މިޕާޓީގެ ރައީސް، ރައީސް މުޙައްމަދު ނަޝީދާ މެދު ރުޅިވެރިކަން އުފެއްދުމަށް އެކުރަމުންގެންދާ ވިޔާނުދާ ޢަމަލުތައް ހުއްޓާލުމަށް ގޮވާލަމެވެ.\nމިޕާޓީން ޤަބޫލުކުރާ ގޮތުގައި، ރައީސް މުޙައްމަދު ނަޝީދާމެދު އެފަދަ ވާހަކަ ދައްކައި، އެވާހަކަތައް ފަތުރައި ރައްޔިތުންގެ ހިތްތަކުގައި ނަފްރަތު އުފެއްދުމުގެ މަޤްޞަދަކީ، ރައީސް މުޙައްމަދު ނަޝީދަށް އަމާޒުކޮށް ޖިސްމާނީ ގޮތުން ހަމާލާދިނުމެވެ. ވީމާ، މިޕާޓީގެ ރައީސް، ރައީސް މުޙައްމަދު ނަޝީދާމެދު އެފަދަ ވާހަކަތައް ދައްކާފައިވާ ޢަލީ އިބްރާހީމާއި އޭނާގެ ވާހަކަތައް ފެތުރި ފަރާތްތަކުގެ މައްސަލަ ތަޙްޤީޤުކުރުމަށް މޯލްޑިވްސް ޕޮލިސް ސަރވިސް އަށް ގޮވާލަމެވެ.


America In Asia Ah 1000 Sifain Fonuvanee - Vaguthu\nއެމެރިކާ އިން އޭޝިއާ އަށް 1000 ސިފަައިން ފޮނުވަނީ\nޗައިނާގެ ނުފޫޒު އިރުމަތީ އޭޝިއާގައި ބޮޑުވަމުން ދާތީ އެމެރިކާއިން ބަރު ހަތިޔާރު އެޅި 1000 ސިފައިންގެ ލަޝްކަރެއް އިރުމަތީ އޭޝިއާ އަށް ފޮނުވަން ނިންމާފައިވާ ކަމަށް އެމެރިކާގެ ދިފާއީ ވުޒާރާ ޕެންޓެގަން އިން ބުނެފިއެވެ.\nމިއީ އެމެރިކާގެ ރައީސް ޓްރަންޕްގެ ޖެނުއަރީ މަހު އިއުލާން ކުރެވުނު އައު ދިފާއީ ސިޔާސަތުގެ ދަށުން ނިންމާފައިވާ ނިންމުމެކެވެ. މި ސިޔާސަތުގެ ބޭނުމަކީ ރަޝިޔާ އަދި ޗައިނާގެ ބާރު ދެކުނު އޭޝިއާގައި ގަދަވިއަ ނުދިނުމެވެ.\nދެކުނު އޭޝިއާ ސަރަހައްދުގައި ނުފޫޒު ގަދަ ކުރުމުގައި އިންޑިއާއާ ޗައިނާއާ ދެމެދު ވަރަށް ބޮޑު ވާދަވެރިކަމެއް އޮވެއެވެ. އެކަމުގައި އެމެރިކާގެ ކުރީގެ ސަރުކާރުތަކުން ގެންގުޅުނީ ވަކިފަރާތަކަށް ނުޖެހުުމުގެ ސިޔާސަތެކެވެ. ނަމަވެސް މިހާރުގެ ރައީސް ޑޮނަލްޑް ޖޭ ޓްރަމްޕް ވެރިކަމަށް އައި ފަހުން އެމެރިކާއިން ފާޅުގައި ބުނަމުން ދަނީ މި ސަރަހައްދުގައި އިންޑިއާގެ ސިޔާސަތައް ތާއީދު ކުރާނެ ކަމަށެވެ.\nޗައިނާއިން އޭޝިއާ ސަރަހައްދުގައި ނުފޫޒު ގަދަކުރަމުން ދާއިރު ދެކުނު އޭޝިއާ ގައުމުތަކުން އެގައުމުތަގެ ސިޔާދަތު ދަމަހައްޓަން އެމެރިކާއިން އެހީތެރިވާނެ ކަމަށް އެެމެރިކާގެ ރިޔާސީ ގަނޑުވަރު ވައިޓްހައުސް އިން އާއްމު ކުރި އާ ސްޓްރެޓެޖީގައި ބުނެފައި ވެއެވެ.\nމިހާރުވެސް އެމެރިކާ ސިފައިންގެ ގިނަ އަދަދެއްގެ ބަޔަކު ދަނީ އޭޝިޔާގައި ހަރަކާތް ތެރިވަމުންނެވެ. އޭގެ ތެރޭގައި ޖަޕާނުގައި ތިބި 50000 ސިފައިން ދެކުނު ކޮރެއާގައި ތިބި 30000 ސިފައިން އަދި ގުއާމްގައި ތިބި 7000 ސިފައިން ހިމެނެއެވެ.\nފެބުރުއަރީ 11, 2018 06:15\nތިއުޅެނީ ގޯސް ހަދަން،ލާހިކައެއް ނޫން އެމެރިކާއަށް ޗައިނާ އާއި ކުޅެން، ދެން ޓެސްޓު ކުރާނީ ހައިޑުރިޖަން ބޮމަށް ވުރެ 10 މިލަޔަން ބާރުގަދަ ބޮމެއް، އެއިރުން، ކޮރެޔާ ދެކެ ބިރުން އިދެޖެހުނު ގޮތަށް ބޮޑު ޔަހޫދީ އިދެޖެހޭނެ.\nފެބުރުއަރީ 11, 2018 12:34


Imran Vakikuran Ulhenee Idhikolhu Ge Riyaasee Ticket Gabool Nukurevveema: Andhun - Vaguthu\nއެމްޑީޕީގެ ޕާލިމެންޓްރީ ގްރޫޕްގެ ޑެޕިއުޓީ ލީޑަރު، ހެންވޭރު ދެކުނު ދާއިރާގެ މެންބަރު ހުސައިން ޝަހީމް - ފޮޓޯ: މަޖިލިސް\nހޯމް މިނިސްޓަރު އިމްރާން އަބްދުﷲގެ އިތުބާރު ނެތް ކަމުގެ މައްސަލަ ރައްޔިތުންގެ މަޖިލީހަށް އިދިކޮޅު ޕީޕީއެމް އާއި ޕީއެންސީއިން ވެއްދީ އެ ކޯލިޝަންގެ ރިޔާސީ ޓިކެޓް ހުށަހެޅުމުން އެ ކަން އިމްރާން ގަބޫލު ނުކުރެއްވުމުން ކަމަށް އެމްޑީޕީގެ ޕާލިމެންޓްރީ ގްރޫޕްގެ ޑެޕިއުޓީ ލީޑަރު، ހެންވޭރު ދެކުނު ދާއިރާގެ މެންބަރު ހުސައިން ޝަހީމް (އަނދުން) މިއަދު ވިދާޅުވެއްޖެއެވެ.\nއިދިކޮޅު ކޯލިޝަންގެ މެންބަރުން ހިމެނޭ ގޮތަށް މަޖިލިހުގެ 11 މެންބަރަކު ސޮއި ކުރައްވައި މަޖިލީހަށް ހުށަހެޅުއްވި އިމްރާންގެ އިތުބާރު ނެތް މައްސަލައަށް ބަހުސް ކުރައްވަމުން އަނދުން ހުސައިން ވިދާޅުވީ މި މައްސަލަ އިދިކޮޅުން ހުށަހެޅުއްވީ އިމްރާންގެ އެއްވެސް މައްސަލައެއް އޮވެގެން ނޫން ކަމަށެވެ.\nއަނދުން ހުސައިން ވިދާޅުވީ އިމްރާންގެ ގާބިލް ކަމުގެ ސަބަބުން އިދިކޮޅު ކޯލިޝަންގެ ރިޔާސީ ޓިކެޓް އިމްރާނަށް ހުށަހަޅުއްވާފައިވާ ކަމަށެވެ.\nއެކަމަކު އިމްރާން އެ ޓިކެޓް ގަބޫލު ނުކުރައްވައި ރައީސް އިބްރާހިމް މުހައްމަދު ސޯލިހްގެ އަރިހުގައި ހުންނަވަން ނިންމެވުމުން އިދިކޮޅު ކޯލިޝަނުން މިހާރު ވަރަށް ބޮޑަށް ނުރުހިފައިވާ ކަމަށް ވިދާޅުވިއެވެ.\n"މިނިސްޓަރު އިމްރާނަށް ވަނީ ޕީޕީއެމްގެ ރިޔާސީ ޓިކެޓް 2023 އަށް ހުށަހަޅާފައި. މިނިސްޓަރު އިމްރާން ވަނީ އެ ކަން ގަބޫލު ނުކުރައްވާފައި. ޕީޕީއެމްއިން ބޮޑަށް ރޭވިގެން ރިޔާސީ ޓިކެޓް ގަބޫލުފުޅު ނުކުރެއްވީމަ އެމަނިކުފާނުގެ އިސްތަށިފުޅުގައި އިލްޒާމްތައް އަޅުއްވަން އޭގެ އަދަބެއްގެ ގޮތުގައި ހުށަހެޅުއްވި މައްސަލައެއް މިއީ،" އަނދުން ހުސައިން ވިދާޅުވިއެވެ.\nއަނދުން އެހެން ވިދާޅުވި ނަމަވެސް އިދިކޮޅު ކޯލިޝަނުން ހުށަހަޅާފައިވާ އިމްރާންގެ އިތުބާރު ނެތް ކަމުގެ މައްސަލައިގެ ގަރާރުގައި ފާހަގަކޮށްފައި ވަނީ ދެ މައްސަލައެކެވެ.\nފުރަތަމަ ކަމަކީ މަރުތަކާ ގުޅޭ ގޮތުން އެކި ޕްލެޓްފޯމްތަކުގައި އެކި ގޮތަށް އިމްރާން ވާހަކަ ދެއްކެވުމެވެ. މިގޮތުން ބައެއް މަރުތަކާ އެކި ސިޔާސީ ބޭފުޅުންނާ ގުޅުވައި އިމްރާން ދެއްކެވި ވާހަކަތައް ހިމެނެއެވެ.\nދެ ވަނަ ކަމަކީ ރޭޑިއޯ ޕްރޮގްރާމެއްގައި ހުޅުމާލެ ފަޅު ތެރޭގައި އޮތް ސަފާރީއެއްގައި ކެންޔާ އަންހެނަކަށް ޖިންސީ ގޯނާ ކުރި މައްސަލައިގައި އިމްރާން ދެއްކެވި ވާހަކައެކެވެ. އިމްރާން ވިދާޅުވެފައިވަނީ ސަފާރީގައި ރޭޕްގެ އަމަލެއް ނުހިނގާ ކަމަށާއި ސަފާރީގައި ހިނގީ އާންމު ތަނެއްގައި ކޮންމެ މީހަކަށް ވެސް ކުރެވޭ ވަރުގެ އާދައިގެ ކުޑަ ކަމެއް ކަމަށެވެ.\nމިކަމާ ގުޅިގެން ދިފާއުގައި އިމްރާން ވިދާޅުވެފައިވަނީ މީޑިއާތަކުން އޭނާގެ ވާހަކަ އޮޅޭ ގޮތަށް ހަބަރުތައް ގެނެސްދިނީ ކަމަށެވެ. އަންހެނަކަށް ޖިންސީ ގޯނާ ކުރުމާއި އެ ނޫން ޒާތެއްގެ އަނިޔާއެއް ދިނުމަށް ހިތްވަރު ލިބޭ ވާހަކައެއް ނުދައްކަވާ ކަމަށެވެ. އެކަމަކު އޭނާގެ ވާހަކައިން އެފަދަ ކަމެއް ދޭހަވާނަމަ ރައްޔިތުންގެ ކިބައިން މައާފަށް އެދިވަޑައިގަންނަވާ ކަމަށް ވިދާޅުވިއެވެ.\nނޮވެމްބަރު 23, 2020 15:41\nކަލޭމެންމީހެއްގެ އާއިލާ މީހަކަށް އެހެން ވި ނަމަ ކަލެއަކަށް ނުވާނެ ހަޖަމެއް. މަޖިލީހުގަވެސް މިކަހަލަ އަމިއްލައެދުން ބޮޑު އެއްޗެހި މިއުޅެނީ.. އަނިޔާ ލިބުނު މީހުންގެ ހައްގު ކޮބާ؟ އިމްރާން އައުޓް\nނޮވެމްބަރު 23, 2020 16:26\nހައްހައްހާ.. ޖޯކް އޮފް ދަ މިލޭނިއަމް.\nނޮވެމްބަރު 23, 2020 17:17\nސިހުރު އަނދުން ނާޅައެއްނު މިއަދު އަވަސް އަރުވާފަ ތިދިޔައީ. އެހެންވެ ވާނުވާ ނޭނގުނީ. ކޯސްޓުކިރުދަޅަކާ ފަހަރިއެއް ގަބޫލު ނުކޮށްގެން އަސްލު އެއުޅެނީ.\nނޮވެމްބަރު 23, 2020 17:50\nއަދުންހުސެންމެންގައިގަމިހުންނަ ސިފައަކީ ޖަނަވާރުންގެގައިންފެއްނަ ސިފަ އެއްވެސްކަހަލަ އަހުލާގެއްވެސްނެއްމީހެއް އަދިންހުސޭނަކީ\nނޮވެމްބަރު 23, 2020 18:14\nއަސްލު އެންމެ ގާބިލު މީހަކީ އަނދުން ހުސޭނު. ޙުސޭނަށް ޓިކެޓް ދޭން ބޭނުމީ. އެކަމަކު ހައްތާވެސް ހުސޭނު ނޫނެކޭ ބުނެފާނެތީ ބިރުން އިމްރާނަށް ދޭން އުޅުނީ. އުޅުނީމަ އޭއްޗަކުވެސް ބުނީ ނޫނެކޭ. ދެން މިޓިކެޓާ ހަވާލުވާނެ މީހަކު ނުވެގެން މިއުޅެނީ. އަޅެ ހުސޭނު މީތި ނަގަންވީނު. ޕްލީޒް!\nނޮވެމްބަރު 23, 2020 18:16\nދެން އަތް ޖައްސަވާ ..\nނޮވެމްބަރު 23, 2020 18:24\nޚަލޯގަޔާ! މި އުދުން ހުސޭނު މީ އަޅެ ކާކުތަ؟ ސަރުކާރަށް ބައު އުޅަނދު ވިއްކާ ވަގެއް މީ! ނުކިޔާ ގްރޭޑް4ނިންމާފަ މީނަޔާ ދޮންބިލެތް ހަލީމާއި ދެމީހުން މި މަޖިލީހަކަށް ވަނީ! މި މީހިންގެ އަގައިން ނުކުންނާނީ އެތެރޭގަ ހުރި އެއްޗެއްތާ! ޤާސިމަ އަންހެނުން ނަހުލާ އަދުން ހުސޭނަށް ސަލާމް ބުނި! ވަރަށް ސަލާން 😂\nނޮވެމްބަރު 23, 2020 18:55\nރޯ ބުހުތާން ދޮގު ހަދަން މި މީހުން ޖެހިލުމެއްވެސްނުވޭ\nއިމްރާނަ ވުރެ ހުސެން ކަލޭވެސް ރިޔަސި ޓިކެޓް ދެން އިމްރަނަވުރެ އިމްރާން ހަ ދާކަހަލަ ދޮގް ނަހަ ދާއި ދެވެތޯބަލަ\nނޮވެމްބަރު 23, 2020 19:56\nމިއަނދުން ވެސް މިއީ ބުރާންޗެއް\nނޮވެމްބަރު 23, 2020 20:32\nއަނދުންއަޅައިގެން ކަލޭ ހުރެބަލަ އަހަރުމެން ބިރެއްނުގަނޭ އަދުންހުއްޔެއް ޖަހާފާނެތީ .\nނޮވެމްބަރު 23, 2020 21:06\nމިހާރުމިވީގޮތުން ޢިމްރާނާއެކު ޢިމްރާނުގެއަންހެނުންދަނިކޮށްވެސް އެކަހަލައާދައިގެކަމެއް ކޮށްލެވިދާނެ ދެއްތޯ؟\nނޮވެމްބަރު 23, 2020 21:08\nއަނ ދުން އަޅާ ބޭފުޅުންނަށް ތިހެން ހީވެ ދާނެ!\nނޮވެމްބަރު 23, 2020 21:33\nތިޔައީފީއަނދުން ކިތަންމެވަރައްގޭނިޔަސް ތިޔަކުންކުލައެއްނުނިކުންނާނެ ވަރައްސަލާމް\nނޮވެމްބަރު 23, 2020 21:57\nމީ އަދުނަކީ ޤައުމުގެ ޙަލާކު\nނޮވެމްބަރު 23, 2020 22:02\nސާބަހޭ ހަމަމޮޔަވަނީއުތަ ކާކުއުޅެނީ އިމްރާނަކީ މީހަކަށް ބަލައިގެން އެވަރެއްނެތިގެން ކަލޭމެން ކަހަލަ ވަގުންނަށް މިއަދު މާމީހަކަށްވިޔަސް އެހެންމީހުންނޫޅެ މިކަހަލަޖާހިލަކަށް ރިޝްވަތުދީގެން ކުލަބަދަލުކުރާކަށް ތަންކޮޅެއްކުރިން7އަހަރު ކުރިން އިމްރާނޭބުނީމަ ފަޚުރުވެރިވެވޭ ނަމަވެސް މިހާރު ހަމަޖާހިލުންގެ ޕިޔޯނެއްގެ އިހްސާސްވަނީ ކަލޭމެން ދުނިޔެ އުމުރައް ތިޔްޒާތަށް ވަށްކަންކުރާނަމޭ ހީކުރަންތަ މާދަމާވެސް ނޭގެގޮތެއް ތިޔަހައިސިއްޔަތު ވެއްޔާމޮޑެވި ސަލާންޖަހަން ނާށިގަނޑު ހިފައިގެން ދުވަން ޖެހިދާނެ\nނޮވެމްބަރު 23, 2020 22:04\nތިޔައީ މަނިކުފާނު ހެއްކެތް ޤަރީނާއެއް ނެތި ހައްދަވާ ބުހުތާނު ސިޔާސީ ދޮގު. މޭޑޭ ގެ މަތިން ހަނދާންކުރައްވާ. އެންމެ އާދައިގެ އެކްޓިވިސްޓެއްހެން ނޫސްތަކުން ބުހުތާނު ޚަބަރު ނަގައިގެން ކުޅުއްވި ސްޓަންޓް މަތިން ރައްޔިތުން ހަނދާން އެބަހުރި. މަތީ މަޤާމު ލިބިވަޑައިގަތީމަ މަރިޔަނބުވެސް ގެއްލުނީ. 05 ދަރިންގެ މަންމަ އެއްލާލި މީހަކަށް ތިޔަކަހަލަ ސިޔާސީ ސްޓަންޓް ކުޅުމަކީ ބޮޑުކަމެއް ނޫން. ޢިމްރާނު ލަދު ކޮބާ؟؟؟\nނޮވެމްބަރު 24, 2020 08:00\nބަލަ އަދުނާ ޕީޕީއެމުންނޫޅޭ އިމްރާނަށް ޓިކެޓްދޭކަށް އަދި ޓިކެޓް ކިހިނެއްދޭނީވެސް ޕްރައިމަރީން އިމްރާނަށް ނުލިބޭނެ 1 ވޯޓުވެސް، ޕީޕީއެމްގައި ގާބިލް ބޭފުޅުން އެބަތިއްބެވިއެވެ. ޔާމީން ނެތްނަމަ، ގަސްއާން، ޑރ. ވަހީދު، އުމަރު ނަސީރު، މިހެންގޮސް ބައިވަރު ޤާބިލް ބޭފުޅުން އެބަތިއްބެވެ.\nނޮވެމްބަރު 24, 2020 08:21\nމަ ހާދަ ފޫހިވާ ގޮލައެކޭ މީ، އަނދުނޭ.\nނޮވެމްބަރު 24, 2020 09:36\nއިދިކޮޅުން އިމުރާނޔ ވަކިކުރަން އުޅެނީ އަދުން ހުސެންގެ ދޮންަފާއަކައް ނުވީމަ ކަލޭކިޔާބަލަ ބަނޑުގެ ހަނގަޑޭ\nނޮވެމްބަރު 24, 2020 09:50\nއިންރާނަށް ރިޔާސީޓީކެޓް ދޭނެ ބަޔަކު މިގައުމުގައި ނޫޅޭނެ ކުރީގެ އަންމީހާވެސް އަދި މިހާރުގެ އަންބިމީހާވެސް ތިނުދޭނެ އެސޮރަކަށް


މަންމައާއި ކުޑަދަރިފުޅު – 10 ވަނަ ހަފުތާ — Ihavandhoo.com\n6 ޖެނުއަރީ 20140މުހައްމަދު އިމްރާން\nދަރިފުޅުގެ ހިތުގެ ވިންދު އަޑު އަހާލުމަށްޓަކައި ބޭނުންކުރެވޭ ހާއްސަ ޑިވައިސްއެއް.\nމިހާރު ދަރިފުޅުގެ ބޮޑުމިން އިންޗިއަކަށް ނުވަތަ ދޮޅުއިންޗިއާ ގާތްކުރާނެއެވެ. ދަރިފުޅުގެ އެންމެ މުހިއްމުގުނަންނަތައް މިހާރުވާނީ އުފެދިފައެވެ. ނަމަވެސް، ފުރިހަމައެއްނުވާނެއެވެ. ދެން އޮންނާނީ ހަލުއިކަމާއެކުގައި މިބާތައް ފުރިހަމަވަމުންދިއުމުގެ ބައެވެ. ކިޑުނީއާއި، ގޮހުރާއި، ސިކުނޑީގެ އިތުރުން ޗިސްމޭގެ މަސައްކަތް ކުރަންފަށާނެއެވެ. ނަމަވެސް، މިގުނަންތައްވެސްދާނީ އޭގެ އުފެދުން ފުރިހަމަވަމުންނެވެ.\nކުޑަދަރިފުޅުގެ، ހުޅުތަށް މިހާރު ލެނބޭނެއެވެ. ދަރިފުޅުގެ ތުނިތުނި ހަންގަނޑުގެތެރެއިން ދަރިފުޅުގެ މާބަދަ ފެންނާނެއެވެ. މިދުވަސްވަރުގައި މާބަދައާއި ގުޅިފައިވާ ބައެއްނާރުތައް އުފެދެންފަށަނެއެވެ. އަދި ބައެއް ކަށިތައްވެސް މެއެވެ. ދަރިފުޅުގެ ހަށިގަނޑުގެ ދެބައިކުޅައެއްބަޔަކީ އޭނާގެ ބޮލެވެ.\nދެން އެންމެ އަވަހަށް ޑޮކްޓަރަށް ދައްކަވަން ދުރުވާއިރެއްގައި ތިބާ ބޭނުންވާނެ ކަމަކަށް އޮންނާނީ، ތިބާގެ ހަށިގަނޑުގެ ތެރޭގައިވާ ދަރިފުޅުގެ އަޑު އަހާލުމެވެ. މިހާރު ތިބާގެ ބަނޑުގައިވާ ދަރިފުޅުގެ އަޑު އަހާލެވިދާނެއެވެ. މިކަމައްޓަކައި، މިކަމަށް ޙާއްސަކޮށްފައިވާ ޑިވައިސްއެއް (Doppler stethoscope) ބޭނުންކުރާނެއެވެ. ފުރަތަމަ ފަހަރަށް ތިބާގެ ދަރިފުޅުގެ ހިތުގެ ވިންދުގެ އަޑު އިވުމަކީ، ހީވެސް ނުކުރާފަދަ އިހުސާސްތަކެއް ހިތުގައި ހިނގާގަންނާނޭ ކަމެކެވެ.\nމާބަނޑުދުވަސްވަރުލާން ހާއްސަކުރެވިފައިވާ ހެދުންތައް ފަހާ ތައްޔާރުވާން ފަށާށެވެ. ދުވަސްކޮޅެއްފަހުން، އާއްމުކޮށް ލާންގެންގުޅޭ ހެދުންތައް ލުމަކީ އުނދަގޫ ކަމަކަށް ވެދާނެއެވެ. މާބޮޑަށް ހޫނުގަދަވެދާނޭފަދަ ފޮއްޗެއް ބޭނުންނުކުރާށެވެ.\nކުރިއެކޭވެސް އެއްގޮތަށް ހިނގާލުންފަދަ އާދައިގެ ކަސްރަތުތައް ކުރުން ކުރިއަށް ގެންދާށެވެ. މިއީ، ނުވަމަހާ ޖެހެންދެންވެސް ކުރިއަށް ގެންދިޔުން މުޙިއްމު ކަސްރަތެކެވެ. ހަށިގަނޑަށް އިހުސާސްކުރެވެމުންދާ ކުދިތަދުތަކާއި، މަސްގުޅަކެއުންފަދަ ކަންތައްތަކާއި، އަކުނިވަޔަށް ދެމުންފަދަ ކަންތައްތަކުން ދުރުކޮށްދޭނެއެވެ. އެންމެ މުހިއްމު ކަމަކީ، ވިހެއުމަށްޓަކައި ތިބާގެ ހަށިގަނޑު ނޭނގިނަމަވެސް ތައްޔާރުވުމެވެ. އަދި ހަމައެހެންމެ، ވިހެއުމަށްފަހު ކުރީގެ ހާލަތައް ތިބާގެ ހަށިގަނޑު ރުޖޫއަވުމަށްޓަކައިވެސް، މިގޮތަށް ކޮށްލެވޭ ކުދިކުދި ކަސްރަތުތައް އެހީތެރިވެދޭނެއެވެ.


Jumhooree nizamakun barulamaanee nizamakah badhaluvumuge faidhaa ehn neiy: Qasim - vNews.mv\nޖުމުހޫރީ ނިޒާމަކުން ބަރުލަމާނީ ނިޒާމަކަށް ބަދަލުވުމުގެ ފައިދާއެއްނެތް: ޤާސިމް\n10 February 2019, 22:10\nދިވެހިރާއްޖޭގެ ވެރިކަން ހިންގުމުގެ ނިޒާމު ބަރުލަމާނީ ނިޒާމަކަށް ބަދަލުވުމުން ވާނެ އެއްވެސް ފައިދާއެއް ނެތްކަމުގައި ޖުމުހޫރީ ޕާޓީގެ ލީޑަރު ޤާސިމް އިބްރާހިމް ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ، ޖުމުހޫރީ ޕާޓީން އިތުރު9ދާއިރާއަކަށް ވާދަކުރުމަށް،9ބޭފުޅަކަށް އެޕާޓީގެ ޓިކެޓް ދިންކަން އިއުލާނު ކުރުމަށް ބޭއްވި ރަސްމިއްޔާތުގައެވެ.\nދިވެހިރާއްޖޭގެ ވެރިކަން ހިންގުމުގެ ނިޒާމް ބަރުލަމާނީ ނިޒާމަކަށް ބަދަލުކުރުމަށް ކުރެވޭ މަސައްކަތަކަށާއި ދެކެވޭ ވާހަކަތަކަށް ރައްދު ދެއްވަމުން ޤާސިމް އިބުރާހިމް ވިދާޅުވީ އެކަމަކީ ފައިދާއެއް ހުރި ކަމެއް ނޫންކަމަށެވެ. މިގޮތުން ބަރުލަމާނީ ނިޒާމެއްގައި ރައީސަކީ ރަމްޒީ މަޤާމެއްކަން ފާހަގަކުރައްވައި ޤާސިމް ވިދާޅުވީ، ބޮޑުވަޒީރަކީ ފަސްހާހެއްހާ މީހުންގެ ވޯޓުން ހޮވޭ މީހެއްކަމަށެވެ. އެހެން ނަމަވެސް ރައީސަކީ ހުރިހާ ދާއިރާ އަކުން ހުރިހާއެންމެގެ ވޯޓުން ހޮވޭ އަދި ހުރިހާ އެންމެގެ ގާތަށް ވަޑައިގަންނަވަންޖެހޭނެ ބޭފުޅެއް ކަމަށާއި އެހެން ކަމުން އެޕޮއިންޓަށް އެކަނި ބަލާލިއަސް ބަރުލަމާނީ ނިޒާމަކަށް ތާއީދު ނުކުރެވޭނެ ކަމަށެވެ. އަދި ބަރުލަމާނީ ނިޒާމުގައި ވަޒީރުން ޖަވާބުދާރީ ނުކުރެވޭނެ ކަމަށާއި ދައުލަތުގެ ޚަރަދުތައްވެސް އެތައް ގުނައެއް ބޮޑުވެގެން ދާނެ ކަމުގައިވެސް ޤާސިމް ވިދާޅުވިއެވެ.\nމިގޮތުން ޤާސިމް އިބުރާހިމް ވިދާޅުވީ، ރާއްޖޭގައި ބޮޑު ވަޒީރަކު ހުރެގެން ދައުލަތް ހިންގި ދުވަސްވަރުގައި ކަންކަން ހިނގާ ދިޔަގޮތް މީގެ ކުރިންވެސް ދިވެހިން ތަޖުރިބާކޮށްފައިވާ ކަމަށެވެ. އެހެންކަމުން ރާއްޖެ ބަރުލަމާނީ ނިޒާމަކަށް ބަދަލު ކުރުމުގެ ވާހަކަ އަކީ އަރުވާއަޑެއް ކަމަށާއި އެއީ ވާނެ ކަމެއް ނޫންކަމުގައެވެ.\nޤާސިމް އިބުރާހިމް ވިދާޅުވީ ޖުމުހޫރީ ޕާޓީން ތާއީދު ކުރަނީ ރިޔާސީ ނިޒާމުގައި ދެމި އޮތުމަށް ކަމަށެވެ. އަދި ރައީސް އިބުރާހިމް މުހައްމަދު ޞާލިޙްގެ ވެރިކަން ދެއްކުމަށް ޖުމުހޫރީޕާޓީން އަބަދުވެސް މަސައްކަތް ކުރާނެ ކަމަށެވެ.\nޤާސިމް ވިދާޅުވީ، ރައްޔިތުންގެ މަޖިލީހުގައި އެއްޕާޓީއަކަށް އަޣުލަބިއްޔަތު ލިބިއްޖެނަމަ ކަންތައްތައް ވެގެން ދިޔަގޮތްވެސް ރައްޔިތުންނަށް ފެނިގެން ހިނގައްޖެ ކަމަށެވެ. މިގޮތުން އެއް ޕާޓީއަކަށް މަޖިލީހުގެ މެޖޯރިޓީ ނުދިނުމަށް ޤާސިމް ވަނީ ދިވެހިރައްޔިތުންނަށް ގޮވާލައްވާފައެވެ.\n"އަޅުގަނޑު ދައްނަވާނީ އެއްވެސް އެއްޕާޓީއަކަށް ރައްޔިތުން ނުދެއްވާށޭ ޕާލަމެންޓްގެ މެޖޯރިޓީ. ދީފީ ވިއްޔާ، ޒިންމާދާރެއްވެސް ނުކުރެވޭނެ. ހިތަށްއަރާހައި ގޮތަކަށް ކަންތައްތައް ކުރާނީ. ސަރުކާރު ޒިންމާދާރު ކުރުވަން ސުވާލެއްވެސް ނުކުރެވޭނެ. އެގޮތަށް ކަންތައްތައް ވެގެން ދިޔަތަން އަޅުގަނޑުމެންނަށް އެއޮތީ ފެންނަން. ދައުލަތުގެ ހުރިހާ މުއައްސަސާއެއް އެ އޮންނަނީ ހަމައެކަނި އެއްޕާޓީއަކުން އެއްބަޔަކު ބޭނުންވާ ގޮތަށް." ޤާސިމް ވިދާޅުވިއެވެ.\nޤާސިމް ވިދާޅުވީ ރާއްޖޭގައި އިސްލާހު ކުރަން ނުޖެހޭ ދާއިރާއެއް ނެތްކަމަށެވެ. އެކަމަކު އެއްޕާޓީއަކަށް މަޖިލީހުގެ މެޖޯރިޓީދީގެން އެކަން ހާސިލް ނުކުރެވޭނެ ކަމުގައިވެސް ޤާސިމް ވިދާޅުވިއެވެ. އަދި އެއް ޕާޓީއަކަށް މަޖިލީހުގެ މެޖޯރިޓީ ލިބުމަކީ ތިންބާރު އެއްބާރަށް ވެގެންދާނޭ ކަމެއް ކަމަށާއި އޭރުން މިނިވަން މުއައްސަސާތަކުގެ ބޭފުޅުންވެސް ތިބޭނީ ތުރުތުރުއަޅަައަޅާކަމުގައިވެސް ވިދާޅުވިއެވެ.\nޤާސިމް އިބުރާހިމް ވިދާޅުވީ ރައްޔިތުންގެ މަޖިލީހަށް ހުރިހާ ބާރެއް އޮންނަ ކަމަށެވެ. މިގޮތުން ޤާނޫނު އަސާސީއަށާއި ޤާނޫނުތައް ބަދަލުކޮށް، ރައީސް އަޒުލުކޮށް، އުއްތަމަ ފަނޑިޔާރު މަޤާމުން ވަކިކޮށް އެކަންކަން މަޖިލީހުގެ ތެރެއިން ކުރެވޭނެ ކަމަށެވެ. އެހެންކަމުން އެއްޕާޓީއަކަށް މަޖިލީހުގެ މެޖޯރިޓީދޭން ހެޔޮނުވާނެ ކަމުގައިވެސް ޤާސިމް ތަކުރާރުކޮށް ވިދާޅުވިއެވެ.\nއަދި ހަމައެކަނި އެކަކު ދެކޭ ހުވަފެނެއްގެ މައްޗަށް ބިނާވެގެން ކަންތައްކުރުމުން ޤައުމުގެ އިސްތިޤުލާލާއި މިނިވަންކަންވެސް ގެއްލ ހިނގައިދާނޭ ކަމުގައި ޤާސިމް ވަނީ ވިދާޅުވެފައެވެ.


Meehun traffic kurun huttuvumu ge action plan cabinet un faaskohfi\nމީހުން ޓްރެފިކް ކުރުން ހުއްޓުވުމުގެ އެކްޝަން ޕްލޭން ކެބިނެޓުން ފާސްކޮށްފި\nސަރުކާރުގެ ކެބިނެޓް ބައްދަލުވުމެއް ކުރިއަށްދަނީ: މީހުން ޓްރެފިކް ކުރުން ހުއްޓުވުމުގެ އެކްޝަން ޕްލޭން ކެބިނެޓުން ފާސްކޮށްފި -- ފޮޓޯ: ރައީސް އޮފީސް\nމީހުން ޓްރެފިކް ކުރުން ހުއްޓުވުމާ ބެހޭ ގޮތުން ނެޝަނަލް އެންޓި ހިއުމަން ޓްރެފިކިން ސްޓިއަރިން ކޮމިޓީން އެކުލަވާލި ނެޝަނަލް އެކްޝަން ޕްލޭން ސަރުކާރުގެ ކެބިނެޓުން މިއަދު ފާސްކޮށްފި އެވެ.\nސަރުކާރުގެ ކެބިނެޓުން މިއަދު ފާސްކުރި އެކްޝަން ޕްލޭނަކީ ޑިފެން މިނިސްޓްރީގެ ސްޓިއަރިން ކޮމިޓީން ރާއްޖެ އާއި ރާއްޖޭން ބޭރުގެ ކަމާބެހޭ ފަރާތްތަކާ މަޝްވަރާކޮށްގެން އެކުލަވާލާފައިވާ އެކްޝަން ޕްލޭނެކެވެ. އެ ޕްލޭންގެ މައިގަނޑު މަގްސަދަކީ، ރާއްޖޭގައި މީހުން ޓްރެފިކް ކުރުން ހުއްޓުވުމަށް ކުރާ މަސައްކަތުގެ ދުވެލި އަވަސް ކުރުން ކަމަށް ސަރުކާރުން ބުނެ އެވެ.\nއެ އެކްޝަން ޕްލޭންގައި ކަނޑައަޅާފައިވާ މުހިއްމު ފިޔަވަޅުތަކުގެ ތެރޭގައި މި މައްސަލަ ރާއްޖޭގައި އޮތް މިންވަރު ބެލުމަށްޓަކައި ބޭސްލައިން ސްޓަޑީއެއް ހެދުމާއި، މީހުން ޓްރެފިކް ކުރުން މާނަ ކުރާ ގޮތް އދ. ގެ ޓިޕް ޕްރޮޓޮކޯލްގެ މަނާކޮށްފައިވާ ގޮތަށް މީހުން ޓްރެފިކް ކުރުން ހުއްޓުވުމާ ބެހޭ ގާނޫނަށް އިސްލާހު ގެނައުން ހިމެނެ އެވެ.\nޑިފެންސް މިނިސްޓްރީގެ ސްޓިއަރިން ކޮމިޓީގެ ހިންގުން ހަރުދަނާ ކުރުމުގެ ގޮތުން ގާނޫނަށް ގެންނަން ޖެހޭ އިތުރު އިސްލާހުތައް ގެނައުމާއި، އެ ކޮމިޓީ ހިންގުމަށްޓަކައި އެންޓި-ޓިޕް އޮފީހެއް ގާއިމް ކުރުން ވެސް ހިމެނެ އެވެ. އަދި މީހުން ޓްރެފިކް ކުރުމުގެ މައްސަލަތައް ރިޕޯޓް ކުރުމުގެ ގޮތުން ހާއްސަ ހޮޓްލައިނެއް އަލުން ގާއިމު ކުރުން ވެސް އެ ޕްލޭންގައި ހިމެނެ އެވެ.\nމީގެ އިތުރުން ޓްރެފިކިންގެ ހުރިހާ ބާވަތެއް މޮނިޓާކުރުން އިތުރު ކުރުމާއި، ތަހުގީގުތަކުގެ އަދަދު އިތުރު ކުރުމާއި ދައުވާ އުފުލުމުގެ ކަންކަން ހަރުދަނާ ކުރުމުގެ ގޮތުން ގާނޫނު ތަންފީޒު ކުރާ އިދާރާތަކާއި އިޖުމާއީ ހިދުމަތްތައް ދޭ ފަރާތްތަކަށް އަމާޒުކޮށް މަސައްކަތު ބައްދަލުވުންތައް ހިންގަން ވެސް ޕްލޭންގައި ކަނޑައަޅާފައިވެ އެވެ.\nކޮންމެ އަހަރެއްގެ ޖުލައި މަހުގެ 30 ވަނަ ދުވަހު އދ. އިން ފާހަގަ ކުރާ ވޯލްޑް ޑޭ އެގެއިންޓްސް ޓްރެފިކިން އިން ޕާސަންސްގެ ދުވަސް ރާއްޖޭގައި ފާހަގަކުރަން ފެށުމަށް ވެސް ނޭޝަނަލް އެކްޝަން ޕްލޭންގައި ކަނޑައަޅާފައިވެ އެވެ.\nސަރުކާރުގެ ކެބިނެޓުން މިއަދު ފާސްކުރި އެކްޝަން ޕްލޭން ހިނގާނެ މުއްދަތު ކަމުގައި އެ ޕްލޭންގައި ކަނޑައަޅާފައި އޮތީ މި އަހަރު މާޗު މަހުގެ 30 ވަނަ ދުވަހުން ފެށިގެން 2022 ވަނަ އަހަރުގެ ޑިސެމްބަރު މަހުގެ 31 ވަނަ ދުވަހާ ހަމައަށެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް ބިދޭސީން + ކެބިނެޓް އިންސާނީ ވަގުފާރި ހަތެއް\nއެކަނިވެރި މައިންނާއި ބަފައިންނަށް 10000\nނަޝީދަށް ދިން ހަމަލާ ވަޒީރުން ކުށްވެރިކޮށްފި


Safaari thakah anna fathuruverin ithuruvaane kamah lafaa kurevenee anna aharu – Iru\nގިނަ ސަފާރީތަކެއްގެ އޮޕަރޭޝަން ފެށި، ސަފާރީތަކުގައި ޗުއްޓީ ހޭދަ ކުރަން އަންނަ ފަތުރުވެރިންގެ އަދަދު އިތުރު ވެގެންދާނެ ކަމަށް ލަފާކުރެވެނީ އަންނަ އަހަރުގެ ފަހުކޮޅު ކަމަށް ނޭޝަނަލް ބޯޓިން އެސޯސިއޭޝަން އޮފް މޯލްޑިވްސް (އެންބީއެމް) އިން ބުނެފިއެވެ.\nކޮވިޑް-19 އާ ގުޅިގެން ބޯޑަރުތައް ބަންދު ކުރުމަށް ފަހު އަލުން ހުޅުވާލުމުން މަދު މަދުން ސަފާރީ ތަކުގައި ޗުއްޓީ ހޭދަ ކުރަން އަންނަ ފަތުރުވެރިންގެ އަދަދު ދަނީ އިތުރުވަމުންނެވެ. މި މަހުގެ މިހާތަނަށް 116 ސަފާރީއެއް އޮޕަރޭޓް ކުރުމުގެ ހުއްދަ ޓޫރިޒަމް މިނިސްޓްރީން ވަނީ ދީފައެވެ.\nބޯޓިން އެސޯސިއޭޝަންގެ ރައީސް މުހައްމަދު އަފްރާހު ވިދާޅުވީ، ސަފާރީ ބޯޓުތަކުގައި ޗުއްޓީ ހޭދަ ކުރުމަށް މައިގަނޑު ގޮތެއްގައި އަންނަނީ ޑައިވަރުންގެ އިތުރުން ސާފިން އަށް ދާ މީހުން ކަމަށެވެ.\nމޫސުން ގޯސްވެ ދެކުނަށް ވައިޓް އެލަރޓް ނެރެފި\nއަފްރާހު ވިދާޅުވީ، ރާއްޖެ އާދެވެން ފުރުސަތު އޮތިއްޔާ ގިނަ ފަތުރުވެރިންތައް މިހާރު ވެސް އަންނަން ބޭނުންވާ ކަމަށެވެ. ނަމަވެސް ރާއްޖެ އަށް އައުމަށް ފަހު ޕޮޒިޓިވް ވެއްޖެ ނަމަ މަޑުކުރަން ޖެހޭ މުއްދަތާއި އަނބުރާ ގައުމަށް ގޮސް ކަރަންޓީނުވާން ޖެހޭ މުއްދަތުގެ ސަބަބުން ފަތުރުވެރިންނަށް އައުމަށް ދަތިތަކެއް ކުރިމަތިވާ ކަމަށެވެ.


އިންތިހާ ލޯބިވަމޭ | Vaahaka އިންތިހާ ލޯބިވަމޭ – Vaahaka\n5k 8 0\tNovember 8, 2017\nގޭތެރޭގައި އެކި މީހުން އެކި މަސައްކަތުގައި އުޅެމުން ދިޔައެވެ. މުޅި ގޭތެރެ ވަނީ ހަލަބޮލިވެފައެވެ. ގަޑިން 20:30 ވާކަށް މާގިނަ އިރެއްނެތެވެ. އެއީ އަހަރެންގެ ދިރިއުޅުމުގައި އަހަރެން އެންމެ އިންތިޒާރުކުރަމުން އައި ވަގުތެވެ. އަހަރެންގެ ކައިވެނިވާ ވަގުތެވެ. ހުވަފެނުން ވެސް ނުދެކޭހާ ފުރިހަމަ ގޮތަކަށް ކައިވެނީގެ ހުރިހާ ކަމެއް ވެސް ވަނީ ތައްޔާރުކުރެވިފައެވެ. އޭރު އަހަރެން އިނީ އަހަރެންގެ ކައިވެނި ހެދުމުގައި ތައްޔާރުވެގެންނެވެ. ރެޔަކީ އެންމެ ބޭނުންވި ގޮތަށް ހުރިހާ ކަމެއް ވެސް ތައްޔާރުވެފައިވާ ރެއެކެވެ. އެރެއަށް ތައްޔާރުނުވަނީ ހަމައެކަނި އަހަރެންގެ ހިތެވެ. މޫނުމަތިން އެންމެންނަށް ދައްކަމުން ދިޔަ ހިނިތުންވުން ވަގުތު ޖެހުމާ ގާތްވަމުން ދިޔަވަރަކަށް ދިޔައީ ފަނޑުވަމުންނެވެ. އާ ޙަޔާތެއް ފެށުމަށް ކުރިޔަށް އަޅާފައިވާ ފިޔަވަޅަށް ހުއްޓުންއަރަން އުޅޭކަހަލައެވެ. އާ ޙަޔާތަކަށް އެދި ފަށަން މިއުޅޭ ދަތުރަށް ފެށްޓުމުގެ ކުރިން ލިބިފައިވާ ވަގުތު ކޮޅުތެރޭގައި ފަސް އެނބުރި އަހަރެންގެ މާޒީއަށް ބަލައިލެވުނެވެ. އެއީ އުފަލުން ފުރިގެންވާ ދުވަސްތަކެކެވެ. ދުވަހަކު ވެސް ހިތުން ނުފިލާނެ ދުވަސްތަކެކެވެ. ފުރަތަމަ ލޯބީގެ މާތައް ފޮޅި އޭގެ އަބީރުން ދެހިތް މަސްތުވެ ދިޔަ އުފާވެރި ދުވަސްތަކެކެވެ. މި ކައިވެންޏަކީ އެލޯބިވެރިޔާއަށް އަބަދުގެ އަބަދަށް ހިތްހަމަ ޖެހުން ގެނެސްދޭނެ ބާއްޖަވެރި ކައިވެންޏެއް ކަމަށްވުމަށް އެދި ދުޢާކުރެވުނެވެ.\nއެއީ މީގެ އަހަރުތަކެއް ކުރިއެވެ. އަހަންނާއި ރިޝްވާނަކީ ކުޑައިރުއްސުރެ ވަރަށް ގާތް ދެރައްޓެހިންނެވެ. އެކުގައި ވަގުތު ހޭދަކުރުމަކީ ދެމީހުންގެ ވެސް އާދައެކެވެ. ރިޝްވާނަކީ ހުރިހާ ކުޅިވަރަކަށް ވެސް ވަރަށް ލޯބި ކުރާ ކޮންމެ އުމުރުފުރައެއްގެ ބަޔަކާ ވެސް ވަރަށް ގުޅޭ ވަރަށް ސަކަ މިޒާޖެއްގެ މީހެކެވެ. ރަށުގެ ގިނަ ބަޔަކު ވަރަށް ލޯބިވާ ފަދަ ސިފަތަކެއް ހުރި މީހެކެވެ. ގިނަ އަންހެން ކުދިން އޭނަގެ ހިތުން ޖާގަ ހޯދުމަށް މަސައްކަތްކުރަމުންދިޔަ ރީތި ފިރިހެނެކެވެ. ރީތިކަމާއި ރަނގަޅުކަމާ އެއްވަރަށް ފޮނި ވެސް މީހެކެވެ. އަހަރެންގެ ހިތް ދަމައި ގަންނާނެ ހުރިހާ ސިފައެއް އޭނަ އަށް ލިބިގެންވެއެވެ. އެކަމަކު އަހަރެންގެ ހިތުގައި ގާތް ރައްޓެއްސެއްގެ ޖާގަ ނޫން އިތުރު ޖާގައެއް ރިޝްވާނަށް ދޭކަށް އެއް އިރަކު ވެސް ހިތަކަށް ނާރައެވެ.\nރަށުގެ އެންމެންހެން އަހަރުމެން ދެމީހުންގެ ގުޅުމަށް އެތައް ނަމެއް ދީގެން އުޅުނެވެ. އެކަމަކުން ވެސް އެ އެކުވެރި ކަމަކަށް ބަދަލެއް ނާދެއެވެ. އެކަމަކު އަޅުވާކިޔުމަކީ އިސްތިރިއެކޭ، މީހުން ބުނެއުޅޭ ވާހަކައަކީ ހަގީގަތެއްކަން އަހަންނަށް ގަބޫލުކުރެވެން ފެށިއެވެ. ރިޝްވާނު އިތުރު އަންހެންކުއްޖަކާ މާ ބޮޑަށް ގައިގޯޅިވާން ފަށައިފިނަމަ އަހަރެންގެ ހިތަށް އުނދަގޫތަކެއް ވާންފަށައެވެ.\nއެދުވަސްތަކުގެ ތެރެއިން ދުވަހެކެވެ. އަހަރެން ހުރީ ދޮވެފައި ހުރި އެއްޗެހި ހިއްކަން އަޅާށެވެ. އެދުވަހު މަންމަ އިނީ ޖޯލީގައި ހަނޑޫ ހޮވާށެވެ. ހަޑޫ ހޮވަން އިންނަމަވެސް މަންމަ އަހަންނާ ވާހަކަދައްކަމުން ދިޔައެވެ. ކައިވެނީގެ މުހިންމު ކަމުގެ ވާހަކައެވެ. ޒުވާން އަންހެން ކުއްޖަކު ސްކޫލް ނިންމާފައި ހުސްހަށިބައިކޮށް ހުރުމަކީ ރަގަޅު ކަމެއް ނޫންކަމަށް ބުނެ އެތައް ވާހަކައެއް ދެއްކިއެވެ. އަހަރެން އެވާހަކަތަކަކަށް މާބޮޑު ސަމާލުކަމެއް ނުދެމެވެ. އެކަމަކު ކޮންމެވެސް މީހަކާ ގުޅޭށޭ މަންމަ ބުނާ ކޮންމެ ފަހަރަކު އަހަރެން މާބޮޑު ވިސްނުމެއްނެތި ޖަވާބުދެމެވެ. އަދި މީހަކާ އެފަދަ ގުޅުމެއް ބާއްވަން ބޭނުންނުވާ ވާހަކަ ބުނީމެވެ. އަދި ކައިވެނި ކުރާނެ މީހަކު ނުވެއްޖެ ނަމަ އަހަރެން ރިޝްވާނާ އިންނާނަމޭ ވެސް ބުނީމެވެ. އެވަގުތު އަހަންނަށް ފުރަގަސްދީގެން އިން މަންމަގެ ހިނިގަނޑު ފަޅައިގެން ދިޔައެވެ. ފަސްއެނބުރި ބަލައިލިއިރު ރިޝްވާން މަންމަގެ ގާތުގައި ޖޯލިފަތީގައި އިށީދެގެން އިނެވެ. އެއީ ކުރިން އަހަންނަށް ވާގޮތެއް ނޫނެވެ. އެކަމަކު ރިޝްވާން ފެނުމުން ލަދުގަތެވެ. ރަކިވިއެވެ. އެކަމަކު ވަރަށް ރުޅި އަންނަ ކަމަށް ހަދާފައި ކޮޓަރިއާ ދިމާއަށް ދުއްވައިގަތީމެވެ. އިރުކޮޅެއް ނުވެ ރިޝްވާން އައިސް ދޮރުގައި ޓަކި ޖެހިއެވެ. ކީއްވެކަމެއް ނޭގެއެވެ. އަހަރެން ދޮރުހުޅުވުމަށް ފަސްޖެހުނީމެވެ. ލަދުގަތްފައި ހުރިވަރުންނެވެ.\nއެރޭ އަހަރެންގެ ބައެއް ރަހުމަތްތެރިން އަތިރިމަތީގައި މަސްފިހާތީވެ އަހަރެން ވެސް އެމީހުންނާ ބައިވެރިވާން އެތަނަށް ދިޔައިމެވެ. އޭރުވެސް ހެނދުނު ކަންތައްވީގޮތުން ހުރީ ރިޝްވާންގެ ކުރިމައްޗަށް އަރަން ޖެހިލުންވެފައެވެ. ނަސީބަކުން އަހަރެން އެތަނަށް ދިޔައިރު ރިޝްވާން އަހަންނަށް ފެންނަ ހިސާބަކު ވެސް ނެތެވެ. ހިތަށް ފިނިކަމެއް ލިބުނެވެ. އެކަމަކު ރިޝްވާން އެތަނުން ނުފެނި ގިނައިރުވާން ފެށުމުން ހާސްވާން ފެށިއެވެ. އެއީ އަހަންނަށް ރިޝްވާން ދެކެ ލޯބިވެވިއްޖެކަން ގޮތަކަށް ޔަގީންވާން ފެށިވަގުތެވެ. އިރުކޮޅެއް ނުވަނީސް އެކުގައި ތިބި މީހުން ދެބަޔަކަށް ބެހި ލަވަބާޒީ ކުޅެން ފެށިއެވެ. ޖަހާފައި ހުރި އަލިފާން ގަނޑުގެ ދެފަރާތުގައި ދެބައި މީހުން އެތުރި ތިބެ ލަވަބާޒީ ކުރިއަށް ގެންދިޔައެވެ. ލަވަޔަކަށް ފަހު ލަވައެއް ކިޔަމުންދިޔަ އިރުވެސް އަހަރެންނަށް އިނދެވުނީ ރިޝްވާންގެ އިންތިޒާރުގައެވެ. އަހަރުންނާ އިދިކޮޅު ގުރޫޕަށް ކާފަކުން ލަވައެއް ކިޔަން ޖެހުނު ވަގުތެވެ. އެމީހުންނަށް ލަވައެއް ހަނދާންކުރަން ވަގުތު ކޮޅެއް ނެގިއެވެ. ކުއްލިއަކަށް އެމީހުންގެ ފަހަތުން ކާފަކުން ލަވައެއް ކިޔަމުން ރިޝްވާން އަންނަތަން ފެނުނެވެ. ''ކަލާޔަށް މިހިތް ލޯބިވީތީ ދިނީމޭ ހިމާޔަތް ލިބޭނޭ ކަމަށް ހީކުރީމޭ....'' އަހަރެންގެ މޫނު މައްޗަށް ވެރިވީ ލަދުރަކި ހިނިތުންވުމެކެވެ. ރިޝްވާން އަހަރެންގެ ހިތުގައި އުފެދެމުން ދިޔަ ޝުޢޫރުތައް އޭނަގެ ދުލަށް ގެނައިކަހަލައެވެ. ކުރިއަށް ދިޔަ ލަވަބާޒީގެ ފޯރި ގަދަވެގެންދިޔައެވެ. ރިޝްވާންގެ ކޮންމެ ލަވައެއް އެއީ އަހަންނަށް ކިޔައިދެމުންދިޔަ ލަވައެއް ހެން ހީވިއެވެ. އެރެއިން އެރެއަށް ރިޝްވާން އަހަރެންގެ މީހަކަށް ވާނެނަމައޭ ހިތަށް އެރިއެވެ. ހިތަށް އުނދަގޫތަކެއްވާން ފެށިއެވެ. އަހަރެންގެ ހިތުގައި މިވާފަދަ ލޯތްބެއް އޭނަގެ ހިތުގައި ނުވާނަމަ މި ދެމެދުގައި އޮތް ރަހުމަތްތެރިކަމުގެ ގުޅުން ވެސް ގެއްލިދާނެއޭ ހިތަށް އެރިއެވެ. ހިތް ހާސްވެ އެތަނުން ތެދުވެ ދުރަށް ދާން ހިނގައިގަނެވުނުތަނާ ރިޝްވާން ކޮޅަށް ތެދުވެ ލަވައެއް ކިޔަން ފެށިއެވެ. އެލަވަ އިވުމުން ވީ ގޮތެއް ވެސް އަހަންނަކަށް ނޭގުނެވެ. އަހަރެން ގަޑުވި ކަހަލައެވެ.\n"ބިންވަޅު ފަށަން ޖެހިފައިވީ ލޭގާވި ރަމްޒު ދެއަކުރުން...މިއަސަރު ހިތަށް ކޮށްފައިވީ ވައިރޯޅިއަށް ވެސް ސިއްރުން.....އެކި އެކި އެހީތައް ދީގެން އުއްމީދު އާލާ ކުރެޔޭ...ފިކުރާވެ ހިތް ލެނބިދާހާ މަދަދާ އެހީ ދީ ހަދައޭ....ހިތް އޮތް ގޮތެއް ނޭގޭތީ ލޯތްބަށް އެދެން ފަސްޖެހެޔޭ...ހިތް ހުސްކަމެއް ނޭގޭތީ ހިތް ދޭން ބުނަން ލަދު ގަނެޔޭ...." ރިޝްވާން ލަވަކިޔަމުން މަޑުމަޑުން އަހަންނާ ގާތަށް އައެވެ. އެތާ ތިބި މީހުންނަށް އެވަގުތު ހީވީ ފިލްމެއްގެ މަންޒަރެއް ސިފަވީހެންނެވެ. އަހަރެންނާ ގާތަށް ހުއްޓުމަށްފަހު ރިޝްވާން ބުނަން ބޭނުންވި ވާހަކަ ވަރަށް ސާފުކޮށް ބުނެފިއެވެ. "މިއަދު ހެނދުނު ޝިފާގެ ދުލުން އަހަރެންނާ އިންނާނަމޭ މަޖަލަކަށް ބުންޏަސް، އެންމެ ކުރީއްސުރެ މިރިޝްވާންގެ ހިތުގައި މަޖަލަކަށް ވިޔަސް ސީރިއަސްކޮށް ވިޔަސް އޮންނަ ހަމައެކަނި ނަމަކީ ތިޝިފާގެ ނަން. އަދި މި ކީ ލަވައިގައި ބުނާހެން އެކުވެރިކަން ގެއްލިދާނެތީ ނޫނީ ތިހިތުގައި އޮތް އެއްޗެއް ނޭގޭތީ ހިތްވަރެއް ނުލިބުނީ. މި ލޯތްބަށް ޝިފާ ދޭނީ ކޮންޖަވާބެއް" އެވަގުތު އެއީ އަހަރެންނަށް ދުނިޔޭގެ ހުރިހާ އުފަލެއް ލިބިގެންދިޔަ ވަގުތެވެ. ބުނާނެ އެއްޗެއް ނޭގި ލަދުރަކި ގޮތަކަށް ރިޝްވާންގެ ގައިގައި ބައްދާލެވުނެވެ. އެތާ ތިބި އެންމެންގެ ހުނުމާ ދިމާކުރުމުގެ އަޑު ގަދަވެގެން ދިޔައެވެ.\nއެރެއަށްފަހު ފާއިތުވެގެންދިޔަ ކޮންމެ ދުވަހަކީ އަދި ކޮންމެ ވަގުތަކީ އަހަރެންގެ ދިރިއުޅުމުގައި އުފަލުން ފުރިގެންދިޔަ ވަގުތެކެވެ. ދެ އަހަރު ދުވަސް އެކުގައި ހޭދަވެގެން ދިޔައިރު އެންމެ ކުނިކޮޅެއް ވެސް އަހަރުމެންގެ ގުޅުމުގައި ނުޖެހެއެވެ. ނަމަވެސް ކޮންމެ ދިރިއުޅުމަކަށް ވެސް އުސްގަނޑަކަށް ފަހު އަޑިގަނޑެއް އަންނާނޭ ބުނާހެން އެވަގުތު އައިސް ޖެހުނެވެ. އެއް އަހަރު ދުވަހުގެ ކޯހަކަށް ރިޝްވާން މާލެ އަށް ބަދަލުވިއެވެ. އޭރު އަހަރެން މަސައްކަތްކުރަމުން ދިޔައީ ރަށުގެ ޞިއްޙީ މަރުކަޒުގައެވެ. އަހަރުގެ ފުރަތަމަ ފަސް މަހެއްހާ ދުވަސް ހޭދަވެގެން ދިޔައީ ކުރިއެކޭ ވެސް އެއްފަދައިންނެވެ. ނަމަވެސް ކޮންމެވެސް ކަހަލަ ބަދަލުތަކެއް ރިޝްވާނަށް މަޑުމަޑުން އަންނަން ފެށިއެވެ. އަދި އަށް މަސް ދުވަސްވީއިރު ރިޝްވާނާ މާލޭގައި އޭނަ ހުންނަ ގޭގެ އަންހެންކުއްޖަކާ އެކުގައި އުޅޭ ކަމުގެ އަޑު ރަށުތެރެއަށް ފެތުރިގެންދިޔައެވެ. އެއަޑަކަށް އޭރު އަހަރެން މާބޮޑު ސަމާލުކަމެއް ނުދެމެވެ. ނަމަވެސް ރިޝްވާންގެ ފޯންކޯލްތައް މަދުވުމާއި ވާހަކަދެއްކުން ބަދަލުވުމުން އެކަމާ ބެހޭގޮތުން ސުވާލުކުރީމެވެ. އެއަށް ރިޝްވާން ދިން ޖަވާބަކީ އޭނަ އަހަންނަށް ބޭވަފާތެރިއެއް ނުވާނެކަމެވެ. އޭގެ ދުވަސްކޮޅެއް ފަހުން ރިޝްވާންގެ ފޯނުކޯލްތައް އައުން ހުއްޓުނެވެ. އަދި އަހަރެން ގުޅާއިރު ފޯނު އޮންނަނީ ނިވާލާފައެވެ. ރިޝްވާންގެ އާއިލާ މީހުންގެ ފަރާތުން އެނގުނު ގޮތުގައި ރިޝްވާން އެއް މަސް ދުވަހުގެ ޓްރެއިނިންއަކަށް އިންޑިއާއަށް ދިޔައީއެވެ. އެކަމަކު އެވާހަކަ އަހަރެން ގާތުގައި ނުބުނަންވީ ސަބަބެއް ނެތެވެ. އޭގެ ހަފްތާއެއް ފަހުން އަހަންނަށް ރަށުކުއްޖެއްގެ ފޯނުން ރިޝްވާނާ މާލޭގައި އޭނައާއެކު އުޅޭ އަންހެންކުއްޖާގެ ގައިގޯޅި ފޮޓޯތަކެއް ފެނުނެވެ. އޭގެފަހަކުން ރިޝްވާންގެ އެއްވެސް ހަބަރެއް އަހަންނަކަށް ނުލިބެއެވެ.\nމަސް ދުވަސްފަހުން ރިޝްވާންގެ ފޯނުން އަހަންނަށް ލިބުނީ މެސެޖެކެވެ. އެކުގައި އުޅެން ބޭނުން ނުވާކަމުގެ ވާހަކައެވެ. އަދި އޭނާއަށް މައާފް ކުރުމަށް އެދިއެވެ. ރިޝްވާނަކީ އެފަދަ އިހާނެތި ގޮތެއް އަހަންނަށް ހަދާނެ މީހެއް ކަމަށް ގަބޫލުކުރަން ދަތި ވުމުން އަހަރެން މާލެ ދިޔައީމެވެ. އަދި ރިޝްވާން އުޅޭ ގެއަށް ރައްޓެއްސެއްގެ އެހީގައި ވަރަށް ހިތްވަރާއެކު ދިޔައީމެވެ. ރެއަކީ ވިއްސާރަ ރެއެކެވެ. އެގޭ ދޮރުމަތީ ހުރެ ސަލާން ގޮވުމުން ވެސް ހަބަރެއް ނުވިއެވެ. ބިރެއްނެތި މަޑުމަޑުން އެތެރެއަށް ވަދެގެން ދިޔައީމެވެ. ކުރިމަތީ ހުރި ކޮޓަރިން ރިޝްވާންގެ ހުނުމުގެ އަޑުއިވުމުން އެކޮޓަރިއާ ދިމާއަށް ފިޔަވަޅު އެޅީމެވެ. ކޮޓަރީގެ ދޮރުހުޅުވާފައި ހުރުމުން އަހަންނަށް ފެނިގެންދިޔަ މަންޒަރުން އަހަރެން ހައިރާންވިއެވެ. މީހުން އެކީ އެއްޗެހި ގަބޫލު ނުކުރެވުނަސް ލޮލަށް ފެނުނު މަންޒަރަށް ފުރަގަސް ދޭކަށް ނުކެރުނެވެ. ރިޝްވާނާއި އެ އަންހެންކުއްޖާ ތިބީ އެނދުމަތީގައި ސަކަރާތްޖަހާށެވެ. އެސަކަރާތަކީ އެކުވެރިން ޖަހާ ފަދަ ސަކަރާތެއް ނޫނެވެ. އެއަށް ވުރެ ގައިގޯޅިއެވެ. އެއަންހެން ކުއްޖާ ފަސް އެނބުރި ދޮރާދިމާއަށް ބަލައިލިއެވެ. އަދި ރިޝްވާން ވެސް ދޮރާ ދިމާއަށް ބަލައިލިއެވެ. އޭނައަށް އަހަރެން ފެނުމުން މާކަ ބޮޑު ގޮތެއް ވިހެންނެއް ހިޔެއް ނުވެއެވެ. މަޑުމަޑުން އެނދުން ތެދުވެގެން އަހަންނާ ދިމާއަށް ރިޝްވާން އައެވެ. އަހަރެންނަށް ސިފަވެގެން ދިޔައީ ރިޝްވާން އަހަންނަށް ލޯބިހުށަހެޅުމަށް އައި ވަގުތެވެ. އެކަމަކު މިފަހަރު ތަފާތެވެ. އެ ލޯތްބެއް ރިޝްވާންގެ މޫނުމައްޗަކުން ސިފައެއް ނުވެއެވެ. އަދި ރިޝްވާން ބޭނުންކުރި ބަސްތައް ވެސް ތަފާތެވެ. އޭނަ ބުނީ ދިރިއުޅުމަކީ ބަދަލުތަކެއް އަންނާނެ އެއްޗެއް ކަމަށެވެ. އަދި މީހުންނަށް ވެސް ބަދަލުތަކެއް އަންނާނެކަމަށެވެ. ރިޝްވާނަށް އެބަދަލު އައިސްފައިވާ ކަމަށެވެ. އަދި އަހަރުމެން ދެމީހުންގެ ގުޅުމަކީ ކުޑައިރު އޮތް އެކުވެރިކަމުގެ ގުޅުމުގެ ސަބަބުން އުފެދުނު ގުޅުމެއް ކަމަށެވެ. އަހަރެން ރިޝްވާނާ ދިމާއަށް އެރޭ އެންމެ ބަހެއް ވެސް ނުބުނަމެވެ. ވެހެމުންދިޔަ ވާރެއާއެކު އަހަރެންގެ ހުރިހާ އުންމީދަކާއި ހުވަފެނެއް ކުދި ކުދި ވެގެން ފެނަށް ގިރިގެން ދިޔައީއެވެ.\nރިޝްވާނާއި އަހަރެންގެ ގުޅުން ނިމުމަކަށް އައުމުން އެފޮނި އުފާވެރި ދުވަސްތަކުގެ ހަނދާންތައް ކަފުންކުރުމަށް ފަހު އަހަރެން ދިޔައީ ލަންކާއަށް ނަރސިންގެ ރޮނގުން ކިޔަވާށެވެ. ފޮނި އުންމީދު ތަކަކާއެކުއެވެ. އައު ޙަޔާތެއް ފެށުމުގެ އުންމީދުގައެވެ. އެއް އަހަރު ދުވަހުގެ ކޯސް ނިންމުމަށްފަހު މާލެ އައިސް މާލޭގެ ހޮސްޕިޓަލެއްގެ ނަރުހެއްގެ ވަޒީފާއަށް އަހަރެން ނިކުތީމެވެ. އޭރު ދިރިއުޅުމަށްވަނީ ބޮޑެތި ބަދަލުތަކެއް އައިސްފައެވެ. ރިޝްވާންގެ ހަނދާންތައް ހިތުން ނުފިލި ކަމުގައި ވީ ނަމަވެސް އައު ދިރިއުޅުމަކަށް މިސްރާބުޖެހިފައެވެ.\nހޮސްޕިޓަލްގެ ޑިއުޓީއަށް ފުރަތަމަ ނިކުތް ދުވަހެވެ. އެއީ އަހަރެންގެ އައު ދިރިއުޅުމުގެ ފެށުމެވެ. ރިޝްވާނާއެކު ހޭދަކުރި ދުވަސްތަކަށް ފަހު އުޖާލާ މުސްތަގްބަލަކަށް ފިޔަވަޅު އެޅި ދުވަހެވެ. އަހަރެން ފުރަތަމަ ޑިއުޓީ އަށް ނިކުތް ދުވަހު ޖެހުނީ ނަރުހުންނާއެކު ބަލިމީހުންގެ ޑްރެސިންގ އަދި އެހެނިހެން ކަންތައްތަކުގައި އުޅޭށެވެ. ބަލިމީހަކަށް ފަހު ބަލިމީހެއްގެ މަސައްކަތް ނިންމަމުން ގޮސް އަހަންނަށް ކުރިމަތިލާން ޖެހުނީ ހީވެސް ނުކުރާފަދަ މީހަކާއެވެ. ދުނިޔޭގައި ދިރިއޮތުމުގެ އުންމީދު ކަނޑާލައިފައިވާ ލޯފަން މީހަކާއެވެ. ކެންސަރުގެ ޝިކާރައަކަށްވެފައިވާ މީހެކެވެ. އެއީ އަހަރެންގެ މާޒީއެވެ. އަހަރެންގެ ރިޝްވާނެވެ.\nއަހަންނަށް ހުރެވުނުތަންވެސް ނޭގުނެވެ. އޭނަ އޮތީ ދިރިހުރުމުގެ އުންމީދުކަނޑާލާފައެވެ. ލޮލުގެ ފެނުމުން މަހުރޫމުވެފައެވެ. މީހާއަށް ފަރާތަކަށް ހިރިވެސް ނުލެވެއެވެ. ގައިގައި އެއްވެސް އިޙުސާސެއްނެތެވެ. މުޅި މީހާ އޮތީ ޕެރަލައިޒްވެފައެވެ. އަހަންނަށް ފަސް ޖެހެވުނެވެ. ރިޝްވާންގެ ގާތުގައި އިނީ އޭރު އޭނާއާ ގުޅުމެއް އޮތްކަމަށްބުނި ނަދާއެވެ. ނަދާއަށް އަހަރެން ފެނުމުން ހައިރާންވެ އިށީދެ އިން ގޮނޑިން ތެދުވިއެވެ. އަހަރެން ހުރީ ނަރުހެއްގެ މަގާމުގައި ކަމަށްވާތީ ފަސްނުޖެހި ކުރިއަށް ފިޔަވަޅުއެޅީމެވެ. ނަދާ އެތަނުން ބޭރަށް ނުކުތެވެ. ރިޝްވާން ގާތަށް އަހަންނާއެކު ދެން ހުރި ނަރުސް ޖެނިފާރ ކައިރިވީމެވެ. ވަށައިގެން ކާރޓެއިން ދަމާ އޭނަގެ އެނދު ވަނީ ނިވާކުރެވިފައެވެ. ލޮލަށް ގިނަވަމުން ދިޔަ ކަރުނަ ހިފެހެއްޓުމެއްނެތި ބޭރުވުމަށް ކެތް މަދުވެފައިވާ ކަހަލައެވެ. ހިތްވަރުކުރީމެވެ. ރިޝްވާންގެ ބެކްބޯނަށް ވަނީ ކެންސަރުޖެހިފައެވެ. މުޅި ހަށިގަނޑު އޭގެ ސަބަބުން ވަނީ ޕެރަލައިޒްވެފައެވެ. ލޮލުގެ ފެނުމުން މަހުރޫމްވެފައި ވަނީ ބޮލުގައި އުފެދިފައިވާ ޓިއުމަރެއްގެ ސަބަބުންނެވެ. އަހަންނަށް ޖެހުނީ ރިޝްވާން ސާފުކޮށް ގައިގެ އެކި ތަންތާގައިވާ ޑްރެސިންގ ބަދަލުކުރާށެވެ. އަތް ތުރުތުރުލައެވެ. އެކަމަކު ހިތްވަރުކުރީމެވެ. ރިޝްވާން އޮތީ ހޭލައެވެ. ނަމަވެސް އަނގައިން ބަހެއް ނުބުނެއެވެ. އެކުގައި ހުރީ ލަންކާ ނަރުހެއްކަމުން އޭނާއަށް އަދި އަހަރެންގެ ނަމެއް ރަގަޅަކަށް ނޭގެއެވެ. އެހެންކަމުން ބޭސް ބަދަލުކުރުމުގައި ދައްކަން ޖެހުނު ވާހަކަ ނޫން އިތުރު ވާހަކައެއް ނުދައްކަމެވެ. ރިޝްވާނަށް އަހަރެންގެ އަތުގެ ބީހުން އިހުސާސެއް ނުކުރެވޭނެއެވެ. އަހަރެން ހުރީ އަންގި ލައްވާފައެވެ.\nރިޝްވާންގެ ޑްރެސިންގ ނިންމުމަށްފަހު އަހަރެން އެތަނުން ނުކުތްއިރު ނަދާއާ ދިމާވިއެވެ. އަހަންނަށް އޭނާއާ ކުރިމަތިލާކަށް ނުކެރުނެވެ. އަހަރެން އަވަސްވެގަތީ ނާރސިންގ ސްޓޭޝަނަށް ދިއުމަށެވެ. އެވަގުތު އެތާކު އެކަކުވެސް ނެތެވެ. ހިތްފަޅައިގެން ދިޔަ ކަހަލައެވެ. ހިފެހެއްޓިފައިވާ ކަރުނައަކަށް ކެތެއްނުވިއެވެ. ހިތުތެރޭގައި އެތައް ސުވާލެއް އުފެދިގެންދިޔައެވެ. ޖަވާބެއް ނުލިބުނެވެ. އަހަރެންގެ ނަފްސަށް ހަމަޖެހުމެއް އައީ އެވަގުތު އައި ފޯންކޯލެއްގެ ސަބަބުންނެވެ. އެއީ އަހަރެންގެ އޭރުގެ ލޯބިވެރިޔާ ޝިފާންގެ ކޯލެކެވެ. އިރުކޮޅަކު ފޯނަށް ބަލަން ހުރެވުނެވެ. އެ ސިކުންތުކޮޅުތެރޭގައި، ޝިފާނާ ދިމާނުވިނަމައޭ އަދި ރިޝްވާންގެ އިންތިޒާރުގައި ހުރެވުނު ނަމައޭ ހިތަށް އެރިއެވެ. ނަމަވެސް ފޯނަށް ޖަވާބުދިނީމެވެ. އެދިމާވި ކަންތައް އަހަރެން އޭރު ޝިފާނަކަށް ކިޔައިނުދެމެވެ.\nޑިއުޓީ ނިންމާފައި ވޯޑުން ނިކުންނަށް ދަނިކޮށް އަނެއްކާ ވެސް ނަދާއާ ދިމާވިއެވެ. އަހަރެން ނަދާ ހުރަސްކޮށް ދާންފެށުމުން ނަދާ އަހަންނަށް ގޮވައިލިއެވެ. އަހަންނަށް ހުއްޓެވުނެވެ. ހުރިހާ ސުވާލެއް ކުރަން ބޭނުންވިއެވެ. ނަމަވެސް އެއްވެސް ސުވާލެއް ނެތި ނަދާގެ ފަރާތުން ޖަވާބުލިބިގެން ދިޔައެވެ. ނަދާ އެދުނީ އެރޭ އޭނަޔާ ބައްދަލުކޮށްލުމަށެވެ. އަދި ހުރިހާ ކަމެއް ކިޔައިދޭނެ ކަމަށް ވެސް ބުންޏެވެ.\nއެރޭ އަހަރެން ނަދާއާ ބައްދަލުކުރީ ސެންޓްރަލް ހޮޓަލުގެ ޓެރަސްގައެވެ. އޭނަ ކޮފީ އަކަށް ދިން ދައުވަތަކުންނެވެ. ރިޝްވާން އަހަންނާ ރައްޓެހިވެގެން ހުރެ ކިޔަވަން މާލެ އައިސް ހުރިއިރު ރިޝްވާންގެ ބޮލުގައި ޓިއުމަރެއް އުފެދިފައިވާކަން އޭނާއަށް އެނގުނެވެ. އެހެންކަމުން އަހަންނާ ވަކިވާން އޭނަ ބޭނުންވިއެވެ. ރަށުތެރެއަށް ރިޝްވާނާއި ނަދާގެ ގުޅުމުގެ އަޑު ފެތުރީ ރިޝްވާނާ މެދު އަހަރެންގެ ހިތުގައި ނަފުރަތު އުފެއްދުމުގެ ބޭނުމުގައެވެ. އަދި އިންޑިއާއަށް އޮޕަރޭޝަންކުރުމަށް ގޮސް އިތުރު އުންމީދެއް ނެތްކަން އެނގުމުން އޭނާއާ ނަދާގެ ފޮޓޯތަކެއް އަހަންނަށް ރައްޓެއްސެއްގެ ޒަރިއްޔާއިން ދެއްކީއެވެ. އަދި އަހަރެން މާލެ އައިސް އެގެއަށް ދިޔަ ދުވަހު ދެއްކި މަންޒަރު ތަކަކީ ރިޝްވާން މަތިން ފޫހިވެ އަހަރެން އެހެން ދިރިއުޅުމަކައިގެން ކުރިއަށް ދާނެ ކަމުގެ އުންމީދުގައި އޭނާ ދެއްކި މަންޒަރުތަކެކެވެ. އޭގެފަހުން ރިޝްވާންގެ ހާލުބޮޑުވެ، ކުރި ސިނކުޑީގެ އޮޕަރޭޝަނެއްގެ ސަބަބުން އޭނާގެ ލޮލުގެ ފެނުން ގެއްލިދިޔައީއެވެ. އޭނަ އެހުރިހާ ކަމެއް ކުރީ އަހަރެންދެކެ އޭނަވީ އިންތިހާ ލޯތްބަށްޓަކައެވެ. އަހަރެންނަށް އަހަރެން އެންމެ ލޯބިވި މީހާ އެހާލުގައި ދައްކަން ބޭނުންނުވާތީއެވެ. އަހަރެންގެ ދިރިއުޅުން ހުއްޓުމަކަށް ގެންނަން ބޭނުންނުވީތީއެވެ. ރިޝްވާން އެވީފަދަ ލޯތްބެއް އޭނާދެކެ އަހަންނަށް ވެވުނު ނަމަ އެހުރިހާ ކަމެއް އަހަންނަށް އިހުސާސްވީހެވެ. އެހާ ފަސޭހައިން އެ މަންޒަރުތަކެއް ގަބޫލެއް ނުކުރެވުނީހެވެ.\nއޭގެފަހުން ކޮންމެދުވަހަކު ރިޝްވާންގެ ޑްރެސިންއަށް ދަނީ އަހަންނެވެ. ރިޝްވާން ވާހަކަ ދައްކާވެސް ހަދައެވެ. އެކަމަކު އަހަރެން އެތާ އޭނާގެ ސުވާލުތަކަށް ޖަވާބުދިނުމަށް އިތުރު ނަރުހަކު ބަހައްޓަނީއެވެ. ރިޝްވާނާއެކު ހޭދަކުރެވެން ފެށިވަގުތުތަކަކީ ދިރިއުޅުމަށް ފިނިކަމެއް ގެނައި ވަގުތުތަކެކޭ އެއްފަދައިން ހިތަށް އެތައް އަސަރެއް ކުރަމުންދިޔަ ވަގުތުތަކެކެވެ. އޭނާގެ ގައިގައި އަޅާ ވޭނުގެ ސަބަބުން އެލޮލުން އެއޮހޮރޭ ކަރުނަ ދެކެން އަހަންނަށް ކެތެއް ނުވެއެވެ. އެތައް ފަހަރަކު މީ އޭނާގެ ޝިފާ ކަމަށް ބުނެފާނަމޭ ހިތަށް އަރައެވެ. އެކަމަކު އޭނާގެ ހިތަށް ކުރާނީ އިތުރު އަސަރުތަކެކެވެ. އޭނާ އަހަންނާ ވަކިވީ އެހާލުގައި އޮއްވައި އަހަރެންނަށް ފެންނަން ބޭނުންނުވާތީއެވެ. ތިން ހަފްތާ ފާއިތުވެގެންދިޔަ އިރު އޭރު އަހަންނާ ރިޝްވާންގެ އާއިލާ މީހުންނާ ވެސް ދިމާވެއްޖެއެވެ. އެމީހުންގެ ފަރާތުން ވެސް އެނގިގެންދިޔައީ އޭނަ އަހަރެންދެކެ ވީ އިންތިހާ ލޯތްބެއް ކަމެވެ.\nއެއް ރެއެއްގެ އިރާކޮޅުގެ ވަގުތެކެވެ. އަހަރެން ޝިފާނާއެކު ބޭރަށް ދިޔައީމެވެ. އަދި ރިޝްވާނާއެކު ހޭދަވަމުން ދިޔަ ވަގުތުތަކުގެ ވާހަކަތައް ކިޔައިދިނީމެވެ. އަދި ރިޝްވާންނޫން އެހެން މީހަކާއެކު އުޅެން ބޭނުންނޫން ކަމަށްބުނީމެވެ. ޝިފާންގެ ފަރާތުން ލިބުނީ އެހީތެރިކަމެވެ. އެއްބާރުލުމެވެ. ކޮންމެގޮތެއް ވިއަސް އަހަރެން ކިތަންމެ ބޭނުން ވިޔަސް އިންތިހާއަށް ލޯބިވިޔަސް އަހަންނަށް ރިޝްވާނާއެކު ދެނެއް ދިރިއެއް ނޫޅެވޭނެކަން އަހަންނަށް ވެސް އެނގެއެވެ.\nޝިފާން ބުނީ އޭނާ އަހަރެންގެ އިންތިޒާރުގައި ހުންނާނެކަމަށެވެ. އަދި ރިޝްވާނާއެކު ހޭދަކުރަމުންދިޔަ ވަގުތާ މެދު އެއްވެސް ޝަކުވާއެއް ނެތްކަމަށެވެ. ކޮންމެދުވަހަކު ޑިއުޓީގައި އުޅޭވަގުތު، ރިޝްވާނާއެކު ހޭދަކޮށްލެވޭ ހިނދުކޮޅުތައް ވެގެންދިޔައީ ހިތުގައި އެތައްކަމެއް އުފެދި، ލޮލުގައިވާ އެތައް ކަރުނައަކަށް ޖާގަލިބޭ ވަގުތަކަށެވެ. ޝިފާން ވެގެން ދިޔައީ އަހަރެންގެ ކަރުނަތަކުގެ އެހީތެރިއަކަށެވެ. ހިތުގައި އަޅާ ވޭން ކޮންމެދުވަހަކު އޭނާއަށް ކިޔައިދެމުން ދިޔައީމެވެ. އޭނަގެ ފަރާތުން އެހީތެރިކަމާއި ހިތްހެޔޮކަން ލިބެމުންދިޔައެވެ.\nނަރުހެއްގެ ހައިސިއްޔަތުން ނޫނީ އޭރު އަހަރެން ރިޝްވާން ގާތަކަށް ނުދަމެވެ. އަންގީގެ އެހީގައި ނޫނީ ގައިގައި ބީހިނުލަމެވެ. އަނގައިން އެންމެ ބަހެއް ވެސް ބޭރުނުކުރަމެވެ. ނަމަވެސް ރީނާ ގާތުގައި އަހަރެން އޭނަ ގާތު އުޅޭ ކަމުގެ އިހުސާސް ކުރެވެމުންދިޔަ ވާހަކަ އޭނަ ބުނަންފެށިއެވެ.\nއޭގެތެރެއިން ދުވަހެކެވެ. ޑިއުޓީގައި އުޅެނިކޮށް ރިޝްވާނަށް ކުއްލިއަކަށް ގޮތްތަކެއް ވާންފެށިއެވެ. އިންޖެކްޝަނެއް ޖެހުމަށް އަހަންނަށް ދާން ޖެހުނެވެ. އޭރު އަންގިމަތިން ހަނދާނެއް ނެތެވެ. އޭނާގެ ގައިގައި ވޭން އަޅަމުންދިޔައެވެ. އަހަރެން އަވަސްވެގަތީމެވެ. އަދި އަތުގައި ހިފެހެއްޓުމަށްފަހު އިންޖެކްޝަން ޖެހީމެވެ. އަތުގައި އިރުކޮޅަކު ފިރުމާލަން ހުރެވުނެވެ. ލޮލުން ކަރުނަ އޮހޮރިގެންދިޔައެވެ. ރިޝްވާނަށް ވަގުތުން ހަމަހިމޭންކަން ވެރިވިއެވެ. އަހަރެން އެތަނުން ދުރަށް ދިއުމަށް ހިނގައިގަތުމުން ރިޝްވާން އަހަންނަށް ގޮވައިލިއެވެ. ފައިދަށުން ބިންގަނޑު ދެމިގެން ދިޔަކަހަލައެވެ. ފަސް އެނބުރި ބަލައިލެވުނެވެ. ރީނާ ވެސް ހުރީ ބަސް ހުއްޓިފައެވެ. ހަމަހިމޭން ވެފައެވެ.\nރިޝްވާން އޭނަގެ ވޭނީ އަޑުން ވާހަކަދައްކަން ފެށިއެވެ. "ޝިފާ....އަހަންނަށް ޝިފާ އަހަރެން ގާތުގައި އުޅޭކަމުގެ އިހުސާސް ކުރެވޭތާ ދުވަސްކޮޅެއް ވެއްޖެ...ތި ހަމަހިމޭންކަމުން ވެސް ތީ ޝިފާކަން އެބަ ޔަގީންވޭ...އަހަންނާ ވާހަކަ ދައްކަބަލަ...އަހަންނާ އަނގައިން ބުނެބަލަ....ކީއްވެތަ ތި ސިއްރުކުރަނީ. ތީ ޝިފާކަމެއް...އަހަރެންގެ ދިރިއުޅުމަކު މާކަ ގިނަ ދުވަހެއް ދެނެއް ނެތްކަން އަހަންނަށްވެސް އެނގޭ...ޝިފާއަށް ވެސް އެނގޭނެ...އަހަރެން ކިތަންމެ ބޭނުން ނުވިއަސް އަހަރެންނަށް އެނގޭ އަހަރެން މިދުނިޔެއިން ވަކިވުމުގެ ކުރިން ޝިފާއާ ދިމާވާނެކަން...ހުރިހާ ކަމެއް ޝިފާއަށް އެނގޭނެކަން" ރިޝްވާންގެ ވާހަކަ ދިގުވެގެން ދިޔައެވެ. އެތައް ވާހަކައެއް ދެއްކިއެވެ. އަހަރެންގެ ކެތްތެރިކަން ކޮޅުންލައިގެން ގޮސް ރިޝްވާންގެ ގައިގައި ބައްދާލީމެވެ.\nކުރެވުނީ ނަރުސް ޔުނީފޯރމްގައި ހުރެ ކުރެވިގެން ނުވާވަރު ކަމެކެވެ. އެކަމަކު އިތުރަށް ކެތްނުވީއެވެ. ހިތުގެ ހުރިހާ އުދާހެއް ބޭރުކުރީމެވެ. އެތައް އިރަކު ދެމީހުން ރުއިމުގައި ހޭދަކުރީމެވެ. އެރޭ ރިޝްވާން އަހަރެންގެ ކިބައިން އެދުނީ އެންމެ ކަމަކަށެވެ. އޭނަ ދުނިޔެއިން ވަކިވުމުގެ ކުރިން އަހަރެމެން ދެމީހުން ކައިވެނި ކުރުމަށެވެ. އެއީ އޭނާއަށް ޓަކާ ދިރިއުޅުން ހުއްޓިފައި ނުހުންނާނެ ކަމުގެ ހެއްކެއްގެ ގޮތުންނެވެ. ކޮންމެ ގޮތެއް ވިއަސް އަހަރެން ޝިފާނާ ގުޅުނީ ވެސް ލޯބިންނެވެ. މުސްތަގްބަލެއްގެ އުންމީދުގައެވެ. ރިޝްވާންގެ އެ އެދުމަށް ޝިފާންގެ ފަރާތުން ވެސް އެހީތެރިކަން ލިބިގެންދިޔައެވެ\nއޭގެ ދެހަފްތާ ފަހެވެ. މިއީ އެރެއެވެ. ކައިވެނީގެ ރެއެވެ. ރިޝްވާންގެ ހުވަފެން ހަގީގަތަކަށް ވެގެންދާނެރެއެވެ. ގަޑިޖެހިއްޖެއެވެ. ކައިވެނީގެ ރަސްމިއްޔާތަށް އެންމެން ސިޓިންގ ރޫމަށް އެއްވެއްޖެއެވެ. އަހަރެން ބަލައި ކޮޓަރިއަށް އައީ ޝިފާނެވެ. މި ކައިވެންޏަކީ ރިޝްވާންގެ އެދުމަށް އަހަރުމެން ކުރާ ކައިވެންޏެއްކަމަކު ދެމީހުންގެ ހިތުގައި ވެސް އެކަކު އަނެކަކަށް ލޯބި އުފެދިފައިވެއެވެ. އުންމީދުތަކަކާއެކު ޝިފާންގެ އަނތްބެއްގެ ގޮތުގައި އޭނަ އަހަރެން ބަލައިގަތެވެ. ކައިވެނިކޮށް ފޮޓޯނެގުމަށްފަހު ޕާރޓީއަށް ދަރުބާރުގެއަށް ދިޔުމަށް ޓަކައި އަހަރުމެން ތިބީ ކާރުގައެވެ. އެވަގުތު އަހަރެންނަށް ފޯނެއް އައެވެ. ހޮސްޕިޓަލުންނެވެ. ރިޝްވާންގެ ހާލުބޮޑުވެ އައިސީޔޫއަށް ވެއްދި ހަބަރު ދިނެވެ. ކާރު މިސްރާބުޖެހީ ހޮސްޕިޓަލާ ދިމާއަށެވެ.\nއަހަރުމެން ދެމީހުން ތިބީ ކައިވެނި ހެދުމުގައެވެ. ހޮސްޕިޓަލަށް ކާރު ކައިރި ކުރުމާއެކު އަހަރެން ނުކުމެ އައި ސީ ޔޫއާ ދިމާއަށް ދިއުމަށް އަވަސްވެގަތީމެވެ. ހޮސްޕިޓަލްގައި ތިބި އެންމެން އަހަރުމެންނާ ދިމާއަށް ބަލަމުންދިޔައެވެ. އައި ސީ ޔޫއާ އަރާ ހަމަވިއިރު ރިޝްވާންގެ އާއިލާގެ އެންމެން އެތާ ތިއްބެވެ. އަހަރެން ފެނުމުން ނަދާ އަހަރެންގެ ގައިގައި ބައްދާލިއެވެ. އެހާ ދުވަހު އެހާލުގައި ރިޝްވާނާއެކު ނަދާހުރީ އޭނަދެކެ ނަދާއަށް ވެވިފައިވާ ލޯބީގެ ހައްގުގައެވެ. މިރެއަކީ އޭނާގެ ލޯބި ވެސް ބީވެގެން ހިނގައިދާނެރެއެކެވެ. ރިޝްވާން ހަމައަކަށް ނޭޅެއެވެ. އެކަމަކު އޭނާގެ އެދުމުގެ މަތިން އަހަރެންނަށް އައިސީޔޫއަށް ވަދެވުނެވެ. އަޅަމުން ދިޔަ ވޭނާއެކު އޭނަ އަހަރެންގެ ގައިގައި ބައްދާލިއެވެ. ނޭފަތާއި އަނގައިން ލޭ އޮހޮރެމުންދިޔައެވެ. ހިނދުކޮޅެއްނުވެ ރިޝްވާންގެ ނޭވާ ހުއްޓިއްޖެއެވެ. އޭރު އޭނާ އޮތީ އަހަރެންގެ ގައިގައި ބައްދާލައިގެންނެވެ. ހިތުގެ ވިންދު ހުއްޓުނީ އަހަރެންގެ އަތުތެރޭގައި އޭނާ އޮއްވައެވެ. އޭނާގެ ތުންފަތުގައި ހިނިތުންވުމެއް ހުއްޓެވެ. މޫނުމަތީގައި ވަނީ ހިތްހަމަޖެހުމުގެ ކުލަވަރެވެ. އޭނާ ދުނިޔެއާ ވަކިވުމުގެ ކުރިން އަހަރެން އައު ދިރިއުޅުމެއް ފެށީތީ ހިތްހަމަޖެހިއްޖެއޭ ބުނާކަހަލައެވެ.\nމަލިކާ November 9, 2017\nވާއު November 15, 2017\nނައިސް ވާހަކަ އެއް!!\nހަމަ ރަގަޅަށްވެސް ރޮވިއްޖެ.. ވ ވ ވ ސަޅި\nLeena April 28, 2020\nކިޔުންތެރިއެއް June 1, 2020\nހާދަ ރީއްޗޭ... ހަމަ ރަނގަޅަށް ވެސް ރޮވިއްޖެ.. ވަރަށް އިމޯޝަނަލް ??\n🦋އައިޝަތް ޒައިނާ 🦋 June 3, 2021\nވވ. ރީތި މި ވާހަކަ. ވަރަށް ދެރަ ވި ކިޔާފަ ވވވ. އިމޯޝަނަލް 😭😭😭


SunOnline: Raajjeygai kan'duge lonugan'duge hoonun hakatha ufedhdhidhaanethoa balanee\nރާއްޖޭގައި ކަނޑުގެ ލޮނުގަނޑުގެ ހޫނުން ހަކަތަ އުފެއްދިދާނެތޯ ބަލަނީ\nމާހިލް މުހައްމަދު 30 Jan 2019, 08:37\nދަ ސަން ސިޔާމް އިރުފުށި ރިސޯޓު ހިންގާ ނ. މެދަފުށި -- ފޮޓޯ/ ދަ ސަން ސިޔާމް އިރުފުށި\nކަނޑުގެ ހޫނުން ހަކަތަ އުފައްދާ ޓެކްނޮލޮޖީއެއް ކަމުގައިވާ އޯޝަން ތާމަލް އެނާޖީ ކޮންވާޝަން (އޯޓެކް) ބޭނުންކޮށްގެން ރާއްޖޭގައި ކަނޑުގެ ހޫނުން ހަކަތަ އުފެއްދިދާނެތޯ ބެލުމުގެ ދިރާސާތަކެއް ކުރުމަށް ތައްޔާރުވެއްޖެއެވެ.\nއޯޝަން ތާމަލް އެނާޖީ ކޮންވާޝަން ނުވަތަ އޯޓެކްއަކީ ކަނޑުގެ ލޮނުގަނޑުގައި ހިފަހައްޓާ އިރުގެ ހޫނު ބޭނުންކޮށްގެން ހަކަތަ އުފައްދާ، އިޔާދަކުރުވަނިވި ހަކަތައިގެ ބާވަތެކެވެ. ރާއްޖެ ފަދަ ޓްރޮޕިކަލް ގައުމުތަކުގެ ކަނޑުގެ ލޮނުގަނޑުތެރޭގައި ހިފަހައްޓާ ހޫނު ކަރަންޓަށް ބަދަލުކޮށް، އަދި އެ ކަރަންޓުން ހަކަތަ އުފެއްދުމެވެ.\nރާއްޖޭގައި މި މަސައްކަތް ކުރެވިދާނެތޯ ބަލަމުން ދަނީ ބައިނަލްއަގުވާމީ ކުންފުންޏެއް ކަމުގައިވާ ގްލޯބަލް އޯޓެކް ރިސޯސެސްއިންނެވެ.\nއޯޓެކް ޓެކްނޮލޮޖީއިން ކަރަންޓު އުފެއްދުމަށްޓަކައި ބޭނުންކުރާނީ ކަނޑުގެ ލޮނުގަނޑު މަތީގައި އޮންނަ ފްލޯޓިންގް ޑިވައިސެކެވެ. އެ ޑިވައިސަށް ކަނޑުގެ ލޮނުގަނޑުގެ މަތީ ފަށަލައިގައިވާ ފެން ނަގައި، އޭގެ އާވި (ވޭޕަރ) ބޭނުންކޮށްގެން ޑިވައިސްގައިވާ ޖެނެރޭޓަރެއް ހިންގާނެއެވެ. މި ޓެކްނޮލޮޖީގެ ބޭނުންކޮށްގެން 24 ގަޑިއިރު ކަރަންޓު އުފެއްދޭނެއެވެ.\nގްލޯބަލް އޯޓެކް ރިސޯސެސްއިން ބުނި ގޮތުގައި 2018 ވަނަ އަހަރުގެ ސެޕްޓެމްބަރު މަހު އެ ކުންފުންޏަށް ވަނީ ރާއްޖޭގެ ކަނޑުގެ ސަރަހައްދުން އޯޓެކް ބޭނުންކޮށްގެން ހަކަތަ އުފެއްދޭނެތޯ ބެލުމަށް ޖިއޯޓެކްނިކަލް، މީޓިއޮރޮލޮގިކަލް އަދި އޯޝަނޯގްރަފިކް ދިރާސާތަކެއް ކުރުމަށް 140،000 ޕައުންޑް (184،001 ޑޮލަރު ނުވަތަ 2.8 މިލިޔަން ރުފިޔާ)ގެ ހިލޭ އެހީ ލިބިފައެވެ.\nIt'sagreat honour to close off 2018 sharing the first images of our floating Ocean Thermal Energy Conversion (OTEC) plant!#renewables #energy #climatechange pic.twitter.com/TIbNJl6iyU\n— OTECresorts (@OTECresorts) December 18, 2018\nގްލޯބަލް އޯޓެކް ރިސޯސެސްއިން މިހާރު ވަނީ މި މަޝްރޫއާ ބެހޭ މައުލޫމާތު ދިވެހި ސަރުކާރާވެސް ހިއްސާކޮށްފައެވެ. އެގޮތުން ގްލޯބަލް އޯޓެކް ރިސޯސެސްއިން އިކޮނޮމިކް މިނިސްޓަރު ފައްޔާޒް އިސްމާއިލްއާ ބައްދަލުކޮށްފައިވާ އިރު، މިނިސްޓަރު ވަނީ މި މަސައްކަތަށް އެއްބާރުލުން ދެއްވާނެކަމަށް ވިދާޅުވެފައެވެ.\n"އިޔާދަކުރުވަނިވި ހަކަތައަކީ ދިވެހި ސަރުކާރުން ވަރަށް އިސްކަންދޭނެ ކަމެއް،" ސަރުކާރުގެ އެއްބާރުލުން މި މަސައްކަތަށް ލިބޭނެކަމަށް ބަޔާންކުރައްވައި، މިނިސްޓަރު ފައްޔާޒް ފޮނުއްވި ސިޓީގައި ވިދާޅުވެފައިވެއެވެ.\nގްލޯބަލް އޯޓެކް ރިސޯސެސްއިން ބުނާ ގޮތުގައި މި މަސައްކަތް ކުރިއަށް ގެންދިއުމާ ބެހޭ މެޓްއޯޝަން ރިޕޯޓެއް އޭޕްރިލް މަސް ނިމުމުގެ ކުރިން ހުށަހަޅާނެއެވެ.\nއެ ކުންފުނީގެ މެނޭޖިންގް ޑިރެކްޓަރު ޑޭން ގްރެޗް ވިދާޅުވީ ޖޯގްރަފީގެ ގޮތުން ބަލާއިރުވެސް ދިވެހިރާއްޖެ ފަދަ ގައުމަކަށް އެންމެ އެކަށޭނަ "ކްލީން އެނާޖީ"އަކީ އޯޝަން ތާމަލް އެނާޖީ ކޮންވާޝަން ކަމަށެވެ.\nއެގޮތުން އިރުގެ ހޫނުން، ވައިން، ބިޔޯމާސް ނުވަތަ ހައިޑްރޯއިލެކްޓްރިކް ޕަވާ ބޭނުންކޮށްގެން ހަކަތަ އުފެއްދުމަކީ ބިންވެސް ބޭނުންވާ ކަމެއް ކަމަށާއި އެފަދަ ކަންކަން ފުޅާ ދާއިރާއެއްގައި ރާއްޖޭގައި ކުރެވޭނެކަމަށް ނުދެކޭކަމަށް އޭނާ ވިދާޅުވިއެވެ.\n"ރާއްޖެ އޮތީ އިޔާދަކުރުވަނިވި ހަކަތައިގެ އީޖާދީ ސޮލިއުޝަންތަކަކަށް ބޭނުންވެފައި. ކޮންމެ އަހަރަކުވެސް މީހުން ދިރިއުޅޭ ރަށްރަށާއި ޓޫރިސްޓް ރިސޯޓުތަކުން ދަނީ އެތައް ސަތޭކަ މިލިޔަން ޑޮލަރެއް ހޭދަކުރަމުން ޑީސަލް ފަދަ ހަކަތައަށް. ސަބަބަކީ މިހާރު މާކެޓުގައި ހުރި ކަހަލަ ރިނިއުބަލް އެނާޖީ އުފެއްދުމަކީ ރާއްޖޭގައި ޖޯގްރަފީގެ ގޮތުން އުނދަގޫވެދާނެ ކަމަކަށް ވާތީ."\n"ރާއްޖޭގައި އޯޓެކް ޕްލާންޓުތަކެއް ގާއިމުކުރުމަށް އަޅުގަނޑުމެން ކުރާ މަސައްކަތަށް ސަރުކާރާއި ޓޫރިޒަމް ދާއިރާގެ ފަރާތްތަކުން ވަނީ ވަރަށް ބޮޑަށް ޝައުގުވެރިކަން ފާޅުކޮށްފައި،" ޑޭން ވިދާޅުވިއެވެ.